"ކަމެއްކުރަން ފަށަން ބޮޑު މުއްސަންޖަކަށް ވާކަށްވެސް ނުޖެހޭ" - ނިޝާނާ — Ihavandhoo.com\n19 ނޮވެމްބަރު 2018 1 ފާތިމަތު ޝާއިރާ\nއެމީހުންގެހުނަރު ސެގްމެންޓްގެ މިފަހަރުގެ ބައިިވެރިއަކީ ހއ އިހަވަންދޫ ސުވެސްމޫން ފާތުމަތު ނިޝާނާ އެވެ. ސުކޫލް ދައުރު ނިންމާލުމަށް ފަހު ޓީޗަރއެއްގެ ގޮތުގައި ނިޝާނާ ވަނީ މަސަކަތްކުރައްވަފައެވެ. ނަމަވެސް މި ސެގްމެންޓްގަ އަޅުގަނޑު ތިބޭފުޅުންނާ ހަމައަށް ގެނެސްދޭނީ ފެހުމުގެ ދާއިރާއިން ނިޝާނާ ހޯދާފައި ކާމިޔާބީ ، ފެހުމުގެތެރެއަށް ވަދެވުނުގޮތް، މިކަމުގަދިމާވާ ގޮންޖެހުންތައް، އާއިލާގެ ސަޕޯޓް އަދި ފެހުމުގެ ދާއިރާއާއި ގުޅުންހުރި ވާހަކަތަކެވެ. ފެހުމަކީ ގޭގައި ތިބެގެން އަންެހެނުނަނަށް އާމްދަނީ ހޯދުމަށް ކުރެވިދާނެ ވަރަށް އަންހެނުންނާ ގުޅޭރީތި މަސައްކަތެކެވެ.\nނިޝާނާގެ ކުރު ތަޢާރަފެއް ދޭނެ ނަމަ ބުނާނީ ކީކޭ؟\nފާތުމަތު ނިޝާނާ، ސުވެސްމޫން، ހއ. އިހަވަންދޫ\nތަޢުލީމު ހާސިލްކުރީ ޕްރީސުކޫލް އެންޑް ޕްރައިމަރީ ޓީޗިން އިން.\nމެރިޑް، ހޭވް ޓޫ ކިޑްސް\nމި ވަގުތު ދިރިއުޅެނީ މާލޭގަ، އެންމެ ކުރާހިތްވާ ކަމަކީ ކިޔަވައިދިނުން.\nޓީޗަރެއްގެ ގޮތުގައި މަސައްކަތް ފެށުނީ ކޮން ހިސާބަކުން؟\nޓީޗަރެއްގެ ގޮތުގައި މަސައްކަތް ފެށުނީ 2004 ( އާފްޓާ މައި އޯ ލެވެލް)\nމިހާރު ތިކުރާ ވިޔަފާރި ފެށުނުގޮތަކީ ކޮބާ؟\nފެހުމަކީ ވަރަށް ކުޑައިރުން ސުރެން ކުރާ ކަމެއް. ފަހަން ދަސްކުރީ މަންމަ ކައިރިން. މީހުން ލާފަ ހުންނަ ހެދުމުން ކުދި ކުދި ހެނދުން ކަނޑައިގެން ފަހަން ދަސްކުރީ. އެންޑް މިހާރު މިގޮތަށް ބިޒްނަސްއެއް ގޮތަށް ރަސްމީކޮށް ފަހަން މި ފެށުނީ މި އަހަރު އޭޕްރިލް ހާ ހިސާބުގަ. އެއީ ގޭގަ ވަޒީފާއަކަށް ނުގޮސް ހުންނަން ފެށި ހިސާބުން ސްޓާޓްކުރީ މިކަން. ކުރިންވެސް އެފް ބީ ޕޭޖު ތުރޫކޮށް ފަހާ އެއްޗިސް ހޯދައިގެން ވަޒީފާގަ އުޅެމުން ލިބޭ ހުސްވަގުތު ފަހާ އުޅުނިން. ބަޓް އޭރު މިކަން ކުރަނީ ވަގުތު ލިބޭ ވަރަކުން ކުރާ ކަމެއް ގޮތަށް.\nފިރިމީހަ ވަރަށް ކުރާނެ ގްރަފިކްސް މަސައްކަތް. ފާޑު ފާޑުގެ ކްރިއޭޓިވް އެއްޗިސް ހަދާއުޅޭނެ. އެހާ ތަނުން ޝައުޤުވެރިކަން އުފެދުނީ ދަސްކުރަން. ދަސްކުރީ މި އަހަރު.\nދެން ލިބާހަށް ޕްރިންޓް ކުރުމުގެ އައިޑިއާ އައީ ކޮއްކޮގެ ދަރިފުޅު ވިހަން ވެގެން ލިބާސްކޮޅެއް ހަދާލަން ތަނަކަށް ދިޔަ ހިސާބުން. އެކޮޅުން ބުނެފި އެމްބްރޮއެޑްރީ ކޮށް ބޭނުން ޕިކްސް އެއް ލައިގެން ހަދަން ވަރަށް އުނދަގޫވާނޭ އެހާ ކުޑަ ސްޕޭސް އެއްގަ. ދެން ހިތަށް އެރީ މިކަން ކުރެވޭނެ ގޮތެއް ހޯދާފަ މިކަން ކުރަންވީއޭ. އަސްލު ތުއްތު ކުދިންގެ އެއްޗިސްގަ ލިޔެފަ އިންނަ ލިޔުން ކޮޅާ އެއްކޮށް ކުރެހުމެއް އިނީމަ އޭތި އިތުރަށް ފުރިހަމަވާނެކަމަށް ޤަބޫލުކުރެވޭތީ.\nނިޝާނާގެ ނަޒަރުގައި ދިރިއުޅުމުގައި އަންހެނެއްގެ ދައުރުގެ މުހިއްމު ކަމަކީ ކޮބާ؟\nދިރިއުޅުމުގަ އަންހެނުންގެ ދައުރަކީވެސް ވަރަށް ބޮޑު އަދި އެހައިމެ މުހިއްމު ކަމެއް. ދިރިއުޅުމެއް މި ފެށެނީ ދެ މީހަކު ގުޅޭ ހިސާބުން. އެހެންވީމަ ދެމީހުންގެ ދައުރުވެސް ހަމަ އެއްވަރަށް ޝާމިލް ވާން ޖެހޭނެ ކާމިޔާބު ދިރިއުޅުމަށް. މީ އަޅުގަނޑު ދެކޭގޮތް.\nމަސައްކަތެއް ކުރަން ބޭނުންވެފަ ނުވެދާނެ ކަމަށް ދޫކޮށްލާ އަންހެން ކަނބަލުންނަށް ބުނެލަން އޮތީ ކީކޭ؟\nފުރަތަމަވެސް ކަމެއް ކުރަން ބޭނުންވެފަ ނުވެދާނެޔޭ ހީކުރުން ދޫކޮށްލަންވީ. ކަމެއް ކުރަން ބޭނުންވެއްޖެޔާ ތިމާއަށް އެކަން ވާނޭ ކަމަށް އަމިއްލަ ނަފުސުވެސް ޤަބޫލުކުރަން ޖެހޭނެ. ދެން ހިތްވަރާ އެއްކޮށް އެކަމަކަށް މަސައްކަތް ކޮށްފިއްޔާ ވާނެ އިންޝާ ﷲ. މި ޒަމާނަކީ ކޮންމެ ކަމެއްވެސް އެންމެ ފަސޭހައިން ކުރެވޭ ޒަމާން. ކަމެއްކުރަން ފަށަން ބޮޑު މުއްސަންޖަކަށް ވާކަށްވެސް ނުޖެހޭ. ކުޑަ ކަމަކުން ބޮޑު ކަމެއްވެސް ކުރެވިދާނެ. ބޭނުންވަނީ ކުޑަ ހިތްވަރެއް.\nހާސިލް ކުރަން ބޭނުންވާ ލަނޅުދަނޑިއަކީ ކޮބާ؟\nއިތުރަށް ބޭނުންވަނީ ތަނެއް ހުޅުވައިގެން މިކުރާ މަސައްކަތް ފުޅާކުރަން އެންޑް ތަންކޮޅެއް ޕްރޮފެޝަނަލްކޮށް މިކަން ކުރެވޭ ގޮތްވުން.\nތުއްތު ކުދިންގެ ލިބާސް ފެހުމާއި އޭގަ ބޭނުން އެއްޗެއް ޕްރިންޓު ކޮށްލައިގެން ތައްޔާރު ކޮށްފަ ހުންނަ އިރު ވަރަށް ނަލަ، ކިހާ ޑިމާންޑެއް މަސައްކަތަށް ލިބޭ؟\nވަރަށް ޑިމާންޑް ބޮޑު. ހާއްސަކޮށް ޔަންގް ޖެނެރޭޝަންގެ. އަލަށް ވިހާކުދިން ހަދުވާނެ 10 އޯރ 15 ލިބާސްކޮޅު ވިތް ޑްރޯވިންގސް.\nކަސްޓަމަރުންގެ ފަރާތުން ލިބޭ ކޮމެންޓްތަކަކީ ކޮބާ؟\nއަލްޙަމްދު ﷲ ވަރަށް ޕޮޒިޓިވް ކޮމެންޓްސް އަންނަނީ. ލިބާސްކޮޅުތައް ލިބުނީމަ ވަރަށް ގިނަ މީހުން ގުޅާނެ އަދި މެސެޖު ކުރާނެ އެއްޗިސް ކަމުގޮސްގެން.\nމަސައްކަތަށް އެހީތެރިކަން ލިބެނީ ކޮންބައެއް ފަރާތުން؟\nއެންމެ ބޮޑު އެހީތެރިކަން ލިބެނީ ހަސްބެންޑު ދެން މަންމަ އެންޑް ހަސްބެންޑު ފެމިލީ.\nދިރިއުޅުމުގެ ކަންކަން ކުރަމުން މަސައްކަތަށް ވަގުތު ހޯދަނީ ކިހިނެއް؟\nކަންކަން ދުރާލާ ވިސްނާލާފަ މެނޭޖުކޮށްލަނީ. ފިރިމީހާ ވަރަށް ސަޕޯޓިވް. ބޮޑަށް މަސައްކަތްކުރަނީ ކުދިން ސުކޫލު ޓައިމްގަ އެންޑް ރޭގަނޑު.\nތުއްތު ކުދިންގެ ލިބާހުގެ އިތުރަށް ދެން ފަހައި އުޅެނީ ކޮންކަހަލަ ހެދުމެއް ނުވަތަ އެއްޗެއްސެއް؟\nގިނައިން ހުންނާނީ އަންހެނުން އެންޑް ކުޑަކުދިންގެ އެއްޗިސް ފަހާފަ. ބޭބީ ބެޑް ޝީޓްސް، ވެޑިން ޑްރެސް، ފްލަވާރ ގާލް، ކަލްޗްރަލް ޑްރެސް، ޕާޓީ އެންޑް ކެޝުއަލް.\nމީގެ އިތުރުން ފޮޓޯ ނެގުމުގެ ހިދުމަތް ވެސް ދެން. ކުޑަކުދިންގެ ޕާޓީ، ވެޑިން ޕާޓީ އަދި އިވެންޓްސް ތައް ވެސް. ވީޑިއޯ ޑޮކިއުމެންޓަރީ އަދި ޕްރެސެންޓޭޝަން ފުލް ޕެކޭޖު.\nއެއްޗެއް ފަހަން އޯޑަރެއް ދޭން ހަދަން ޖެހޭނީ ކިހިނެއް؟\nއޯޑަރުކޮށްލަން ބޭނުމިއްޔާ ހަދަންޖެހޭނެ ގޮތަކީ، އިންނާނެ އެފްބީ ޕޭޖް " ނިޝާ ފެޝަން އެންޑް ސްޓައިލް" ޕޭޖް ތުރޫކޮށް އޯރ 9648337 އަށް ގުޅައިގެން.\nމަސައްކަތެއް ނިންމާލުމަށް ކިތައް ދުވަސް ނަގާނެ ގާތްގަނޑަކަށް؟\nކަމެއް ދިމާވެގެން ނޫނީ ކަސްޓަމާސް ބޭނުންވާ ދުވަހަށް ލިބޭނެ. އެންޑް އެ ކަސްޓަމަރަކަށް ވެގެން އުޅޭގޮތެއް ލަސްވެއްޖެޔާ އަންގާލާނަން.\nމަސައްކަތުގަ ހުރި ގޮންޖެހުން ތަކަކީ ކޮބާ؟\nއެއްޗިސް ލިބުން ދަތިވުން އެންޑް އެއްޗިސް އަގު ބޮޑުވުން. އަޅުގަނޑު ހުރިހާ އެއްޗިސް ގެންނަނީ މާލެއިން. ބައެއް ފަހަރު ބޭނުންވާ ފޮތި ނުލިބިދާނެ އެންޑް މަސައްކަތް ކުރާ ތަނުގެ ދަތިކަން.\nމަސައްކަތުގެ ދާއިރާއިން ލިބުނު ކުރިއެރުމާއި ކާމިޔާބީ ތަކަކީ ކޮބާ؟\nއަލްޙަމދު ﷲ، މުޖުތަމަޢު ބަލައިގަންނަ މަސައްކަތަކަށް މިކަން ވެއްޖެ، އެއީ ވަރަށް ބޮޑު ކާމިޔާބެއް. އަދި އަޅުގަނޑުގެ ޕްރޮޑަކްޓްސްގެ ނޭމް އެއް ދެވިއްޖެ ( ބްރޭންޑް ނޭމް NINNI). އަދި ދިވެހި އުފެއްދުމެއް މާކެޓަށް ނެރެވިއްޖެ. 5000 ޕްލަސް މީހުން ފޮލޯ ކުރޭ އަޅުގަނޑުގެ ޕޭޖް، އެއީވެސް ވަރަށް ބޮޑު ކުރިއެރުމެއް. އަދި އަޅުގަނޑު މިހާރު ބޮޑަށް މި ފަހަނީތުއްތު ކުދިންގެ ލިބާސްކޮޅު ލިޔަން ބޭނުންވާ އެއްޗިސް ލިޔެލައިގެން، ބޮޑަށް ދިވެހި ބަހުން ލިޔެފަ ހުންނަ ލިޔުން ހިމަނައިގެން. ދިވެހި ބަހުން ކުރާ ކަމަކަށް ވެފަ ދިވެހި ބަހުގެ އެކެޑަމީ މިކަން ފާހަގަކޮށް ދެއްވި ހިތްވަރަކީ ވެސް ވަރަށް ބޮޑު ކުރިއެރުމެއް.\nފެހުމުގެ އިތުރުން ފޮޓޯ ނެގުމުގެ ޚިދުމަތްވެސް ދެމުން ތި އަންނަނީ. ކިހިނެއް ފެށުނު ކަމެއްތޯ ތިއީ؟\nފޮޓޯ ނެގުމަކީ ހަޒްބެންޑް ކުރާ ކަމެއް ބަޓް މިހާރު މި މަސައްކަތުގެ ތެރެއަށްވެސް ފޮޓޯ ނެގުން ވަދެފަ އިންނަނީ ޕެކޭޖް އެއްގެ ތެރެއިން. ކުޑަކުއްޖެއްގެ ބާތްޑޭ ޑްރެސްއެއް ފަހާއިރު އެމީހަކު ބޭނުންވެދާނެ ކާޑްސް އެންޑް ފޮޓޯ އާ އެއްކޮށް ޕެކޭޖް ނަގަން އެ ގޮތަށް މި ކަމަށް ވަދެފަ އިންނަނީ އެކަން. އެކަމު މިހާރު ވަކިވަކިން މިހިދުމަތް ދެމުން އަންނަނީ ކުޑަކުދިންގެ ޕާޓީ، ވެޑިން ޕާޓީ, އައުޓްޑޯރ ފޮޓޯގްރަފީ އަދި އިވެންޓްސް ތައް ވެސް. ވީޑިއޯ ޑޮކިއުމެންޓަރީ އެންޑް ޕްރެސެންޓޭޝަން ފުލް ޕެކޭޖް. މިކަމަށްވެސް ވަރަށް ތަރުހީބު ބޮޑު. މިހާރު ތިބޭނެ ރެގިއުލަރ ކަސްޓަމަރސް. އަލްހަމދު ﷲ.\nޝުކުރުއަދާކޮއްލަން ބޭނުން ވާފަރާތްތަކަކީކޮބާ؟\nޢާއިލާގެ ހުރިހާ އެންމެން ، ޙާއްސަކޮއް މަންމަ، އަދި ފިރިމީހާ ، އަދި ހުރިހާގޮތަކުން އެހީ ވެދޭހުރިހާ ފަރާތަކަށް ޝުކުރުދަންނަވަން.\nނިޝާނާގެ ފިރިމީހާ އާއި ވެސް އަޅުގަނޑު ދެތިން ސުވާލެއްކޮއްލީމެވެ.\nނިޝާ ފާހަގަ ކޮށްފި މަސައްކަތުގަ އެންމެ ބޮޑު އެހީތެރިކަމެއް ދޭ ފަރާތަކީ ފިރިމީހާ ކަމަށް. ނިޝާގެ މަސައްކަތާ ދޭތެރޭ ދެކޭ ގޮތަކީ ކޮބައިތޯ؟ އަދި ނިޝާ ސިފަކުރާނީ ކިހިނެއްތޯ؟ ފިރިއެއްގެ ދައުރަކީ ކޮބައިތޯ މިފަދަ މަސައްކަތްކުރައްވާ އަންހެން ބޭފުޅުންނަށް؟\nނިޝާ އަކީ ވަރަށް ތަފާތު މީހެއް. ކަންކަން ކުރުމުގަ ވަރަށް ފަރުވާ ބަހައްޓައިގެން އެއްވެސްކަމެއް ވައްޓާނުލާ ކުރާ މީހެއް. މިގޮތުން ދެކުދިންގެ ކަންކަމާ އެކު ފިރިމީހާގެ ކަންތައްވެސް ހުންނާނީ ވަކި އުސޫލެއްގެ ދަށުން ބަރާބަރަށް ކޮށްލާފަ. ފެހުމުގެ ދާއިރާގަވެސް ވަރަށް މޮޅު މީހެކޭ ބުނެވޭނީ. ކުޑަކުދިންގެ ހެދުން އަދި އަންހެނުންގެ ހެދުން ފެހުމުގަ އެހުންނަ ތަފާތު ކަމެއްގެ ސަބަބުން ކަސްޓަމާސް ތިބެނީ އުފަލުން. ޓީޗަރ ކަން ކުރި އިރުވެސް ނިޝާ ފާހަގަވެގެން ދަނީ ވަރަށް މީހުންނާ ގުޅޭ އަދި އެހެން މީހުންގެ ކުރިމަގާމެދު ވިސްނާ ފަރާތެއް ގޮތަށް. ފާއިތުވެ ދިޔަ ދުވަސް ތަކުގައި ސުކޫލުގަ އަދި ގޭތެރެއިން ކޮންމެ ކަމެއް ކުރިނަމަވެސް އަޅުގަނޑުގެ ލަފާ ހޯދާނެ. އަދި ޑިޒައިނިންގެ ކަންކަން ވަރަށް ގިނައިން އަހައި އޮޅުންފިލުވާ އަދި ދަސްކުރަން ވަރަށް ޝައުޤުވެރިކަމެއް ދޭ.\nދިރިއުޅުމުގެ ހާލަތަށް ކުރިމަތިވި ކަމެއްގެ ސަބަބުން ނުރަސްމީކޮށް އައިސް މާލޭގައި ހުންނަން ޖެހުނީމާ ކިޔަވާދިނުމުގެ ދާއިރާއާ ދުރުވާން މަޖުބޫރުވީ. ވަރަށް ހިތްވަރާއެކު އުޅެމުން ގޮސް ދެން ފެށީ އަމިއްލައަށް ފަހަން. ކުރިންވެސް ހުންނާނެ ފަހަން ބޭނުންކުރާ ހުރިހާ ސާމާނެއް. އެހެންކަމުން އިތުރު ދަތިކަމަކާ ނުލައިނފަހަން ފަށައިގެން ނިޝާ ގެނައި އައިޑިއާ ވަރަށް ތަފާތު. އެއީ ރާއްޖޭގަ އެއްވެސް މީހަކު ނުކުރާ ކަމެއް. ބޭބީ ހެދުން އަދި ޓީ-ޝާޓު ގަ ދިވެހި ބަހުން ލިޔުން އަދި ތަސްވީރު ޖަހަން ފެށީ. ކުއަލިޓީ ކޮންޓްރޯލް ކުރުމުގެ ގޮތުން އަމިއްލައަށް ފަހައިގެން ހެދުން ކޮޅު ހަދަނީ. ބޭނުން ވަނީ ކުއަލިޓީ މެޓީރިއަލްއަކުން ދިވެހި އުފެއްދުމެއް ތައްޔާރުކުރަން. ނިޗާގެ އައިޑިއާގަ އިންގޮތަށް ޑިޒައިންތައް ހަދާނީ އަޅުގަނޑު. އެއީ ވަރަށް ތަފާތު ކަމެއް. އެކަން ދިވެހިން ބަލައިގަތީ ވަރަށް ފަހުރުވެރި ކަމާއެކު. މިހާރު ދިވެހި ރާއްޖެއަށް ކުއްޖަކު އުފަންވާ ކަމަށް ވަންޏާ ނިޝާގެ އުފެއްދުމެއް ނުހޯދާ ދެމަފިރިއަކު މަދުވާނޭ ބުނެވިދާނެ.\nއެ މަސައްކަތް ފެށިތާ މާ ގިނަ ދުވަހެއް ނުވަނީސް ދިވެހި ބަހުގެ އެކަޑަމީ އިން ނިޝާއަށް ގުޅައިގެން އެ އެކަޑަމީ އަށް ދަޢުވަތުދީ ވަނީ އެކަން ފާހަގަކޮށް، ހޮތްވަރުދީ އެކަމުގެ އަގު ވަޒަން ކޮށްފަ. މީ މި މިސައްކަތަށް ލިބުނު ފުރިހަމަކަމަކާއި ހިތްވަރެއްކަން ގަބޫލުކުރެވޭ.\nމި ކަމަކީ އަޅުގަނޑޫވެސް ވަރަށް ޝައުގުވެރިކަން ހުންނަ ކަމެއް. އަބަދުވެސް ބޭނުންވަނީ ނިޝާ އުފަލުގަ ބަހައްޓަދޭން އެހެންވެ މި ކަމުގަ އެންމެ ބޮޑު އެހީތެރިކަމެއް ފޯރުކޮށްދެނީ އަޅުގަނޑު. ޑިޒައިނިންނަކީ އަޅުގަނޑުގެ ދާއިރާކަމުން މިކަމަށޤ އިތުރު ބަދަލުތަކެއް ގެނެސް މިކަން ފުޅާކުރަން ވިސްނުން ބެހެއްޓިން. އެގޮތުން އިތުރު ތަފާތު ޑިޒައިންތައް ހަދާ ވީހާވެސް ބޮޑަށް ކުޑަކުދިންނާ ގުޅުން ހުރި ވައްތަރުގެ ކުރެހުމާއި ކުލަތައް ބޭނުންކުރަން ފެށިން. އަދި މިހާރު މި ވަނީ ނިޝާގެ އެފްބީ ޕޭޖަށް ( ނިޝާ ފެޝަން އެންޑް ސްޓައިލް) 5000+ ފޮލޮވާސް ލިބިފަ.އަދި މިހާރު މިވަނީ ނިޝާގެ އަމިއްލަ ބްރޭންޑެއް (NINNI) ނަމުގަ ހަދާފަ. އަޅުގަނޑަކީ ޑީޒައިނިން އަދި ފޮޓޯ، ވީޑިއޯގުރަފީގެ މަސައްކަތްކުރާ މީހެއް ކަމުން މިހާރޔ މިވަނީ އެކަންތައްވެސް ނިޝާގެ ބްރޭންޑް ގެ ދަށުން ގެންދާ ގޮތަށް ނިންމާފަ. އަދި އިންޝާ ﷲ ކުރިއަށް އޮތް ތަނުގައި "NINNI" މި ބްރޭނޑަކީ ދިވެހިން ބަލައިގަންނަ އަދި ދިވެހި ރާއްޖެއަށް އިތުރު ކުރިއެރުންތަކެއް ލިބޭ ބްރޭންޑަކަށް ވެގެން ދާނެ.\nއަޅުގަނޑު ފަޚުރުވެރިވެ ﷲ އަށް ޝުކުރުކުރާ ޙާލުގަ ނިޝާ ގެ ހިތްވަރާއި މަސައްކަތަށް ސާބަސްދެން. އަދި މިކަމުގަ ނިޝާއާ އެކީ އަބަދުވެސް ދެމިހުންނާނަން އިންޝާ ﷲ.\nއެމީހުންގެ ހުނަރުގެ ފަރާތުން ނިޝާނާ އަށް އެދެނީ މަސައްކަތުގައި ކާމިޔާބު އުފާވެރި ކުރިމަގެކެވެ. ބުރަކޮށް މަސައްކަތުގައި އުޅުއްވަމުން ވެސް ހުނަރު ސެގްމަންޓަށް ވަގުތު ކޮޅެއް ހުސްކޮއް ދެއްވީތީ ނިޝާނާ އަދި އަމްޒަލް އަށް ޝުކުރުދަންނަވަމެވެ.\nއުއްމީދުކުރަނީ އެމީހުންގެ ހުނަރުގެ މިފަހަރުގެ ސެގްމެންޓް ވެސް ކިޔުންތެރިން ހިތްހަމަޖެހޭ ފަދަ ސެގްމެންޓަކަށް ވެގެންދިޔަކަމަށެވެ. އަދި ނިޝާނާ ފަދަ ހީވާގި ކެރޭ ކަނބަލަކަށް ވުމަށް ކޮންމެ ކަނބަލަކުވެސް ޢަޒުމުކަނޑައެޅުމަށް ހިތްވަރުދެމެވެ.\nShaaira. You are doingagreat job dear. And Nishana those dresses are so cute. Keep going dear.\n– 19 ނޮވެމްބަރު 201840


Bill thah draft koh hedhumakee majileehuge massakatheh: Nasheed | Mihaaru\nބިލްތައް ޑްރާފްޓްކޮށް ހެދުމަކީ މަޖިލީހުގެ މަސައްކަތެއް: ނަޝީދު\nރައްޔިތުންގެ މަޖިލިހުގައި ބޭއްވި ނޫސްވެރިންގެ ބައްދަލުވުމުގައި ނަޝީދު. --- ފޮޓޯ: ހުސެއިން ވަހީދު/ މިހާރު\n09 އޮކްޓޯބަރ 2019 - 12:52\nސަރުކާރު ހިންގާ ކޯލިޝަންގެ މައި ޕާޓީ، އެމްޑީޕީގެ ޕާލިމަންޓްރީ ގްރޫޕްގެ ލީޑަރު އަލީ އާޒިމް ވަނީ މި ދައުރުގެ ތެރޭގައި 20 ބިލެއް އެ ޕާޓީގެ ފަރާތުން މަޖިލީހަށް ހުށަހަޅަން ބޭނުންވާ ކަމަށް ބަޔާންކޮށް ނަޝީދަށް ސިޓީއެއް ފޮނުއްވައިފަ އެވެ. އަދި ނަޝީދު ވަނީ ކަމާ ގުޅޭ ކޮމިޓީތަކަށް ސިޓީފުޅުތަކެއް ފޮނުއްވައި ކޮމިޓީތަކުގެ މެމްބަރުން ބިލްތަކުގެ މަސައްކަތް ދެ ހަފްތާ ތެރޭގައި ފުރިހަމަކޮށް ނިންމައި ދިނުމަށް އެދިވަޑައިގެންފަ އެވެ.\nމަޖިލިހުގެ މެޖޯރިޓީ ލީޑަރު އަދި މެދުހެންވޭރު ދާއިރާގެ މެމްބަރު އާޒިމްގެ ސިޓީއާ ގުޅިގެން ނަޝީދު މިއަދުގެ ޖަލްސާގައި ވިދާޅުވީ، މަޖިލިހުގެ ގަވައިދުގައި ސިޔާސީ ޕާޓީތަކަށް ބިލް ހުށަހެޅޭ ގޮތާއި އެ ބިލްތަކުގެ މަސައްކަތް މަޖިލިހުގައި ހިންގޭ ގޮތް ވަރަށް ސާފުކޮށް ބަޔާންކޮށްފައިވާ ކަމަށެވެ.\n"އަޅުގަނޑު މަސައްކަތް ކުރަމުން މި ގެންދަނީ ގާނޫނުއަސާސީގެ ރޫހާ އެއްގޮތައް ގާނޫނުއަސާސީ ތަންފީޒު ކުރަން." ތިން އަހަރެއްހާ ދުވަހު ރާއްޖޭގެ ވެރިކަން ކުރެއްވި ނަޝީދު ވިދާޅުވި އެވެ.\nނަޝީދު ވިދާޅުވި ގޮތުގައި އިދާރާއަކަށް އެމަނިކުފާނު ކަމެއް ހުށަހެޅުއްވީމާ ދެން އޮންނަ އިޖުރާއަތަކީ އެ މައްސަލައެއް ކަމާ ގުޅޭ ކޮމިޓީއަކަށް ފޮނުވުމެވެ. އެކަމަކު އެމްޑީޕީގެ ފަރާތުން ފޮނުވާފައިވާ ބިލްތަކުގެ ތެރޭގައި ސިޔާސީ ޕާޓީއަކަށް ނެހެދޭނެ ދެ ބިލެއް ވާ ކަމަށް އެ ޕާޓީގެ ރައީސްކަން ވެސް ކުރައްވާ ނަޝީދު ވިދާޅުވި އެވެ.\nއެއީ އެމަނިކުފާނު ވިދާޅުވި ގޮތުގައި އާމްދަނީން ޓެކްސް ނެގުމުގެ ބިލާއި ވަޒީފާ ހޯދަން މަސައްކަތް ކުރާ މީހުންނަށް އެލަވަންސެއް ދިނުމާ ބެހޭ ބިލެވެ. މަޖިލިހުގެ ގަވައިދުގައިވާ ގޮތުން ޓެކުހާއި ފައިސާ އިތުރުކުރުމާ ގުޅޭ ބިލުތައް ރައްޔިތުންގެ މަޖިލިހަށް ހުށަހެޅޭނީ ސަރުކާރަށް އެކަންޏެވެ.\nނަޝީދު ވިދާޅުވީ ސިޔާސީ ޕާޓީތަކަށް މަޖިލިހަށް ބިލްތައް ހުށަހެޅޭ ގޮތަށް ގަވައިދުގައި ލިޔެފައި ވަނީ މަޖިލިހުގެ އަޣުލަބިއްޔަތު ނޯންނަ ރައީސެއް ހުންނަ ހާލަތުގައި ގާނޫނު ހެދުމަށް ފަސޭހަ ކުރުމުގެ ގޮތުން ކަމަށެވެ. އަދި މަޖިލީހުގައި އަޣުލަބިއްޔަތު އޮންނަ ޕާޓީއެއްގެ ރައީސަކު ވެރިކަމުގައި ހުންނަ ހާލަތުގައި ސަރުކާރުން މަޖިލީހަށް ބިލް ހުށަހަޅަން ޖެހެނީ އެ ބޭފުޅާގެ ޕާޓީ މެދުވެރިކޮށް ކަމަށް ނަޝީދު ވިދާޅުވި އެވެ.\nއެހެންވެ، މަޖިލީހުން ބިލްތައް ޑްރާފްޓް ކުރުމުގެ މަސައްކަތް ކުރިއަށް ގެންދިއުމަށް މަޖިލީހުގެ ކޮމިޓީތަކަށް އަންގާފައިވާނެ ކަމަށާއި އެކަން ކުރިއަށް ދާނީ ސަރުކާރުގެ ކަމާ ގުޅުން ހުރި ވަޒީރުންނާއި ބަންޑާރަ ނައިބުގެ ވެސް އެހީތެރިކަމާ އެކު ކަމަށް ނަޝީދު ވިދާޅުވި އެވެ.\nމަޖިލީހުގެ ދާއިމީ ކޮމިޓީތަކުން ވަނީ ބިލުތައް ޑްރާފްޓް ކުރުމުގެ މަސައްކަތް ކުރިއަށް ގެންދިއުމަށް ސަބް ކޮމިޓީތައް އެކުލަވާލައި އެކަން ފަށައިފަ އެވެ. މީގެ ކުރިން ސަރުކާރުގެ ފަރާތުން ހުށަހަޅާ ބިލުތައް ބަންޑާރަ ނައިބުގެ ފަރާތުން ހުށަހެޅި ނަމަވެސް މަޖިލިހުން އެ މަސައްކަތް ފެށި ސަބަބެއް އަދި ނޭނގެ އެވެ.\nރައީސް މުހައްމަދު ނަޝީދު އެމްޑީޕީ ދިވެހި ސަރުކާރު ރައީސް އިބްރާހިމް މުހައްމަދު ސޯލިހް އެޓާނީ ޖެނެރަލްގެ އޮފީސް\n22 ކޮމެންޓް, 28 ރިއެކްޝަންސް\nއެމްޑީޕީ އަށް މަޖިލިހުގެ އަޣްލަބިއްޔަތު ދިނީ ރައީސް އިބްރާހީމް މުޙައްމަދު ޞާލިޙުގެ ވަޢުދުތައް ފުއްދަން މަގުކޮށާ ދިނުމަށް. އެކަން ކުރެވޭތޯ ބަލާ. އެންމެ ބޮޑު ވަޢުދަކީ އަދުލުއިންސާފު ގާއިމުކުރުން. އަދުލުވެރިކަން ގެއްލިއްޖެ ތަނެއް ކުރިނައަރާނެ. ބަޔަކު އެއްޖަމާއަތަކަށްވެގެން މިނިވަން ދައުލަތެެއް ގާއިމުކުރަނީވެސް އަދުލުލިބިގަތުމަށް. މިނިވަންކަމުގެ ތަސައްވުރު އަދުލާނުލާ ނުކުރެވޭނެ.\nމިހާރު ސަރުކާރު ހިންގަނީ މަޖިލީހުންބާ، ނުވަތަ ރައީސުލްޖުމްހޫރިއްޔާބާ؟ އިބްރާހީމް މުޙައްމަދު ޞާލިހަށް ފިޔަވަޅެއް އަޅާނެ ފުރުސަތުވެސް ނުދީ ނަޝީދު އޭނާގެ ބާރު ދައްކަނީ. މިކަން ބަލައެއް ނުގަނެވޭނެ. ޔާމީނާ ބައިއަތު ހިފައިގެން ރައީސް ޞާލިޙުގެ ވެރިކަން ދިފާޢުކުރުން ކަމަށް ވާނަމަ އެކަމަށްވެސް އަހަރެމެން ޞާލިޙު ސަޕޯޓަރުން މިތިބީ ތައްޔާރަށް. މި އުނދަގުލުން ގައުމު ސަލާމަތްކުރާން އެބަޖެހޭ. ޔާﷲ. ނަޝީދުގެ އުނދަގުލުން މިގައުމު ސަލާމަތްކޮށްދެއްވާންދޭވެ!. އާމީން\nކުޢްޓީ ނަޝީދު މިކަމާ ހިތާމަ ކުރާނެ .. އަހަރަކު އެތަށް މިލިޔަން އެބޭފުޅާނެ ލޯފާރމުން ނަގަމުން އައި ކަމެއް ....\nވަރަށް ކޯފާ ވެފައި އިންނެވި ފޮޓޯއެކެވެ.\nމަޖިލީހަށް ހުށަހަޅަންޖެހޭ ބިލްތައް އެކުލަވައިލައި ހުށަހެޅުމަކީ މަޖިލީހުގެ މަސްއޫލިއްޔަތެއް ނޫން. މަޖިލީހުން ކުރަންޖެހޭ ކަމަކީ ހުށަހެޅޭ ބިލުތައް ބަލައި ފާސްކޮށްދޭނީތޯ ނުވަތަ ނޫންތޯ މަޖިލީހަށް ފެންނަން ގޮތަކަށް ނިންމުން. ދައުލަތަށް ގާނޫނީ ލަފާދިނުމުގެ ބާރުދީފައި އޮތީ އެޓަރނީޖެނެރަލަށް. ޝަރުޢީ ޙުކުމެއް ނެތް ގާނޫނުގައި ސާފުކޮށް އެނގެން ނެތް ކޮންމެ ކަމެއްގައި ޤާނޫނީ ލަފާ ދޭނީ އެޓަރނީ ޖެނެރަލް. އެހެން މީހަކު ބުނާ ގޮތެއް ޤާނޫނީ ލަފައަކަށް ނުވާނެ.\nބަރާަބަރު ތިބުނީ ރަގަޅަށ1ް\nޕޮލްޕޮޓް ޑި މުގާބޭ\nކޮން ޤާނޫމެއް ހަދަން ވެގެންތަ ނަޝީދު މިހާ ވަރެއް ވެގެން މި އުޅެނީ؟\nބިލްތަކަށް މަޖިލިސްތެރޭ ބަހުސްކުރާ ގޮތް އެއްގޮތަކަށްވެސް ކަމަކުނުދޭ. އިލްމީ ބަހުސް ތަކަކަށްވުރެ ބޮޑަށް ފެންނަނީ ޒާތީ ބަހުސްތަކެއް ކުރާތަން. ކޮންމެ ޕާޓީއަކުން ބިލެއް ހުށަހެޅިޔަސް އެބިލަކަށް ބަހުސް ކުރަން ޖެހޭނީ ދީނާއި ގައުމު އިސްކޮށް މިކުރަނީ ގައުމީ މަސައްކަތެއްކަމަށް ދެކިގެން. އެހެންނޫނީ އާޚިރުގައި ފެންނާނީ އެއްބަޔަކު އަނެއްބަޔަކު ކަރުހިފާ މުޅި މަޖިލިސް ޚަރާބުވެ ދިވެހި ގައުމު ހުއްޓުމަކަށް އަންނަތަން.\nއިލްމީ ބަހުސް އަކީ ބާޒާރީން ކުރަން ދަންނަ ބަހުސެއް ނޫނެވެ\nހެއްހެއް އިބޫގެ ވެރިކަން ހަލާކުކޮއްލަނީމި ވަރައްސަޅި\nނަޝީދުގެ މަކަރުވެރި ރޭވުމަކީ މަޑުމަޑުން ވެރިކަން ބަރުލަމާނީ ނިޒާމަކަށް ބަދަލުކުރުން، ސަރުކާރާއި މެންބަރުންނާއި، ރައްޔިތުން ހޭއަރައި ތިބޭތި!


Covid-19: Maruvegen Hashigandu Valhuli Fahun Hospital In Gulhaafai Bunee Bali Meehaage Haalu Rangalhu Kamah - Vaguthu\nކޮވިޑް-19: މަރުވެގެން ހަށިގަނޑު ވަޅުލި ފަހުން ހޮސްޕިޓަލުން ގުޅާފައި ބުނީ ބަލި މީހާގެ ހާލު ރަނގަޅު ކަމަށް\nއިންޑިއާގެ އަހްމަދު އާބާދުގެ ސިވިލް ހޮސްޕިޓަލްގައި ކޮވިޑް-19 އަށް ޝައްކު ކުރެވިގެން ފަރުވާދެމުން ދިޔަ މީހަކު، މަރުވެ، އޭނާ ވަޅުލި ފަހުން އެ ހޮސްޕިޓަލުން ގުޅާފައި އެ މީހާގެ ހާލު ރަނގަޅުވަމުން އަންނަ ކަމަށް ބުނެފައިއެވެ.\nމެއި 28 ވަނަ ދުވަހު ކޮވިޑް-19 ކަމަށް ޝައްކު ކުރެވޭ އަލާމާތްތައް ފެނިގެން އެ ހޮސްޕިޓަލްގެ ކޮވިޑް-19 ވިންގުގައި އެޑްމިޓްކޮށްފައި އޮތް ޑެވްރަމްބާއި ބިސިކަރް ނަމަކަށް ކިޔާ އެ މީހާ މަރުވެއްޖެ ކަން ހޮސްޕިޓަލުން ގުޅާފައި ބުނީ މެެއި 29 ވަނަ ދުވަހުއެެވެ. އަދި އެ ދުވަހު މެންދުރު އާއިލާއިން ހޮސްޕިޓަލަށް ގޮސް އެ މީހާގެ ހަށިގަނޑު ގެންގޮސް އެ އޮންނަ އުސޫލުގެ ތެރެއިން ވަނީ ޖަނާޒާގެ ކަންކަން ކުރިއަށް ގެންގޮސްފައެވެ. އެކަންކަން ކުރިއަށް ގެންގޮސްފައި ވަނީ، ބިސިކަރްގެ އަންހެނުންގެ ކޮއްކޮ ނިލެޝް ނިކްޓޭ އެވެ.\nއެހެން ނަމަވެސް އާއިލާއަށް ބޮޑު ޝޮކެއް ލިބިގެން ދިޔައީ އޭގެ އަނެއް ދުވަހު ހޮސްޕިޓަލުން ގުޅާފައި ބިސިކަރްގެ ހާލު ރަނގަޅު ކަމަށް ބުނުމުންނެވެ.\nރިޕޯޓްތައް ބުނާގޮތުގައި، ފުރަތަމަ އެރޭ 1:00 ޖެހިހާއިރު ނިކެޓޭގެ އަނބިމީހާއަށް ނުދަންނަ ނަމްބަރަކުން ފޯނެއް އައުމުން އޭނާ ފޯނު ނަގާފައެވެ. އޭގެ އަނެއް ދުވަހު ހެނދުނު ހޮސްޕިޓަލުން ގުޅާފައި ބިސިކަރްގެ ހާލު ރަނގަޅުކަމަށާއި، އޭނާ ކޮވިޑް-19 އަށް ނައްސިވެފައިވުމުން، އޭނާ ވަަރަށް އަވަހަށް ހޮސްޕިޓަލުން ދޫކޮށްލާނެ ކަމަށް ބުންޏެވެ.\nއާއިލާ އެކަމާއި ބޮޑު ޝޮކެެއް ޖެހިގެން ވަގުތުން ހޮސްޕިޓަލަށް ދިޔައެވެ. އަދި ހޮސްޕިޓަލަށް ދިއުމުން ހޮސްޕިޓަލުން ވަނީ އެއީ ހޮސްޕިޓަލްގެ ކޮންޓްރޯލް ރޫމްއިން އޮޅިގެން ބުނެވުނު އެއްޗެއް ކަމަށާއި، 71 އަހަރުގެ އެ މީހާ މަރުވެފައިވާ ކަމަށް ބުނެފައެވެ.\nމީގެ އިތުރުން ހަމަ އެ ދުވަހުގެ މެންދުރު އަނެއްކާވެސް ހޮސްޕިޓަލުން ގުޅާފައި ބިސިކަރްގެ ހާލު ރަނގަޅު ކަމަށް ވަނީ ބުނެފައެވެ.\nއެ ހޮސްޕިޓަލްގެ ޑައިރެކްޓަރ ވަނީ މިކަން ހިނގާދިޔަ ގޮތް މީޑިއާތަކަށް ކިޔާ ދީފައެވެ. އޭނާ ބުނެފައި ވަނީ، ބިސިކަރް ހޮސްޕިޓަލަށް ގެނެސްފައި ވަނީ ވަރަށް ބޮޑަށް ހުން އައިސް، ކަރުގައި ރިއްސާތީ ކަަމަށެވެ. އަދި އޭނާގެ ހަށިގަނޑުން ކޮވިޑް-19ގެ އަލާމާތްތައް ފެންނަން ފެށުމުން، އޭނާ އޮތީ ކޮވިޑް-19 ވޯޑްގައި ބާއްވާފައި ކަމަށާއި، އޭނާގެ ސުންކުވެސް އެއިރު ނަގާފައިވާ ކަމަށް ބުނެފައި ވެއެވެ. އެހެން ނަމަވެސް އޭނާގެ ނަތީޖާ އައުމުގެ ކުރިން ވަނީ މަރުވެފައެވެ. އަދި އާއިލާއާ އެ މީހާގެ ހަށިގަނޑު ވަނީ ހަވާލުކޮށްފައެވެ.\nއަދި އޭގެ އަނެއް ދުވަހު އޭގެ ނަތީޖާ އައިއިރު، ހޮސްޕިޓަލްގެ ޕްރޮޓޮކޯލްގެ ދަށުން އާއިލާއަށް އެމީހާގެ ނަތީޖާގެ މައުލޫމާތު އެންގީ ކަަމަށާއި، އެއިރު އެ މީހާ މަރުވިކަން ކޮންޓްރޯލް ރޫމްގައި ތިބި މީހުންނަށް ނޭނގޭ ކަމަށެވެ. އެހެންވެ އޮޅުންތަކެއް އެރީ ކަމަށް ހޮސްޕިޓަލުން ބުނެފައި ވެއެވެ.


ގޮތަބަޔާއާ ދެކޮޅަށް ޤަރާރެއް ފާހެއް ނުކުރެވުނު ގޮތަބަޔާއާ ދެކޮޅަށް ޤަރާރެއް ފާހެއް ނުކުރެވުނު\nސުރީ ލަންކާގެ ވެރިރަށް ކޮލޮނބޯ / ފައިލް ފޮޓޯ: ރޮއިޓަރސް\nސުރީ ލަންކާގެ ރައީސް ގޮތަބަޔާ ރާޖަޕަކްސައާ ދެކޮޅަށް ފާސްކުރަން މަސައްކަތްކުރި ޤަރާރެއް ނާކާމިޔާބުވެއްޖެއެވެ.\nސުރީ ލަންކާގެ ޤާނޫނުހަދާ މަޖިލީހުގައި ހިމެނޭ އިދިކޮޅު މެންބަރުން މަސައްކަތްކޮށްފައިވަނީ ގޮތަބަޔާއާ ދެކޮޅަށް ހުށަހަޅާފައިވާ ޤަރާރު އަވަސް މައްސަލައެއްގެ ގޮތުގައި ބެލުމަށެވެ. ނަމަވެސް 119 މެންބަރުން ވޯޓުދީފައިވަނީ އެ ހުށަހަޅެމާ ދެކޮޅަށްށެވެ. އެ ހުށަހެޅުމާ އެއްކޮޅަށް ވޯޓުދީފައިވަނީ 68 މެންބަރުންނެވެ. އެހެންކަމުން އެ ޤަރާރާމެދު ބަޙުޘްކުރާނީ ހަފުތާއެއްފަހުންކަމަށް ބެލެވެއެވެ. އިދިކޮޅު މެންބަރުން ބޭނުންވި ގޮތަށް އެ ޤަރާރު ފާސްވިނަމަ ގޮތަބަޔާ އިސްތިޢުފާދެއްވުމަށް ގޮވާލައި ކުރަމުންދާ މުޒާހަރާތަކަށް ބޮޑު ހިތްވަރެއް ލިބޭނެއެވެ.\nސުރީ ލަންކާގެ ސަރުކާރަށް މަޖިލީހުގެ އަޣުލަބިއްޔަތު އޮތް ނަމަވެސް އިދިކޮޅު މެންބަރުން ގޮތަބަޔާއާ ދެކޮޅަށް ޤަރާރެއް ފާސްކުރަން މަސައްކަތްކޮށްފައިވަނީ ބޮޑުވަޒީރުގެ މަޤާމުން މަހިންދަ ރާޖަޕަކްސަ އިސްތިޢުދާދެއްވިފަހުން ބޭއްވި ފުރަތަމަ ޖަލްސާގައެވެ. އިދިކޮޅުގެ ހުށަހެޅުމާ ދެކޮޅަށް ވޯޓުދިން ގިނަ މެންބަރުން ބުނެފައިވަނީ ގޮތަބަޔާއާ ދެކޮޅަށް ޤަރާރު ފާސްކުރުމަށްވުރެ ކުރިން މުޙިއްމު މަސައްކަތްތައް އެބަހުރިކަމަށެވެ. އަދި ޤައުމުގެ ނާޒުކު އިޤްތިޞާދީ ޙާލަތުން އަރައިގަތުމަށް ގިނަ މަސައްކަތްތަކެއް ކުރަންޖެހޭކަމަށް އެ މެންބަރުން ފާހަގަކުރިއެވެ.\nސުރީ ލަންކާގެ ބޮޑުވަޒީރު ރަނިލް ވިކްރަމަސިންހަ ވިދާޅުވި ގޮތުގައި އިދިކޮޅުން މަސައްކަތްކުރަނީ ވަޤުތު ބޭކާރުކުރަންށާއި އެފަދަ ހުށަހެޅުންތަކަށް ތާޢީދުނުކުރައްވާނެކަމަށެވެ. އަދި އޭނާވަނީ ޤައުމުގެ އިޤްތިޞާދީ ޙާލަތު ތަކުރާރުކޮށް ވިދާޅުވެފައެވެ. އެ ގޮތުން އެ ޤައުމުން ތެޔޮ ހުސްވެފައިވާކަމަށާއި ތެޔޮ ގަންނާނެ ފައިސާ ނެތްކަމަށް އޭނާ ވިދާޅުވިއެވެ. އަދި ރަޙުމަތްތެރި ޤައުމުތަކުގެ އެހީތެރިކަމަށް ސުރީ ލަންކާ ބޭނުންޖެހިފައިވާ މިންވަރު އޭނާވަނީ އަނެއްކާވެސް ވަރަށް ސާފުކޮށް ވިދާޅުވެދެއްވައިފައެވެ.\nސުރީ ލަންކާގެ އިޤްތިޞާދީ ޙާލަތާމެދު ހިތްހަމަނުޖެހިގެން މުޒާހަރާކުރަމުންދާ މީހުންނާއި ސަރުކާރަށް ތާޢީދުކުރައި ފަރާތްތަކާ ދެމެދު ފާއިތުވި ހަފުތާގެ ތެރޭގައި ހިނގި ހަމަނުޖެހުންތަކުގައި ނުވަ މީހުންވަނީ މަރުވެފައެވެ. އޭގެ ތެރޭގައި ސަރުކާރަށް ނިޞްބަތްވާ މަޖިލިސް މެންބަރެއްވެސް ހިމެނެއެވެ. އޭގެ އިތުރުން ހަމަނުޖެހުން އުފެއްދިކަމުގެ ތުޙުމަތުގައި ސަރުކާރަށް ނިޞްބަތްވާ މަޖިލިސް ދެ މެންބަރުންވަނީ ހައްޔަރުކޮށްފައެވެ.


Eid Hadhiya - vNews.mv\nއަންވަރު އިބްރާހީމް 19 August 2018, 07:39\nކާރުގައި އަންނި ޖެޓީއާ ހަމައަށް ދެވުނު އިރު މުޅި ބަނދަރުމަތި ވަނީ މީހުންނާ ހެދި ތޮއްޖެހިފައެވެ. އެކި ކަންކޮޅަށް ފުރާ މީހުންނެވެ. އެކި އުމުރުފުރައިގެ މީހުންނެވެ. ޢީދުގެ އުފާ ލިބިގަތުމަށް އަތޮޅުތަކަށް ފުރާ މީހުންނެވެ. އެ މީހުންގެ ތެރެއަށް އަހަރެންނާއި އަންހެނުން ވަދެގަތީމެވެ. މަޑު ހިނގުމުގައި ގޮސް، ހުދާއި ނުލުގެ އަގޯޓާ އެކްޕްރެސްއާ ދިމާގައި މަޑުކޮށްލީމެވެ. އެއީ އަހަރެން ފުރަން އޮތް ބޯޓެވެ. ތުޅާދޫގައި ދުއްވާ އެންމެ ބޮޑު ބޯޓެވެ.\n"ކޮބާ ރަށަށް ދަނީތަ؟" ފަހަތް ބަލައިލިއިރު ޖެހިގެން ހުރީ އަހަރެންގެ އެކުވެރިއެކެވެ.\n" ދެން ދާންވާނެތާ. މިފަހަރު ވަރަށް ކަންތައް ވެސް އެބަ އޮތެއްނު" އަހަރެން ޖަވާބު ދިނީމެވެ.\n"އާނ. ވަރަށް ގިނަ ކުޅިވަރުތައް އޮވޭ. އެކަމަކު މަށަށް ހީވަނީ އަންހެނުން ގޮވައިގެން ތި ދަނީ ހަނީމޫނަށްހެން" އެކުވެރިޔާ އަހަރެންނާ ދިމާކޮށްލިއެވެ.\n"ތިހެން ވެސް ބުނެވިދާނެ. ރަށަށް ދިޔައިމާ އެނގިދާނެތާ ވާގޮތެއް ވެސް" އަންހެނުންނަށް ނިތް އަރުވާލަމުން އަހަރެން ޖަވާބުދިނީމެވެ.\nއޭރު އެއްވެފައި މީހުންތައް ބޯޓަށް އަރަނީއެވެ. އެކަކަށްވުރެ ކުރިން އަނެކަކު އެރޭތޯ އުޅެއެވެ. ފޮށިފޮއްޓާ ދަބަސްތައް ބޯޓަށް އަރުވަމުން ދިޔައެވެ. މީހުންގެ އަޑުފައްގަނޑުން މުޅިތަން އޮތީ ގުގުމާލާފައެވެ. އަހަރެން ވެސް އަންހެނުން އަތުގައި ހިފައިގެން ބޯޓަށް ފުންމާލީމެވެ. މުޅި ބޯޓު އޮތީ ފުރިފައެވެ. ކޮށްޕަމުން ގަޅުވަމުން ކަހަލަ ގޮތަށް އަހަރެން ވެސް ދެމިގަތީމެވެ. އެއަށްފަހު ފައިވާން އަތަށް ނަގައި ފުރަތަމަ ބުރިއަށް އެރީމެވެ.\nކަމަކުދާކަށް ނެތެވެ. އެތަން އަދި މާބާރު ބޮޑެވެ. ހިނގަން އޮންނަ މަގަށް ދަންދެން މީހުން އޮތީ ބަރިޖަހާލާފައެވެ. އަތްވަށް ލާފައިފައިވާ މަސްއަށިގަނޑެކޭ އެއްފަދައެވެ. އެކަކު ގައިމަތިން އަނެކަކުގެ ފައިމަތިން ދެން އޮތް މީހާގެ ބޯމަތިން ގޮސް އަހަރެންނަށް ކަނޑައެޅިފައިވާ ސީޓާ ހަމައަށް ދިޔައިމެވެ. ސީޓު ނަންބަރު ޔަގީން ކުރުމަށްފަހު އަހަރެންނާ އަންހެނުން އެތަނުގައި ޖައްސާލީމެވެ. ހިތްހަމަ ޖެހުމުގެ ނޭވާއެއް ލެވުނީ ދެނެވެ.\nހިތަށް އެރިއެވެ. މިއޮތީ ވާ ކަމެއްތާއެވެ. ރަށަށް ދިއުމަކީ ވެސް ބޮޑު މަޖާގަނޑެއްތާއެވެ. ލޯންޗުން ރަށަށް ދެވެން އޮއްވާ ވެސް ބޯޓުންދާން ނިންމީ އަހަރެންނެވެ. އެއީ އަންހެނުން ވެސް ބޭނުންވި ގޮތެވެ. މަޖަލާއި ސަކަރާތުގައި ދަތުރު ކުރުމަކީ އަންހެނުން ބޭނުންވި ގޮތެވެ. އަހަރެން ވެސް ބޭނުންވި ގޮތެވެ.\nއިސާހިތަކު އިންޖީނު ސްޓާޓް ކޮށްލިއަޑު އިވުނެވެ. މުޅި ދޯނިގަނޑު ގުޑުވާލުމަށްފަހު މާލޭ ފަޅުތެރެއިން ދޯނި ނެރުމުގެ މަސައްކަތް ފެށިއެވެ. އިންޖީނުގެ އަޑުފަށްގަނޑުގެ ތެރެއިން އެކި ދިމަދިމާއިން މީހުންގެ ހަޅޭކުގެ އަޑު އިވެމުން ދިޔައެވެ. އެ އަޑުގެ ތެރެއިން ވެސް ދޯނީގެ ކައްޕީގެ އަޑު ވަކިން ގަދައެވެ. އެއީ އޭނާގެ ގޮތެވެ. ބުނާ ގަޑިއަށް ނައްޓާލާނެއެވެ. ވަކި މީހަކަށް ނުބަލާނެއެވެ. ކޮންމެ ގޮތަކުން ވިޔަސް ދަތުރުގެ ކޮންޓްރޯލް އޭނާގެ އަތުގައި ބާއްވާނެއެވެ.\nހިސާހިތަކު ދޯނީގެ ސްޕީޑް ބާރުވިއެވެ. އަރާމު ދަތުރަކަށް ކަނޑުގެ ރާޅުތައް ކަފަމުން މާލެއަށް ފަސްދެމުން ދޯނި ދިޔައެވެ. ދިމާ ބޯމަތީ ހުރި ސްވިޗް އަހަރެން ޖައްސާލީމެވެ. ބާރު ސްޕީޑްގައި އެނބުރެން ފެށި ފަންކައިގެ ވައިން އިތުރު ހިތްހަމަ ޖެހުމެއް އަހަރެންނަށް ލިބިގެންދިޔައެވެ.\n"ކޮބާ. ދެން މި ހަމަޖެހުނީ. ދެންވީ ނިދާން" އަންހެނުންގެ ބުރަކަށީގައި ފިރުމާލަމުން އަހަރެން ބުނީމެވެ.\n"ހާދަހާ މީހުނެއް އޮވެޔޭ ދޯ؟ މީ ހައްތާވެސް ތި ރަށު މީހުންތަ؟" ސުވާލުކުރީ އަންހެނުންނެވެ.\n"ނޫން. މީގައި އެބަ ތިބި ހިތާދޫ މީހުން ވެސް. އެ މީހުން އެ ރަށަށް ބާލާފައި އަހަރެމެން ރަށަށްދާނީ" އަންހެނުން ކޮށްފާނެ އިތުރު ސުވާލަކަށް ވިސްނައިގެން އިނދެ އަހަރެން ޖަވާބުދިނީމެވެ. "އެރަށުގައި މާގިނައިރެއް ނުވާނެ. ފަސްވަރަކަށް މިނެޓު ވާނީ. އެރަށު މީހުން އެ ރަށަށް ބާލާފައި އަހަރެމެން ރަށަށް ދާނީ" އިތުރު ތަފުސީލު އަހަރެން ދިނީމެވެ.


Covid-19: Addu In Fassivee Quarantine In Dhookohlan Test Kuri Meeheh - Vaguthu\nކޮވިޑް-19: އައްޑޫއިން ފައްސިވީ ކަރަންޓީނުން ދޫކޮށްލަން ޓެސްޓް ކުރި މީހެއް\nއައްޑޫ އީކްއޭޓާ ވިލެޖް\nއައްޑޫ ސިޓީން މިއަދު ކޮވިޑް-19 އަށް ފައްސިވި އަންހެން މީހާ ކޮވިޑް-19 އަށް ފައްސިވީ ކަރަންޓީންގައި ހުރުމުގެ މުއްދަތު ހަމަވުމުން ދޫކޮށްލަން ވެގެން ޓެސްޓް ކުރިއިރު ކަމަށް "ވަގުތު" އަށް މައުލޫމާތު ލިބިއްޖެއެވެ. އޭނާ ކަރަންޓީން ކޮށްފައި ހުރީ އީކްއޭޓާ ވިލެޖްގައެވެ.\nމިހާރު އަމަލު ކުރާ އާއްމު އުސޫލުން ކަރަންޓީނުން ދޫކުރުމުގެ ކުރިން ޓެސްޓެއް ނުކުރެއެވެ. ނަމަވެސް ނޭޝަނަލް އެމެޖެންސީ އޮޕަރޭޝަން ސެންޓަރުގެ ތަރުޖަމާން މަބްރޫކް އަޒީޒް ވިދާޅުވީ ކަރަންޓީނުން ދޫކޮށްލުމުގެ ކުރިން އޭނާ ޓެސްޓް ކުރީ އެއީ ފަހުން އާއުސޫލަށް އަމަލު ކުރަން ފެށުމުގެ ކުރިން ކަރަންޓީނަށް ގެންދިޔަ ބޭފުޅަކަށް ވާތީ ކަމަށެވެ.\nމަބްރޫކް ވިދާޅުވީ، އައްޑޫ އިން ކޮވިޑް-19 އަށް ފައްސިވެފައި ވަނީ 65 އަހަރުގެ ދިވެހި އަންހެނެއް ކަމަށެވެ. އެ އަންހެން މީހާއަކީ، އަންހެން ދަރިފުޅާއެކު ކަރަންޓީންގައި ހުރި މީހެއް ކަމަށާއި، ނަމަވެސް އޭނާގެ ދަރިފުޅު ކޮވިޑް-19 އަށް ނައްސިވެފައިވާ ކަމަށް މަބްރޫކް ވިދާޅުވިއެވެ.\nއަންހެން މިހާއަކީ އައްޑޫ ސިޓީއަށް ނިސްބަތްވާ މީހެއް ނޫނެވެ.\nމިއީ އައްޑޫ ސިޓީން ކޮވިޑް-19 އަށް ފައްސިވި ފުރަތަމަ މީހާއެވެ. މީގެ ކުރިން އައްޑޫ ސިޓީން މީހަކު ކޮވިޑް-19 އަށް ފައްސިވެގެން ކުއްލި ހާލަތައް އެސިޓީ ގެނައި ނަމަވެސް ފަހުން ނެގި އޭނާގެ ސުންކު (ސާމްޕަލް) ވަނީ ނައްސިވެފައެވެ.\nޖޫން 12, 2020 16:54\nކަރަންޓީނަށްފަހު ޓެސްޓުނުކުރާނަމަ ވަރަށްބިރުބޮޑުވާނެ! ކޮވިޑުންދިން ފިލާވަޅު ވަރަށްގިނަ\nޖޫން 12, 2020 18:30\nމިކަމުން އެނގިގެން ދިޔަ އީ ކަރަންޓީނުން ދޫކުރާ އިރު ޓެސްޓްކުރުމަކީ ކޮންމެހެން ކުރަންޖެހޭ ކަމެ އްކަން، ދުރުވިސްނުން މި އޮތީ ވަރަށް ރަނގަޅަށް ފެނިފަ.\nޖޫން 12, 2020 18:51\nމިހާރު ގިނަމީހުން ދޫކުރަނީ ކުޑަބުރަށް ލާފަ ކުރުގަޅުވާލާފަ އަވަސް އަރުވާލާފަ، ރަގަޅުވެގެން ޓެސްޓް ނުކޮށް ދޫނުކުރާށޭ ގޮވަގޮވާ އޮ އްވާ އަދިވެސް ދޫކުރާތި، ގިނަމީހުންނަށް ބަލިޖަ އްސާލާތި، އަދި ރަ އްޔިތު މީހާ އަވަދި ކޮ އްލާތި.\nޖޫން 12, 2020 19:59\nބޯނެތް ސަރުކާރުގެ އުސޫލަށް ބަލާއިރު އެމީހާއަކީ ބަލިން ރަގަޅުވެފައިވާ މީހެއް!އެހެނީ ބަލިޖެހޭތާ.10 ދުވަހުން ބަލީގެ އަލާމާތް ހުއްޓަސް އެމީހާގެ ގައިން އަނެކާއަށް ބަލިނުޖެހޭނެ ކަމަށް ބަލައި މިހާރުވަނީ އެތައް ބައެއް ރަގަޅުވީކަމަށް ހަދައި ޓެސްޓް ނުކޮށް ދޫކޮށްލާފައި! ވީމާ އޭނަ ކަރަންޓީނުގަ އުޅޭތާ 14ދުވަސް ވެފައިވާއިރު މާލެއިން ބަލިޖެހިގެން އައްޑުއަށް ދިޔަ މީހަކަށް ވުމުން އޭނައަށް ބަލިޖެހުނުތާ 14 ދުވަހަށްވުރެވެސް ގިނަދުވަސް ވަނީވެފައި! އެހެންކަމުން އޭނައަކީ ބަލިމީހެކޭ ބުނުން ގޯސް !ރަގަޅުގޮތަކީ ބަލިން ރަގަޅުވެފައިވާ މީހަކު ޢައްޑޫ އީކިއޭޓަރ ގައިއެބައުޅޭ?\nޖޫން 12, 2020 22:08\nކީއްކުރަންތަ ޓެސްޓުކުރީ.. ޓެސްޓު ނުކުރިނަމަ ފައްސިއެއް ނުވީސް.\nޖޫން 13, 2020 01:18\nމިހާ ރު އެހަމަޖައްސަނީ\nކަ ރަންޓީނު ކޮށްފަ ދޫކު ރާއި ރު ޓެސްޓް ނުކު ރާ ގޮތަށް މީގެ ކު ރިންވެސް އެބަހު ރި ކަ ރަން ޓީނު މުއްދަތު ހަމަވެގެން ދޫކޮށްލަން ޓެސްޓް ކު ރާއި ރު ޕޮޒިޓިވް ވެފަ ވަ ރަށް ތާހި ރުވާނެ މުޅި ރާއްޖެއަށް ބަލި ފެތު ރުނީމަ އެއީ ފޭބި ރައީސް މީހާ ނުވެގެން އުޅޭ ކަމަކީ


(3 އޮކްޓޯބަރ 2019 އާ ގުޅޭ)\nހޭޒަލްއަށް ބަލާލެވުނީ ސޯފާގަ އިން ޔުސްރާއަށެވެ. އޭނާ ވެސް އިންތަނުން ތެދުވެ ހުރީ ފާޑަކަށް ހިނިއައިސްފައެވެ. ހީވަނީ އަލްމާ އެކުރީ މާ މަޖާ ކަމެއްހެންނެވެ. ހޭޒަލްގެ ގަބުކަން ފިލައި ވަގުތުން އައިސް ކޮޓަރީ ދޮރު ކައިރީ ހުއްޓުނެވެ.\n"މި ދޮރު ހުޅުވާ..." ތަޅުގައި ހިފާލުމާއެކު ހޭޒަލް ބުންޏެވެ.\nކޮޓަރިތެރެއިން އިވުނީ އަލްމާގެ ހުނުމުގެ އަޑެވެ. އެ އަޑުން ހޭޒަލްގެ ކެތްތެރިކަން ކޮޅުން ލިއެވެ. ހީވީ ރޯމާދުވާލު ފާޅުގައި އޭނާގެ ކުރިމަތީގައި ހުރެފަ ދުޝްމަނަކު ދިން އަނިޔާވެރި ހަމަލާއެއްގެ ދިލަ ވޭން ހިތަށް އިޙްސާސްވީ ހެންނެވެ. މޭގައި ރިހުން އުފެދުނެވެ. އެއަށްވުރެ މުޅި ނަފްސު ހިޞާރުކުރަމުންއައި ގަދަ ރުޅީގައި މީހާ ބެހިގެންދާން ފަށައިފިއެވެ.\n"އަޑުއިވޭތަ؟... މި ދޮރު ހުޅުވާށޭ!... އަލްމާ!... މަޖައެއްނޫން އިނގޭ!... ސަކަރާތްޖަހަން ވެސް ވަކިވަރެއް އޮންނާނެ" ހޭޒަލް ތަންކޮޅެއް ބާރަށް ބުންޏެވެ.\n"އަޅާނުލާ ބަލަ... ޒެއްލު އަޅާނުލީމަ ދޮރު ހުޅުވާނޭ" ޔުސްރާ ބުންޏެވެ. އެ އަޑުއިވިފައި ހޭޒަލް އަޖައިބުވެ އަންތަރީސްވިއެވެ.\n"އެ ދެމީހުން ބޭނުންއިރަކުން ދޮރުހުޅުވަންދެން އަހަރެން ވީ އަނގައިން ވެސް ނުބުނެ ހިމޭނުން ހުންނަން... އެ ދޮރުގެ އަނެއްފަރާތުގައި ހިނގަނީ ކޮންކަމެއްކަން ޔުސްރާއަށް އެނގޭތަ؟" ޔުސްރާއާ ދިމާއަށް ހޭޒަލް ބުންޏެވެ.\n"އަލްމާ ސަކަރާތްޖަހަންވެގެން އެއުޅެނީ... ޒެއްލު އެހާ ސީރިއަސްނުވެބަލަ... ރުޅި ނާދޭ..." ޔުސްރާ ބުންޏެވެ. ހޭޒަލްއަށް ދަތްކުނޑިވިކާލެވުނެވެ.\n"އަހަންނަކީ ކޮންމެކަމެއް ވަރިހަމަ އަންހެނެއްނޫނޭ، ކޮންމެކޮންމެ ސަކަރާތެއް ވެސް އަހަންނަކަށް ކަމުނުދާނެ.... ހިލޭ އަންހެނުންނާއި ހިލޭ ފިރިހެނުންގެ ދެމެދު ދެމަފިރިން ކުރާކަހަލަ ސަމާސާ ކުރުމަކީ ޔުސްރާއާއި އަލްމާގެ ގޮތަށް ވެދާނެ... އަހަރެންގެ ގޮތެއްނޫން އެއީކީ... އަހަރެން ހިތަށް އަރާ އަލްމާ އެފަދަ ސަކަރާތް ޝިޔާނާ ނުޖަހަނީ ކީއްވެބާއޭ؟ ތި ދެމީހުން މާ ގާތެއްނު، އަހަރެންމީ އިހަށް ދުވަހު ފެނުނު މީހެއް، އެކަމަކު އަހަންނަށް ވެސް އެބަފެނެޔޭ ލިއަމްއާ ދޭތެރޭ އަލްމާގެ ޢަމަލުތައް ހުންނަ ގޮތް، ކީއްވެތަ ޝިޔާނާމެދު އޭނާ އެފަދައިން ޢަމަލުތައް ނުބަހައްޓަނީ... އެއީ ޔުސްރާ އިންނަންވެގެން އުޅޭ މީހާއަށްވީމަތަ؟" ހޭޒަލް ނުރުހުމާއެކު ބުންޏެވެ. މިފަހަރު ޔުސްރާއަށް އެއްޗެކޭ ބުނާކަށް ނުކެރުނެވެ.\n"ކަލޭމެން ދެ މީހުންނަށް އަޑުއިވޭތަ... މި ދޮރު ހުޅުވާށޭ..." ދޮރުގައި ތަޅައިގަތުމާއެކު އަޑުގެ ނެތްތަނަށް ހޭޒަލް ހަޅޭލަވައިގަތެވެ. ކޮޓަރިތެރެއިން ލިއަމްއާއި އަލްމާގެ ވާހަކަދެއްކުމުގެ އަޑު އިވެއެވެ. ނަމަވެސް ދައްކާ ވާހަކައެއް ސާފެއް ނުވެއެވެ. އަލްމާގެ ހުނުމުގެ އަޑު އަނެއްކާ ވެސް އިވުނެވެ. ހަޤީޤަތުގައި ވެސް އަލްމާ ޖެއްސުމެއް ކުރަން ގަސްދުކުރަނީ ކަމަށް ވެސް ވެދާނެއެވެ. އެހެންވިޔަސް ހޭޒަލްގެ ރުޅި ކެކި އުތުރި ގަތެވެ. ލިއަމްގެ ނަމުން އޭނާ ހަޅޭ ލަވައިގަތެވެ. އޭރު ޔުސްރާއަށް ވެސް ހޭޒަލް އެ ހުރީ ވަރަށް ބޮޑަށް ރުޅި އައިސްފަކަން އެނގިއްޖެއެވެ. އޭނާ ވެސް އައިސް ކޮޓަރި ދޮރުކައިރީ ހުއްޓި އަލްމާއަށް ގޮވިއެވެ. އަލްމާ އެކުރި ސަމާސާ ވިހަވެއްޖެކަން ޔުސްރާއަށް ޔަގީންވީއެވެ.\n"އަލްމާ!... ތީނަ ނުނިކުންނަންޏާ އަހަރެން ދަނީ" ޔުސްރާ ބުންޏެވެ.\n"ލިއަމް!... މި ދޮރުހުޅުވާށޭ، ކީއްވެތަ މި ދޮރު ނުހުޅުވިގެން ތިއުޅެނީ" ހޭޒަލްގެ ބާރު އަޑު މުޅި އެޕާޓްމެންޓު ތެރޭ ގުގުމާލިއެވެ.\nއޭނާގެ ހަޔާތުގަ ވެސް މިހާ ބާރަށް މީހަކާ ދިމާއަށް ދުވަހަކުވެސް ހަޅޭކެއް ނުލަވައެވެ. ޚާއްޞަކޮށް ލިއަމްއާ ދިމާއަށް ބާރަށް އެއްޗެކޭ ބުނުމަކީ އޭނާ ނުކުރާނޭ ކަމަކެވެ. ނަމަވެސް އޭނާ ކުޅުދުށްފުއްޓަށް އައިފަހުން އަމިއްލަ ޠަބީޢަތް ވެސް ބަދަލުވެއްޖެ ކަހަލައެވެ. ނުކުރާން ހުރި ކިތަންމެ ކަމެއް ކުރެވެން ފަށައިފިއެވެ. ފުރަތަމަ ފަހަރަށް އަމިއްލަ ނަފްސަށް ވެފައި އޮތް ވަޢުދާ ޚިލާފުވެވުނީ ދުވަހަކުވެސް ސައިފްއާ ވާހަކަނުދައްކާނަންކަމަށް ނިންމި ނިންމުން އުވާލެވުމުންނެވެ. އެކަން އެހެންވީ ވެސް ލިއަމްއަށް އައި ކުއްލި ބަދަލުގެ ސަބަބުން ޝައިތާނާ ހޭޒަލްގެ ވިސްނުމަށް ސަވާރުވާން ފުރުޞަތު ލިބުމުންނެވެ. ނަމަވެސް ވަގުތު އޮއްވަ ސައިފްގެ ފުށުން ހޭޒަލް ބޯދަމައިގަތީއެވެ. ފިރިމީހާގެ ގާތަށް އަންނަން ފުރުޞަތު ލިބުމުން ހުރިހާ ނުތަނަވަސްކަމެއް ފިލައިގެން ދާނޭކަމުގައި ހޭޒަލް އުންމީދުކުރިއެވެ. އެކަމަކު އޭގެ ބަދަލުގައި ހޭޒަލްއަށް ލިބުނީ އިތުރު ބޮލުގަ ރިހުމެކެވެ. ލޮލަށް ފެންނަ ކަންތައްތަކުން ދެނެގަންނަންވީ ކީކޭކަމެއް ހޭޒަލްއަށް ނޭނގުނީ މީގެ ކުރީން ދުވަހަކުވެސް ލިއަމްގެ މައްޗަށް އޭނާގެ ހިތުގައި ވަހުމެއް އުފެދިފައި ނެތީމައެވެ. އޭނާ ޝައްކުކުރާނޭ ފުރުޞަތެއް ވެސް ލިއަމް ދީފައި ނެތީމައެވެ. ލިއަމްގެ ހުރިހާ ސަމާލުކަމެއް އަބަދުވެސް ހޭޒަލްއަށް ލިބެމުން އަންނާތީއެވެ. ލިއަމްއަށް ވިސްނައިދިނުމުން އޭނާ ނިކަން ފަސޭހައިން ހޭޒަލްގެ ބަސް ޤަބޫލުކުރާކަން ޚުދު ހޭޒަލްއަށް ވެސް އެނގެއެވެ. އެހެންވިޔަސް މިވަރުގެ ކަމެއް ދުވަހަކުވެސް ހޭޒަލް ނުދެކެއެވެ. ރައްޓެއްސެގެ ފަރާތުން ވެސް މިފަދަ ހާދިސާއެއްގެ ވާހަކަ އަޑުއިވިފައެއް ވެސް ނެތެވެ. ކަންތައްކުރާނޭ ގޮތެއް އެނގޭނީ އެހެންނޫންނަމަތާއެވެ.\n"ލިއަމް!..." ހޭޒަލް އަދިވެސް އެއްފަހަރު ގޮވާލިއެވެ. އޭނާއަށް އަންނަމުންދިޔަ ބަދަލުތައް ޔުސްރާއަށް ފެނުނެވެ. އޭނާ ވެސް މިހާރު ހުރީ ސީރިއަސްވެފައެވެ. އަލްމާ ގޮވައިގެން އެތަނުން ދާން ބޭނުންވެފައެވެ. ހޭޒަލްއަށް ބަލަން ހުރެފައި ޔުސްރާ ކުރިއަށް ވުރެ ކޮޓަރީގެ ދޮރާ ކައިރިވެލިއެވެ. އަދި ދޮރުގައި އަތުން ތަޅައިގަތެވެ. އަލްމާ ގާތު ދޮރުހުޅުވަން އޭނާ އެދުނެވެ. އަދި މީ އެންމެފަހު ފަހަރު ކަމާއި ދޮރުނުހުޅުވާނަމަ އޭނާ ނުކުމެގެން ދަނީ ކަމުގައި ބުންޏެވެ.\nއޭގެ ވަގުތުކޮޅެއް ފަހުން ކޮޓަރީ ދޮރުގެ ތަޅު ހުޅުވުނު އަޑު އިވުނެވެ. ނަމަވެސް ވެފައި ހުރި މާޔޫސްކަމުގައި އެ ދޮރުހުޅުވަން ވެސް ހޭޒަލް ބޭނުމެއްނުވިއެވެ. ދޮރު ހުޅުވާލުމާއެކު ހެމުންހެމުން އަލްމާ ނުކުތެވެ. އޭނާގެ ފަހަތުގައި ކޮޓަރިތެރޭ ދެއަތް އުރާލައިގެން ލިއަމް ހުއްޓެވެ. އޭނާގެ މޫނުގައި އެއްވެސް އަސަރެއް ނުވެއެވެ. އަލްމާ ހީވަނީ ނިކަން ހަމަޖެހިފައި ހުރި މީހަކު ހެންނެވެ.\n"ޒެއްލު ހާދަ އަވަހަކަށް ތި ރުޅިއައީ؟... އަހަރެން މަޖާކޮށްލީއެއްނު" އަލްމާ އައިސް ހޭޒަލްގެ ކޮނޑުގައި އަތްލަން އުޅުނެވެ. އެހިނދު ހޭޒަލް ފަހަތަށް ދެމިގަތީ އަލްމާގެ އަތުގައި ނުޖެހުމަށެވެ. އަދި ހޭޒަލްގެ ނުރުހުމުން ފުރިފައިވި ނަޒަރު ލިއަމްއަށް ހުއްޓާލިއެވެ.\n"ރުޅިއައީތަ؟... އެވަރުކަމަކާ..." އަލްމާ އަނެއްކާ ވެސް ވާހަކަދެއްކިއެވެ.\n"ނުކުމޭ..." ކޮޓަރި ދޮރުމަތީ ހުއްޓިލުމާއެކު ހޭޒަލް ބުނީ ލިއަމްއަށެވެ. ހައިރާންވެފައި ހޭޒަލްއަށް ބަލަން ލިއަމް ހުއްޓާ އަނެއްކާ ވެސް ހޭޒަލް ބުނީ އެ ކޮޓަރިން ނުކުންނާށޭއެވެ. ލިއަމް މަޑުމަޑުން ކޮޓަރިން ނުކުތުމާއެކު ހޭޒަލް ކޮޓަރިއަށް ވަދެ ދޮރުލައްޕާ ތަޅު ލިއެވެ. އިހުނަށްވުރެ ބޮޑަށް ލިއަމް ހާސްވިއެވެ. އޭނާ ދޮރުގައި ޖަހާލައި ހޭޒަލްއަށް ގޮވާލިއެވެ.\n"ޒެއްލު ހާދަ ރުޅި ގަދައޭ ދޯ" ސިޓިންރޫމުގައި ކޮޓަރި ފެންނަ ހިސާބުގައި ހުރި އަލްމާ ބުނެލިއެވެ. ލިއަމް ބަލާލީ ފޫހިކަމުގެ ނަޒަރަކުންނެވެ. އަލްމާ ހުރީ އެއްވަރަކަށް ހިނިއައިސްފައެވެ. ޔުސްރާގެ މޫނުން ހާސްކަން ފާޅުވެއެވެ.\n"އަލްމާ... ދެން ހިނގާ... ވާވަރުވެއްޖެއެއްނު" ޔުސްރާ ބުނެލިއެވެ.\n"މަޑުކޮށްބަލަ..." އަލްމާ ބުންޏެވެ.\nގިނައިރެއްނުވެ ދޮރު ހުޅުވާލާފައި ހޭޒަލް ނުކުތެވެ. އޭނާ ކުރިން ލައިގެން ހުރި ހެދުން ބަދަލުކޮށް ޖިންސަކާއި ޓީޝާޓުކޮޅެއް ލައިގެން ހުއްޓެވެ. ކަނާއަތުގައި އޭނާގެ ފޯނު އޮތެވެ. ހޭޒަލް ކުރަން އުޅޭ ކަމެއް ދެނެގަތުމަށް އޭނާގެ ހަރަކާތްތަކަށް ލިއަމް ފަރުވާތެރިވެ ހުއްޓެވެ.\n"އެހެރީ ދޮރު ހުޅުވާފަ... ދެން ދޭ!... ގޮސް އެކޮޓަރީގަ ދެ މީހުން ތަޅުލައިގެން އުޅޭ، އަހަރެން އުނދަގުލެއްނުކުރާނަން" ހޭޒަލް މިހެން ބުނެލުމާއެކު ހިނގައިގަތީ އެޕާޓްމެންޓަށް ވަންނަ ދޮރާ ދިމާއަށެވެ. ދެލޯ ބޮޑުވެގެންދިޔަ ލިއަމް ވަގުތުން އައިސް ހޭޒަލްގެ އަތުގައި ހިފިއެވެ.\n"ކޮންތާކަށް؟..." ލިއަމް އެއްސެވެ.\n"ދޫކޮށްލާ..." ހޭޒަލް ލޯ އަޅާލިއެވެ. އެހެންނަމަވެސް ލިއަމް ހުރީ ހޭޒަލްގެ އަތުން ދޫކޮށްލާ ފަދަ ގޮތަކަށްނޫނެވެ. އަތްފޮޅާލުމާއެކު ލިއަމްގެ ގައިގާ އަޅާ ހޭޒަލްއާ ދުރަށް ކޮށްޕާލިއެވެ. ނުވިސްނާހުރި ލިއަމްގެ އަތުން ހޭޒަލްގެ އަތް ނެއްޓުނެވެ.\n"ޒެއްލު ބޯ ހަމަޖައްސާލަން އެދަނީ" އަލްމާ ބުންޏެވެ. އެހިނދު ލިއަމްއަށް ދަތްކުނޑިވިކާލެވުނެވެ. އޭނާ ހޭޒަލްގެ އަތުގައި ހިފުމާއެކު އަލްމާއާ ދިމާއަށް އެނބުރުނެވެ.\n"ކަލެއަށް ކުރެވުނު ކަންތައް މޮޅުކަމުންތަ ތިއުޅެނީ... އަހަންނާއި އަހަރެންގެ އަނބިމީހާއާ ދޭތެރެއަށް ކަލޭ ވަންނާކަށް ނުޖެހެޔޭ" ލިއަމް ފޫހިކަމާއެކު ބުނެލިއެވެ.\n"ލިއަމް ވެސް ރުޅި އައީތަ؟... ކޮޓަރިއަށް ވައްދާ ކޫލްކޮށްލަންވީ ދޯ" އަލްމާ ފާޑަކަށް ހީނލިއެވެ. ލިއަމްއަށް ކެތްކުރަން އުނދަގޫވެގެން ދެފަރާތަށް ބޯހޫރާލިއެވެ. އަނެއްކޮޅުން އޭނާގެ އަތުން ވީއްލިގެން ދާން ހޭޒަލް މަސައްކަތްކުރަނީއެވެ.\n"ހަމަމިހާރު ނުކުމޭ މިތަނުން... ޔުސްރާ! އޭނާ ގޮވައިގެން މިތަނުން ދާންއުޅޭ" ދަތްކުނޑިވިކާލެވުމާއެކު ލިއަމް ބުންޏެވެ. އަލްމާއަށް އަމާޒުކުރެވިފައިވާ ލިއަމްގެ ދެ ލޮލުން ވެސް ރުޅިވެރިކަން ފާޅުވަމުންދިޔައެވެ.\nއަލްމާ ވެސް ހީވަނީ ކަމަކާ ފޫހިވެފައި ހުރި ހެންނެވެ. އޭނާ ހިމޭންވެފައި މަޢުނަވީ ބެލުމަކުން ލިއަމްއާ ހަތަރުކަޅި ހަމަކޮށްލައިގެން ހުއްޓެވެ. ޔުސްރާ އަވަސްއަވަހަށް އަލްމާގެ އަތުގައި ހިފާ ދަމާލިއެވެ. ނަމަވެސް އޭނާ ހުރި ގޮތުން ހީވަނީ އެތަނުން ދާން ބޭނުންނުވެފައި ހުރީ ހެންނެވެ. ދަމާފައި ކަހަލަ ގޮތަކަށް އަލްމާގެ އަތުގައި ހިފައިގެން ޔުސްރާ އެ އެޕާޓްމެންޓުން ނުކުމެ ދޮރު ލައްޕާލިއެވެ. އެހިނދު ހޭޒަލްގެ އަތުން ލިއަމް ދޫކޮށްލައި އޭނާއާ ކުރިމަތިލިއެވެ.\n"ޒެއްލު..." ލިއަމް ގޮވާލީ މަޑުމައިތިރިކަމާއެކުއެވެ.\n"ކީއްވެ ތި ފޮނުވާލީ... އޭނާ ގޮވައިގެން ކޮޓަރީގަ އޮތްނަމަ" ރުޅިވެރިކަމާއެކު ހޭޒަލް ބުނެލިއެވެ.\n"ޒެއްލު!.... އަހަންނަކަށް ވެސް ނޭނގެ އޭނާ ކޯއްޗެއް ހަނދާންވެގެންކަމެއް އެގޮތަށް ކަންތައް އެކުރީ..." އަމިއްލަ ދިފާއުގަ ލިއަމް ބުންޏެވެ.\n"ސަޕްރައިޒްވިލެއް ބޮޑުކަމުން ދޯ ލިއަމް ވެސް ހުރީ އޭނާ ކުރާކަމެއް ކުރަން ދީގެން" ހޭޒަލް ބުންޏެވެ.\n"ޒެއްލު! ޕްލީޒް!... ނަތިންގް ހެޕެން ބިޓުވީން އަޒް..." ލިއަމް ނިކަން އަވަހަށް ބުންޏެވެ.\n"ދެން އަހަރެންވީ ތިކަން ޤަބޫލުކުރަން... ކިހިނެއް؟" ހޭޒަލްގެ ވާހަކަތަކާއެކު އޭނާގެ ދެއަތް ވެސް ހަރަކާތްކުރިއެވެ.\n"އޭނާ ދޮރުތަޅުގައިގެން ހުރީ ދޮރުގަ ހިފަހައްޓައިގެންނޭ..." ލިއަމް ބުންޏެވެ.\n"އަހަރެން ކިހިނެއް ތިކަން ޤަބޫލުކުރާނީ، އަހަރެން ކިހާ ވަރަކަށް ގޮވިން ދޮރުހުޅުވާށޭ... ކަމެއްނުހިނގާނަމަ ވަގުތުން ދޮރުހުޅުވީސް... ކޮޓަރިއަށް ވަދެ އޭނާ ދެއްކި މަންޒަރުން ލިއަމްގެ ދެ ކަންފަތް ވެސް ބީރުވީތަ؟ އެހެންވީމަތާ އަހަރެން އެވަރަށް ހުޅުވާށޭ ގޮވިއިރު ނުހުޅުވުނީ... އައި ކާންޓް ޓޭކް ދިސް އެނީމޯ... އަލްމާ އެކަންޏެއް ނޫން ގޯހީ... ލިއަމް ވެސް ބޭނުންވެގެން ދޮރުނުހުޅުވާ ހުރީ... އަހަރެން މިތާ ހުރުމުގެ ބޭނުމެއްނެތް... އަލްމާ ހުރިއްޔާ ލިއަމްއަށް ނުވާނެކަމެއް ނޯންނާނެ... މިއަދު އޭނާ އެ ދިޔައީ އަހަންނަށް ވަރަށް ބޮޑު އެއްޗެއް ބުނެދީފަ" ހޭޒަލް ބުންޏެވެ.\n"ޒެއްލު... ކޮޓަރީގަ އެއްވެސް ކަމެއް ނުހިނގައޭ... ބިލީވް މީ ޕްލީޒް... އޭނާ ބުނީ ޒެއްލު ހާސްކޮށްލަންށޭ މިއުޅެނީ... އަހަރެން ވެސް ހާދަވަރަކަށް ބުނީމޭ ދޮރުހުޅުވާށޭ" ލިއަމް ހީވަނީ ގޮތް ހުސްވެފައިވާ މީހަކު ހެންނެވެ. އޭނާ ހޭޒަލްއާ ގާތަށް ފިޔަވަޅެއް އަޅާލާއިރަށް ހޭޒަލް އޭނާއާ ދުރަށް ދެއެވެ.\n"އައި ކާންޓް... ނޯ!... އައި ވޯންޓް ބިލީވް ދެޓް ޝިޓް... ލިއަމްއަށް އަހަރެން އުފުލާލެވޭއިރު އެ އަންހެނާ ދުރުކޮށްލާނޭ ބާރު ވެސް ނެތީ... ލިއަމް ބޭނުންނަމަ އެންމެ އަތަކުން ވެސް އޭނާ ފޮޅާލެވުނީސް، ކީއްވެ އެހެންނުވީ؟ ނޫނީ އެކްސައިޓްމެންޓުގަ ދެމީހުން ވެސް ހަނދާންނެތުނީތަ ދޮރުގެ އަނެއްކޮޅުގަ އަހަރެން ހުރިކަން" ހޭޒަލްއަށް ދަތްކުނޑިވިކާލެވުނެވެ. އަދި ހަލުވިކޮށް އެނބުރިލާ އެޕާޓްމެންޓުން ނުކުތުމަށް ދޮރު ހުޅުވާލިއެވެ.\n"ޒެއްލު!...." ލިއަމް ނިކަން ބާރަށް ގޮވާލުމާއެކު ހޭޒަލްގެ ފަހަތުން އަންނަން އުޅުނެވެ.\n"އަހަރެން ނެތީމައެއްނު ލިއަމްއަށް އެ އަންހެނާ ގޮވައިގެން މިތާ އޮވެވޭނީ... މިކޮޅަށް ނާދެވުނުނަމައޭ ހިތަށް އަރާ، އޭރުން ކަލޭމެން ދެ މީހުން ތިގަންނަ ގަނޑެއް ނުފެނުނީހެންނު... ހީވަނީ ހިތާވެގެން ގޮސް..." ހޭޒަލްގެ އަރު ބެދޭގޮތްވިއެވެ. ލިއަމް ވަރަށް ބޮޑަށް މާޔޫސްވެއްޖެއެވެ. އޭނާ ހޭޒަލް ހުއްޓުވަން ކުރިއަށް ޖެހިލުމާއެކު ހޭޒަލް ހަޅޭލަވައިގަތެވެ.\n"ތި އިތުރަށް އަހަންނަށް އޮޅުވާލާ ދޮގުތަކެއް ހަދަން ނޫޅެބަލަ" ހޭޒަލް ވެސް ހަޅޭލަވައިގަތެވެ.\n"އަހަރެން ކޮން..." ލިއަމް ބުނަން އުޅުނު އެއްޗެއް ފުރިހަމައަށް ނުކުރެވުނެވެ. ލިއަމްގެ އަނގަމަތީ ޖަހަން ހޭޒަލް ބޭނުންވެ އަތްމަޅާލިއެވެ. ނަމަވެސް އޭނާގެ އެހާ ހިތްވަރެއްނެތެވެ. ސިކުނޑި ފަޅައިގެންދަނީހެން ހޭޒަލްއަށް ހީވިއެވެ. އެއާއެކު އަތުގައި އޮތް ފޯނު ދޮރުމަތީ ހުރެފައި ލިއަމްގެ ފުރަގަހުގައި ހުރި ފާރާ ދިމާއަށް ހޭޒަލް ހޫރާލިއެވެ. ސިހިފައި ލިއަމްއަށް ވެސް އެއްފަރާތަށް ޖެހިލެވުމާއެކު އަތްހިއްލާލެވުނީ ދިފާއުގައެވެ. ހަމައެވަގުތު ފާރުގަޖެހި ހޭޒަލްގެ އައިފޯނު ފުނޑުފުނޑުވެގެން ފޭބިއަޑު އިވުނެވެ. އެއިން ކަމަކަށް ސަމާލުކަމެއް ނުދީ ހޭޒަލް އެޕާޓްމެންޓްއިން ނުކުމެ ދުއްވައިގަތެވެ. ލިއަމް ހަލުވިކޮށް ގޮސް ކޮޓަރިއަށް ވަދެ އޭނާގެ ތަޅުދަނޑި ފައްޗާއި ފޯނު ހިފައިގެން ނުކުމެ އެޕާޓްމެންޓް ތަޅުލާފައި ހޭޒަލް ހޯދުމަށް ދިޔައެވެ.\nދެވޭ ދިމާއެއް ނޭނގި ދުވަމުން އައި ހޭޒަލް މަޑުކޮށްލީ ދިމާކުރިމަތިން ބަންދުވެފައިވާ ތަން ފެނިއެވެ. ތިރިފާރުބުރިއަކާއި ފެންސުޖަހާ ބަންދުކޮށްފައިވާ އެތަނަކީ ކޮންތަނެއްކަމެއް ވެސް ހޭޒަލްއަކަށް ނޭނގެއެވެ. ދެފަރާތުން ފެންނަނީ ދިއްގާ ގަސްތަކާއި ދިގުކޮށް ހެދިފައި ހުރި ވިނަތަނެވެ. ފާރުކައިރިން ދެ ކޮޅަށް ދެވޭ ގޮތަށް ހިމަހިމަ މަގެއް ހެދިފައި އޮތެވެ. މީހުން ހިނގާބިނގާވެ އުޅޭލެއް ގިނަވުމުގެ ސަބަބުން އޭގެ އަމިއްލަ ޒާތުގައި ހެދިފައި އޮތް މަގެއްކަން ބަލާލުމުން ކޮންމެ މީހަކަށް ވެސް އެނގޭނެއެވެ. ފެންސުގެ ނަރުތަކުގައި ދެއަތުގެ އިނގިލިތައް އަޅުވާލެވުމާއެކު ހޭޒަލްގެ ބޯ ގެނެސް ޖައްސާލެވުނެވެ. އޭރު އޭނާއަށް ރޮވެނީއެވެ. އެ ރަށުގައި އޭނާއަކީ ބީރައްޓެއްސެކެވެ. ދާނީ ވަކި ކޮންތާކަށް ހެއްޔެވެ. ސިކުނޑީގައި ތަކުރާރުވަމުންދިޔައީ ކޮޓަރީގައި އަލްމާއާއި ލިއަމްގެ ޢަމަލުތައް ހުރި ގޮތެއް ނޭނގި އުފެދުނު ސުވާލުތަކެވެ. އަލްމާ އެފަދަ ކަންކަން އެކުރަނީ ކީއްވެބާއެވެ. އެހުރިހާ ކަމަކަށްވުރެ ބޮޑަށް ހޭޒަލްގެ ހިތް ރޮމުންދިޔައީ އަލްމާގެ ޢަމަލުތައް ލިއަމް ނުހުއްޓުވީމައެވެ. އޭނާގެ ފުރަތަމަ ގޮވާލުމުން ވެސް ލިއަމް ވަގުތުން އެކޮޓަރިން ނުކުންނަން ޖެހޭނެކަމުގައި ހޭޒަލްއަށް ޤަބޫލުކުރެވެއެވެ. ނަމަވެސް އެ ދެ މީހުން ވެސް ކޮޓަރިން ނުކުތީ ހޭޒަލް ގޮވާތާ އެތައް އިރެއްވީފަހުންނެވެ. ރޮވެމުންދިޔަ ހޭޒަލްއަށް ސިހުމެއް ލިބުނީ ފަހަތުން ލިއަމް ގޮވާލި އަޑު އިވިފައެވެ. އޭނާ އެ ހުރީ ހޭޒަލްއާ ވަރަށް ގާތުގައިކަން އެނގެއެވެ. ހަޅޭލަވައިގަނެ ޒުވާބުކުރަން ހޭޒަލް ބޭނުންވިއެވެ. ނަމަވެސް މިވަގުތު އޭނާ އެހުރީ ވަރަށް ބޮޑަށް ހިތުގައި ޖެހިފައެވެ. ލޯ ކުރިމަތީ ހިލޭ އަންހެނަކާއެކު ކޮޓަރިއެއްގެ ތެރޭ އަމިއްލަ ފިރިމީހާ އުޅުނު ގޮތާމެދު ސުވާލު އުފެދުމުން، އަނބިމީހާގެ ހިތަށް ވާނޭ ގޮތް ތަސައްވުރު ވެސް ނުކުރެވޭނެއެވެ. އަނތްބެއްގެ ފޭރާމަކީ އޭނާގެ ފިރިމީހާއެވެ. އެ ފޭރާން ހިލޭ އަންހެނެއްގެ ދެއަތުން ވީދާލުމުގެ ޢިޒްނަ ދޭނީ އަނބިމީހާގެ އިއްފަތްތެރިކަން ކަޝްފުވާން އެދޭ ފިރިއެކެވެ. އެފަދަ ފިރިއަކަށް އިތުބާރުކުރާނީ ކިހިނެއް ހެއްޔެވެ. އެފަދަ ފިރިއެއްގެ ކުރިމަތީ އަނބިމީހާގެ އެއްވެސް އަގެއް ނޯންނާނޭކަން ޔަގީނެވެ.\n"ޕްލީޒް ޒެއްލު!... އަހަރެމެން ދެމެދުގަ އެއްވެސް ކަމެއް ނުހިނގައޭ، އަހަންނަކަށް ނޭނގެ އެމީހުން އަންނަން އުޅޭކަމެއް ވެސް، ސީރިއަސްކޮށް ވެސް އަހަރެން ހުރީ ވާނުވާނޭނގިފަ އޭނާ އަހަރެން ކޮޓަރިއަށް ކޮއްޕާލީމަ، އަހަރެން ބުނީމޭ ދޮރުހުޅުވާށޭ" ލިއަމް ހީވަނީ އޭނާގެ ބަސް ޤަބޫލުކުރާށޭ ބުނެ އާދޭސްކުރާ ހެންނެވެ.\n"ލިއަމް ބޭނުންނަމަ ދޮރުހުޅުވުނީސް.... އަހަރެންމީ ނުވިސްނޭ ގަމާރެއްކަމައްތަ ހީކުރަނީ، އެވަގުތު އަހަރެން ކޮޓަރީގަ ހުރިނަމަ އޭނާ ފޮޅުވާލަވިޔަސް އަހަރެން ބަލާނަން ދޮރުހުޅުވޭތޯ" ހޭޒަލް ބުންޏެވެ. އޭނާ ފަސްއެނބުރި ލިއަމްއަށް ބަލާލަން ވެސް ބޭނުންނުވާ ކަހަލައެވެ.\n"ޒެއްލު!... އަހަރެން... އަހަރެން އޭނާ ގައިގަ އަތްލަން ބޭނުންނުވީ، އޭނާ ހީވަނީ އެގޮތް ބޭނުންވެގެން އުޅޭހެން... އެ ފުރުޞަތުދޭން އަހަރެން ބޭނުންނުވީ، އޭނާ ގައިގަ އަތްލާތަނުން އަހަރެންގެ ގައިގަ ހިފައިގަނެދާނޭ ހީވީ... އައި ޑޯންޓް ވޯންޓް ދެޓް.... އޭނާ ގައިގަ އުނގުޅޭން ކާކުތަ ބޭނުންވާނީ... އޭނާ ގަސްދުގަ މިސްއަންޑަސްޓޭންޑިންއެއް ކްރިއޭޓްކުރީ... އޭނާއަށް މި ލިއަމްއެއް ނުލިބޭނެ ދުވަހަކުވެސް، ލިއަމްއަކީ ޒެއްލުގެ މީހެކޭ... ޒެއްލުގެ ޓްރަސްޓް ބްރޭކްވާވަރުކަމެއް އަހަރެން ދުވަހަކުވެސް ނުކުރާނަން، މީ އޭނާ ބޭނުންވިގޮތް... އޭނާ ބޭނުންވަނީ ކަންނޭނގެ ޒެއްލު އަހަންނަށް ޝައްކުކުރަން... އޭނާއާއި އަހަންނާ ދެމެދު ކަމެއް އޮތްހެން ދައްކަން... ޒެއްލު!... ޕްލީޒް ބިލީވްމީ... އަހަރެން ދޮރުނުހުޅުވަން ހުރީކީނޫން... އައި ސްވެއާ... އަހަރެން އޭނާގެ ގައިގަ އަތްލަން ބޭނުންނުވީ... އޭނާ ދޮރުގެ ތަޅުގައި ހިފަހައްޓައިގެން ހުރީ އަހަރެންނަށް ހުރަސް އަޅަންވެގެން، އެ ދޮރުހުޅުވަން އުޅެފިނަމަ އޭނާ ކުރާނޭކަމެއް ވެސް ނޭނގެ... އޭނާގެ ކަމެއްނޫން ޒެއްލުއަށް ދައްކަންވެގެން އަހަރެން ދޮރުހުޅުވާ ވަގުތު އަހަރެންގެ ގައިގާ ހިފައިގަނެގެން ހުންނާކަށް ވެސް... އެމަންޒަރު ފެނުމުން އަދިމާ ބޮޑަށް ޝައްކުވާނެކަން އެނގޭ... އެފުރުޞަތު އެ އަންހެނާއަށް ދޭކަށް ބޭނުމެއްނޫން، އޭނާއާ ހެދި ނުހޮރޮއްޕާނަކަށްވެއްޖެ.... އަހަރެން ޝިޔާނު ގާތު ބުނާނަން، ޒެއްލު ބޭނުމިއްޔާ އޭނާގެ ކުރިމަތީގަ ވެސް މިވާހަކަދައްކަފާނަން، އޭނާ އެއުޅެނީ ހޭބަލިވެގެން... އަހަންނަށް އަހަރެންގެ އަނބިމީހާ ފުދޭ... އޭނާނޫން މީހެއްދެކެ އަހަރެން ދުވަހަކުވެސް ލޯތްބެއްނުވަން، ނުވެސް ވާނެ، އަހަރެންގެ އަނބިމީހާއާ އެގޮތަށް ކުޅެން އުޅެންޏާ އަހަރެން ވެސް މަޑަކުން ނުހުންނާނަން... އޭނާގެ ކަންތައް މިހާރު އެދިޔައީ މާ މައްޗަށް" ލިއަމް އައިސް ހޭޒަލްގެ ފުރަގަހުން އޭނާގެ ދެކޮނޑުގައި އަތްތިލަ ބައްވާލިއެވެ. ނަމަވެސް ހޭޒަލް އެ ހުރި ގޮތަށް ހުރީއެވެ. ފެންސުގައި އަޅުވާލެވިފައިވާ ދެއަތްތިލަގަ ނިތްކުރި ޖައްސާލައިގެން އިސްޖެހިފައެވެ. އޭނާގެ ކޯތާފަތުން ކަރުނައިގެ ރޮނގު ދެމި މޫނުގެ ކޮޅުން ތިއްކަކަށްފަހު ތިއްކެއް ވެއްޓި ފަސްގަނޑުގެ ތެރެއަށް އޮބެމުންދިޔައެވެ.\n"އައި އޭމް ޑިސެޕޮއިންޓެޑް... އަލްމާއާ ދިމާއަށް އެއްޗެކޭ ބުނަންވީ ކީއްކުރަން؟... ފުރަތަމަ ދުވަހުވެސް އޭނާ ހުއްޓުވުމަށް ލިއަމްއަށް އެއްވެސް ކަމެއް ނުކުރެވުނު... ދި އިޒް ޔޯ ފޯލްޓް... އަހަރެން ޝަކުވާކުރާނީ އަލްމާއަކާނޫން... އަހަރެންގެ ފިރިމީހާއަށް އޭނާއަކީ މީހެއްގެ ފިރިއެއްކަން ނޭނގުނީ، އޭނާއަށް ހިލޭ އަންހެނަކު ނުހުއްޓުވުނު..." ހޭޒަލް ބައްދަމުން އައި ދެތުންފަތް ފޫއަޅުވާލައި ގިސްގެ އަޑު ނުކުތެވެ.


ނޯޓްގެ ކަސްޓަމަރުންނަށް މިރޭ ރަނެއް، ހުރިހާ ޕްރޮޑަކްޓަކުން %50 ޑިސްކައުންޓް! – Haftha\nނޯޓްގެ ކަސްޓަމަރުންނަށް މިރޭ ރަނެއް، ހުރިހާ ޕްރޮޑަކްޓަކުން %50 ޑިސްކައުންޓް!\nދިވެހިންނަކީ އަދި ވަކިން ހާއްސަކޮށް ދިވެހި ކަނބަލުންނަކީ އަބަދުވެސް ރީތިކޮށް ތިބުމަށް ލޯބިކުރާ ބައެކެވެ. ބްރޭންޑްތަކުގެ ކޮސްމެޓިކްސް އާއި ސެންޓަށް އޮންނަ ޑިމާންޑުން އެކަން އެނގެއެވެ. ހާއްސަކޮށް ދުނިޔޭގެ އެންމެ މައްޝޫރު އެއް ކޮސްމެޓިކްސް ބްރޭންޑް ކަމަށްވާ ނޯޓް ކޮސްމެޓިކްސް އަކީ ގިނަ ބައެއްގެ ހިތްތަކުން ޖާގަ ހޯދާފައިވާ ދިވެހިން އިތުބާރު ކުރާ ޕްރޮޑަކްޓެކެވެ.\nކޮންމެ އަކަސް މިރޭ މިއީ ނޯޓް ޕްރޮޑަކްޓްގެ ކަސްޓަމަރުންނަށް އަދި އެ ޕްރޮޑަކްޓުގެ އަޖުމަ ބަލާލަން ބޭނުންވާ މީހުންނަށް ރަނުގެ ރެ އެކެވެ. އުފަލުގެ ކޮޅެއް ނެތްހާ އުފާވެރި ކަމެކެވެ.\nނޯޓް ކޮސްމެޓިކްސް ބްރޭންޑުގެ ރާއްޖޭގެ އެކްސްކުލޫސިވް ޑިސްޓްރިބިއުޓަރ، ނިއު އެޑިޝަން އިން މިރޭ މިވަނީ ރާއްޖޭގައި ބާއްވާ ފުރަތަމަ ފުލޭޝް ސޭލްއަށް ތައްޔާރުވެފަ އެވެ. އަދި އެތައް ކަމަކުން މިރޭގެ ސޭލް ހާއްސަވެ އެވެ.\nފުރަތަމަ ކަމަކީ ސޭލްގައި ނޯޓް ކޮސްމެޓިކްސްގެ ހުރިހާ ޕްރޮޑަކްޓަކުން 50 ޕަސެންޓާ ހަމައަށް ޑިސްކައުންޓް ލިބޭނެ ކަމެވެ. ފަހުގެ ޕްރޮޑަކްޓެއް ކުރީގެ ޕްރޮޑަކްޓެއް ނުބަލައި ހުރިހާ ނޯޓް ޕްރޮޑަކްޓަކުން މި ޑިސްކައުންޓް ލިބޭނެ ކަމަށް ނިއު އެޑިޝަނުން ބުނެ އެވެ.\nދެވަނަ ކަމަކަށް ހާއްސަ ސޭލްގައި ބައިވެރިވާ ފަރާތްތަކަށް ހާއްސަ ހަދިޔާތަކެއްވެސް ދިނުމަށް އޮތީ ހަމަޖެހިފަ އެވެ.\nނަމަވެސް ސަމާލުވާންޖެހޭ ކަމަކީ، މާލޭގެ ބޮޑުރަސްގެފާނު މަގުގައި ހުންނަ ނިއު އެޑިޝަންގެ ފިހާރައިގައި މި ސޭލް ކުރިއަށްދާނީ ލިމިޓެޑް ސްޓޮކްއާއެކު މިރޭގެ 9:00 އިން 10:00 އަށެވެ.\nވަގުތު ކުޑަ ވިޔަސް މިރޭގެ ފުރުސަތު ނަގާލައިގެން ވާކަށް ނޯންނާނެ އެވެ. ދުނިޔޭގެ މަޝްހޫރު ކޮސްމެޓިކްސް ބްރޭންޑަކުން މި ވަރުގެ ޑިސްކައުންޓެއް ލިބޭނީ މަދު ފަހަރަކު އެވެ. އެހެން ކަމުން ގެއްލިއްޖެ ފުރުސަތަކީ އަނބުރާ ލިބޭނެ އެއްޗެއް ނޫންކަން ދަނެގެން މިރޭ ވަގުތު ހުސްކޮށްގެން ދާންވީ ނިއު އެޑިޝަން ފިހާރަ އަށެވެ.


vnews - Worldcup ah 98 dhuvas: Russia in worldcup ah bodethi thayaaree thakeh\nވޯލްޑް ކަޕް 2018 ފެށެން 98 ދުވަސް: ރަޝިއާއިން މުބާރާތައް ބޮޑެތި ތައްޔާރީތަކެއް\nމުބާރާތް ހުޅުވާ މެޗު ކުޅުމަށް ހަމަޖެހިފައިވާ އެގައުމުގެ އެންމެ ބޮޑު ސްޓޭޑިއަމް ކަމަށްވާ ލުޒްނިކީ ސްޓޭޑިއަމް\nފީފާ ވޯލްޑްކަޕް ފުޓުބޯޅަ މުބާރާތް މިއަހަރު ބާއްވާ ގައުމަކީ ރަޝިއާ އެވެ. ފުޓުބޯޅައިގައި ވަރުގަދަ ބާރަކަށް ނުވި ނަމަވެސް ރަޝިއާ އަކީ ދުނިޔޭގެ ނިސްބަތުން ބަލާއިރު ހައިބަތު ބޮޑު ގައުމެކެވެ. އަދި ސިޔާސީ ގޮތުން ޔޫރަޕުގެ ގައުމުތަކުގެ މެދުގައި އެންމެ މައްސަލަ ބޮޑު އެއް ގައުމަކީވެސް ރަޝިއާ އެވެ. މި ހުރިހާ ކަމަކާއެކު މިއަހަރު ރަޝިއާގައި ބާއްވާ ވޯލްޑްކަޕަކީ އެ ހުރިހާ ސިޔާސީ މައްސަލައަކަށް ކޮންމެވެސް ވަރެއްގެ ހައްލެއް ލިބިގެންދާނެ ކަމެއް ކަމަށް ކަމާބެހޭ މާހިރުން ގަބޫލުކުރެއެވެ.\nމިއަހަރުގެ ވޯލްޑްކަޕް ރަޝިއާގައި ބާއްވަން ނިންމުމާއެކު އެ ގައުމުން ދަނީ މި މުބާރާތައް ބޮޑެތި ތައްޔާރީތަކެއް ވަމުންނެވެ. ހާއްސަކޮށް އެ ގައުމުގެ ރައީސް ވްލެޑިމިއަރ ޕުޓިން ވަނީ މި މުބާރާތައް ހާއްސަ ކޮމެޓީއެއް އެކުލަވާލާ މުބާރާތައް ވާންޖެހޭ ބޮޑެތި ތައްޔާރީތަކެއް ވެފައެވެ. މި މުބާރާތައް ރަޝިއާއިން އެންމެ ބޮޑު މަސައްކަތެއްގެ ގޮތުގައ ކުރަމުންދާ މަސައްކަތަކީ މުބާރާތައް ހާއްސަކޮށް އެ ގައުމުގައި އަޅާ ސްޓޭޑިއަމްތަކެވެ. ޖުމްލަ 12 ސްޓޭޑިއަމެއްގައި މި މުބާރާތުގެ މެޗުތައް ކުޅޭނެއެވެ.\nމުބާރާތަށް ހާއްސަކޮށް ރަޝިއާއިން ތައްޔާރުކުރި ސްޓޭޑިއަމްތަކަކީ ވެސް ފާހަގަކޮށްލެވޭ ސްޓޭޑިއަމް ތަކެކެވެ. އެގޮތުން މިހާރު ހަދަމުންދާ އަދި ނިމިފައިވާ ސްޓޭޑިއަމްތަކަށް ބަލާއިރު ގިނަ ސްޓޭޑިއަމްތަކެއް އަދިވެސް ނުނިމެއެވެ. މުބާރާތައް ހާއްސަކޮށް ހަދާ ސްޓޭޑިއަމްތަކުގެ ތެރެއިން މިހާތަނަށް މަސައްކަތް ނިންމާފައިވަަނީ ރަޝިއާގެ ސެއިންޓް ޕީޓަސްބާގް ގައި ހެދި ސެއިންޓް ޕީޓަސްބާގް ސްޓޭޑިއަމެވެ. ސްޓޭޑިއަމް ތައްޔާރުކުރުމުގެ މަސައްކަތް ކުރަމުންދާ7ސްޓޭޑިއަމެއްގެ މަސައްކަތް އަދިވެސް ދަނީ ކުރިޔަށެވެ. މި ސްޓޭޑިއަމްތައް ތައްޔާރުކުރަނީ ދުނިޔޭގެ ނަން މަޝްހޫރު ސްޓޭޑިއަމްތައް ތައްޔާރުކުރި ޓީމުތަކާއި ރަޝިއާގެ ފަންނީ މާހިރުންނާ އެކުގައެވެ. މިކަމަށް ހާއްސަކޮށް ރަޝިއާ ސަރުކާރާއި ފީފާ ގުޅިގެން ވަނީ ހާއްސަ ޓާސްކް ފޯސް އެއްވެސް އެކުލަވާލާފައެވެ.\nމުބާރާތައް ހާއްސަކޮށް ތައްޔާރުކުރި ކަލިނިންރެޑް ސްޓޭޑިއަމް\nވޯލްޑްކަޕް ކުޅޭ ސްޓޭޑިއަމްތަކުގެ ތެރެއިން އެންމެ ބޮޑު ސްޓޭޑިއަމަކީ އެގައުމުގެ ވެރިރަށް މޮސްކޯގައި ހުންނަ ލުޒްނިކީ ސްޓޭޑިއަމެވެ. މިއީ އެ ގައުމުގެ އެންމެ ގިނަދުވަސްވީ ސްޓޭޑިއަމެވެ. މި ސްޓޭޑިއަމް ހުޅުވާފައިވަނީ 1956 ވަނަ އަހަރުގައެވެ. 80،000 މީހުންގެ ޖާގައިގެ މި ސްޓޭޑިއަމްގައި ގިނަ މެޗުތަކެއް ކުޅުމަށް ވަނީ ތާވަލުކޮށްފައެވެ، މީގެތެރެއިން މުބާރާތް ހުޅުވާ މެޗުގައި ސައުދީ އަރަބިއާ އާއި ރަޝިއާ ބައްދަލުކުރާ މެޗު ފާހަގަކޮށްލެވެއެވެ. މުބާރާތް ކުޅޭ ސްޓޭޑިއަމްތަކުގެ ތެރެއިން އެންމެ ކުޑަ ސްޓޭޑިއަމަކީ މުބާރާތައް ހާއްސަކޮށް ތައްޔާރުކުރާ ސްޓޭޑިއަމްތަކުގެ ތެރެއިން ކަލިނިންގާޑް ސްޓޭޑިއަމެވެ. މި ސްޓޭޑިއަމަށް އެއްފަހަރާ 35212 މީހުންނަށް ކުޅިބަލަން ވަދެ ތިބެވެއެވެ.\nމުބާރާތާއި ދިމާކޮށް ރަޝިއާއިން ސަލާމަތީ ފިޔަވަޅުތައްވެސް ވަނީ ވަރަށް ބޮޑަށް ވަރުގަދަކޮށްފައެވެ. ހާއްސަކޮށް ޓެރަރިސްޓް ހަމަލާތަކެއް ދޭނެކަމުގެ އިންޒާރު މިދިޔަ އަހަރު ދީފައިވާއިރު އެގައުމުން ދަނީ ސަލާމަތީ ގޮތުން އަޅަންޖެހޭ ގިނަ ފިޔަވަޅުތަކެއް އަޅަމުންނެވެ. ފީފާ ވޯލްޑް ކަޕް ދުވަސްވަރު ޓެރަރިޒަމް ހަމަލާއެއް ދޭނެ ކަމަށް ބުނެ އެކި ގްރޫޕްތަކުން އިންޒާރު ދެމުން އަންނައިރު އެކަންތައް ކާމިޔާބުވިޔަ ނުދޭން އެޅެން އޮތް ހުރިހާ ފިޔަވަޅެއް އަޅާނެ ކަމަށް ރަޝިއާއިން ބުނެއެވެ.\nޖޫން 14 އިން ޖުލައި 15 އަށް ކުރިއަށްދާ މުބާރާތުގައި ދުނިޔޭގެ ތަފާތު އެކި ގައުމުތަކުން ކުޅުންތެރިންނާއި އޮފިޝަލުން އަދި ސަޕޯޓަރުންގެ ގޮތުގައި ރަޝިއާ އަށް އެތައް މިލިއަން މީހުން ދާނެ ކަމަށް މީޑިއާތަކުން ރިޕޯޓްކުރެ އެވެ. އެހެންކަމުން އެގައުމުގެ ސަރުކާރުން ވަނީ ސްޕޯޓަރުންނަށް ހާއްސަ ކަންތައްތަކެއްވެސް ކުރުމަށް ތައްޔާރުވަމުންނެވެ. އެގޮތުން ސަލާމަތީ ގޮތުން އަޅާ ފިޔަވަޅެއްގެ ގޮތުން އެގައުމަށް އަންނަ މެހެމާނުންނަށް ހާއްސަ އައިޑީ ކާޑެއް ދިނުމަށް ރަޝިއާ ސަރުކާރުން މިހާރު ދަނީ މަޝްވަރާކުރަމުންނެވެ.


Plastic fulhi beynun kurun huttaa eh nulaanan: Coca Cola | Mihaaru\nކޯކްގެ ޕްލާސްޓިކް ފުޅިއެއް.\nގޮނޑުދޮށެއްގައި ކޮކަ ކޯލާގެ ހުސް ފުޅިއެއް.\nޕްލާސްޓިކް ފުޅި ބޭނުންކުރުން ހުއްޓައެއް ނުލާނަން: ކޮކަ ކޯލާ\n23 ޖެނުއަރީ 2020 - 07:182comments\nއެ ކުންފުނިން ބުނިގޮތުގައި ގިނަ ކަސްޓަމަރުން ޕްލާސްޓިކް ފުޅި ބޭނުންވާ މައިގަނޑު ސަބަބަކީ ބިއްލޫރި ފުޅިއާ ހިލާފަށް އަލުން މަތިން ޖެހުމާއި ލުއިވުމުގެ ސަބަބުން ގެންގުޅެން ފަސޭހަވުމެވެ.\nޕްލާސްޓިކް ފުޅި ދޫކޮށްނުލާނެކަން ކަމަށް ކޮކަ ކޯލާ އިން ބުނި އިރު، އެ ކުންފުންޏަކީ ދުނިޔޭގައި މި ވަގުތު އެންމެ ގިނައިން ޕްލާސްޓިކް ކުނި އުފައްދާ ކުންފުންޏެވެ. އެގޮތުން އަހަރެއްގެ މައްޗަށް ތިން މިލިއަން ޓަނުގެ ޕްލާސްޓިކް ޕެކެޖިންތަކަށް ބޭނުންކުރެ އެވެ. އެއީ މިނެޓަކަށް 200،000 ފުޅި އެވެ.\nމިކަމާ ދެކޮޅަށް މަސައްކަތްތަކެއް ކުރަމުން އަންނަ ކަމަށް ކޮކަ ކޯލާ އިން ބުނެފައިވާ އިރު، އެ ކުންފުނީގެ އަމާޒަކީ 2030 އާ ހަމަށް އަންނަ އިރު، އެ ކުންފުނީގެ އުފެއްދުންތަކުގެ 50 ޕަސެންޓް ރިސައިކަލްކުރެވޭ ޕްލާސްޓިކް ބޭނުންކުރުމެވެ.\nމިހާރު ސްވިޓްޒަލެންޑްގެ ޑާވޯސްގައި ކުރިއަށްދާ މި އަހަރުގެ ވޯލްޑް އިކޮނޮމިކް ފޯރަމްގެ ހަވާސާގައި ބީބީސީ އަށް ދެއްވި އިންޓަވިއުއެއްގައި ކޮކަ ކޯލާ ކުންފުނީގެ ސަސްޓެއިނަބިލިޓީ ހެޑް ބީޓްރިޒް ޕެރޭޒް ވިދާޅުވީ ޕްލާސްޓިކް ފުޅި ބޭނުންކުރުން އެއްކޮށް ހުއްޓައިނުލި ނަމަވެސް، ކުންފުނިން އަންނަނީ ޕްލާސްޓިކާ ދެކޮޅަށް ފިޔަވަޅުތަކެއް އަޅަމުން ކަމަށެވެ.\nއެގޮތުން ބިއްލޫރި އާއި އެލުމިނިއަމް ފަދަ ބާވަތްތައް ޕެކެޖިން އަށް ބޭނުންކުރާކަން ފާހަގަކުރެއްވި އެވެ.\nއަދި ކޮކަ ކޯލާ އަކީ ވިޔަފާރި ކުންފުންޏަކަށްވާތީ ކަސްޓަމަރުންނަށް އެދޭ ގޮތަށް ވިޔަފާރި ބައްޓަންކުރަން މަޖުބޫރުވާ ކަމަށް ވިދާޅުވި އެވެ.\n"އެ ނޫން ކަމަށް ވަންޏާ ވިޔަފާރިއެއް ވިޔަފާރިއަކަށް ނުވާނެ." ބީޓްރިޒް ވިދާޅުވި އެވެ.\nEmme ginain plastic beynunkuraa company akee Coca-Cola\nއިތުރު ލިޔުންތައް ތިމާވެށި ސްވިޓްޒަލެންޑް ކްލައިމެޓް ޗޭންޖް ކޮކާ ކޯލާ އެމެރިކާ


Kalhuvakaru miskiy bahattan beyru bayakaa havaaleh nukuraanan: Heritage Ministry - vNews.mv\nކަޅުވަކަރު މިސްކިތް ބަހައްޓަން ބޭރު ބަޔަކާ ހަވާލެއް ނުކުރާނަން: މިނިސްޓްރީ\nހުސައިން ވަސީމް 12 June 2019, 13:32\nކަޅުވަކަރު މިސްކިތް ބަހައްޓަން ކުރިމަސައްކަތުން އެއްވެސް ބަޔަކު ލިބިފައިނުވާތި މިމަޝްރޫއަށް ކުރިން ބިޑް ހުށަހެޅި ފަރާތްތަކާ ވާހަކަދައްކައިގެން މިސްކިތް ބަހައްޓައިދޭނެ ބަޔަކު ހަމަޖެހޭތޯ ސަރުކާރުގެ ކަމާގުޅުންހުރި އިދާރާތަކުގެ މެދުގައި މަޝްވަރާ ކުރަމުންދާ ކަމަށް މިނިސްޓްރީ އޮފް އާޓްސް ކަލްޗާ އެންޑް ހެރިޓޭޖުން ބުނެފި އެވެ.\nކަޅުވަކަރު މިސްކިތް ބަހައްޓައިދޭނެ ބަޔަކު ހޯދުމަށް ދެފަހަރެއްގެ މަތީން ފިނޭންސް މިނިސްޓްރީން ވަނީ އިއުލާންކޮށްފަ އެވެ. ނަމަވެސް އެކަށީގެންވާ ތަރުހީބެއް ލިބިފައި ނުވާ ކަމަށް މިނިސްޓްރީން ކުރިން މައުލޫމާތު ދީފައިވެ އެވެ.\nކަޅުވަކަރު މިސްކިތް އަލުން ބެހެއްޓުމަށް ނިންމާފައިވަނީ ޗާންދަނީމަގާއި މެދު ޒިޔާރަތްމަގު ގުޅޭ ކަންމަތިން، ކުރިން ދިރާގު ހެޑް އޮފީސް ހުރި ބިމުގަ އެވެ.\nހެރިޓޭޖް މިނިސްޓްރީގެ ސްޓޭޓް މިނިސްޓަރު މުހައްމަދު ތޯރިގު މިއަދު ވީނިއުސްއަށް މައުލޫމާތު ދެއްވަމުން ވިދާޅުވީ މިސްކިތް ބަހައްޓައިދޭނެ ބަޔަކު ހޯދުމަށް ދެފަހަރަށް އިއުލާން ކުރުމުންވެސް ބަޔަކު ނުވި ކަމަށެވެ. އެހެންކަމުން ކުރިން ބިޑް ހުށަހެޅި ފަރާތްތަކާއި ވާހަކަދައްކައިގެން މިސްކިތް ބަހައްޓައިދޭނެ ބަޔަކުވޭތޯ ސަރުކާރުގެ ކަމާގުޅުންހުރި އިދަރާތަކުގެ މެދުގައި މަޝްވަރާކޮށްގެން ވީހާވެސް އަވަހަށް ބަޔަކު ހަމަޖެހޭތޯ ބަލަމުންދާ ކަމަށްވެސް ވިދާޅުވި އެވެ.\nތޯރިގު ވިދާޅުވީ ކަޅުވަކަރު މިސްކިތް ބަހެއްޓާނެ ފަރާތެއް ހޯދަން އުނދަގޫވެގެން އުޅެނީ އިއުލާންކޮށްގެން ބަޔަކު ހޯދުމުގައި އޮންނަ މަރުހަލާތައް ދިގުވެފައި އުދަގޫ ކަމުން ކަމަށް ބެލެވޭ ކަމަށެވެ. އެކަމަކު މިމަސައްކަތް ކުރަން ބޭނުންވަނީ ހަމަޖެހިފައިވާ ގާނޫނީ އުސޫލުތަކުގެ ތެރެއިން ކަމަށްވެސް ވިދާޅުވި އެވެ.\nތޯރިގް ވިދާޅުވީ މިސްކިތް ބަހައްޓަން އަމަލީގޮތުން މަސައްކަތް ފަށާތާ3މަސް ދުވަސް ތެރޭގައި މިސްކިތް ބަހައްޓާ ނިންމާ ލެވޭނެ ކަމަށެވެ. މިސްކިތް ބެހެއްޓުމުގެ މަސައްކަތް ކޮށްދޭނެ ބަޔަކު ރާއްޖެއިން ބޭރުން ހޯދުމުގެ ވިސްނުން ނެތް ކަން ފާހަގަކުރައްވަމުން ތޯރިގު ވިދާޅުވީ ރާއްޖޭގައި ތަރިކައާއި ގުޅޭ މަސައްކަތްތައް ކުރާނެ މީހުން ކިތަންމެ މަދު ނަމަވެސް މިކަން ކުރެވޭ ވަރުގެ ގާބިލް މީހުން ރާއްޖޭގައި އެބަތިބި ކަމަށެވެ.\n"އަޅުގަނޑުމެންގެ ކާބަފައިންގެ ދުވަސްވަރު ވަނީ މިފަދަ ގާބިލްކަން ހުރިކަން ދައްކާފައި،" ތޯރިގް ވިދާޅުވި އެވެ.\nއޭނާ ވިދާޅުވީ ކަޅުވަކަރު މިސްކިތް ބެހެއްޓުމަކީ ރައީސް އިބްރާހީމް މުހައްމަދު ސޯލިހުގެ ވެރިކަމުގެ ފުރަތަމަ 100 ދުވަހުގެ ވައުދުތަކުގެ ތެރޭގައި ހިމެނުއްވިއިރު މިފަދަ މަސައްކަތެއް ކުރާނެ ގޮތެއް އަދި މިފަދަ ކަމަކަށް ހޭދަވާނެ މުއްދަތެއް ހޯދާ ބަލާފައި ނުވާ ކަމަށެވެ.\nކަޅުވަކަރު މިސްކިތް ސަލްޓަން ޕާކްގައި ހުއްޓާ، ކުރީގެ ރައީސް އަބްދުﷲ ޔާމީންގެ ސަރުކާރުގައި އެ މިސްކިތް އެތަނުން ނެގިފަހުން އެ މިސްކިތުގެ ބައިތަކަށް ވީގޮތެއް ނޭނގި އެތައް ދުވަހެއް ވެގެން ދިޔަ އެވެ. ނަމަވެސް ރައީސް އިބްރާހީމް މުހައްމަދު ސޯލިހު ވެރިކަމާ ހަވާލުވެވަޑައިގެންނެވި ފަހުން ހެރިޓޭޖް މިނިސްޓަރު ކަމާ ޔުމްނާ މައުމޫން ހަވާލުވެވަޑައިގަތުމަށްފަހު މަސް ދުވަސް ތެރޭގައި ވަނީ އެމިސްކިތުގެ ބައިތައް ހޯދާފަ އެވެ.\nކަޅުވަކަރު މިސްކިތް އަލުން ރޭވުމަށްޓަކައި މިސްކިތުގެ ލަކުޑީގެ ބައިތައް މަރާމާތުކުރުމުގެ މަސައްކަތް ވެސް ހެރިޓޭޖު މިނިސްޓްރީން މިހާރު ވަނީ ފަށާފަަ އެވެ.\nކަޅުވަކަރު މިސްކިތަކީ ރާއްޖެގެ ތާރީހާއި ގުޅިފައިވާ ތަނަކަށްވުމުން އެ މިސްކިތް އަލުން ރޭވުމަކީ ދިވެހިންގެ ވަރަށް ގިނަ ބަޔަކު އެދޭ ކަމެއް ކަމަށްވެސް ހެރިޓޭޖު މިނިސްޓްރީން ވަނީ ބުނެފަ އެވެ.


BREAKING NEWS: Adeeb Jalah Gengohsfi - Vaguthu\nއަދީބު ޖަލަށް ގެންގޮސްފި\nގޭބަންދުގައި ހުންނެވި ކުރީގެ ނައިބު ރައީސް އަހްމަދު އަދީބު އަނބުރާ ޖަލަށް ގެންގޮސްފިއެވެ.\n33 އަހަރުގެ ޖަލު ޙުކުމެއް ތަންފީޒު ކުރައްވަމުން ގެންދަވާ އަދީބު މިރޭ ޖަލަށް ގެންދިއުމުން އޭނާ ނިސްބަތްވާ އެމްޓީޑީގެ ނައިބު ރައީސް ޔާމީން ރަޝީދު މީޑިއާ އަށް ވިދާޅުވީ އަދީބު ގޭބަންދުގައި ބަހައްޓަން ޑޮކްޓަރު ދެއްވާފައިވާ މުއްދަތު ހަމަވަނީ މިމަހުގެ 27 ވަނަ ދުވަހު ކަމަށާއި އަދީބުގެ ބޭސްފަރުވާ ނުނިމެނީސް ޖަލަށް ބަދަލުކުރި ކުރުން އެންމެ ހަރުކަށި އިބާރަތުން ކުށްވެރިކުރާ ކަމަށެވެ.\nއަދީބު ޖަލަށް ގެންދިއުމަށް ކަރެކްޝަނަލް ސާވިސްގެ އޮފިސަރުންނާއި ފުލުހުން ގ.ހުމަށިއަށް ވަދެފައި ވަނީ މިރޭ 22:00 ހާއިރުއެވެ. އަދީބު ހުންނެވީ ޖަލު ޙުކުމެއްގައި ކަމަށް ވީނަމަވެސް ކުރީގެ ރައީސް ޔާމީންގެ ސަރުކާރުން އޭނާގެ ސަލާމަތީ ކަންކަން ބަލަހައްޓަން ހަވާލުކޮށްފައި ވަނީ ފުލުހުންނާއިއެވެ. މިހާރު ވެސް އަދީބު ހުންނެވީ ފުލުހުންގެ ބެލުމުގައި ދަށުގައި ކަމަށްވާތީ ފުލުހުން ވެސް އަދީބު ޖަލަށް ގެންދިއުމުގެ އޮޕަރޭޝަންގައި ބައިވެރިވިއެވެ.\nއަދީބު މިރޭ ޖަލަށް ގެންގޮސްފައި މިވަނީ އަދީބުގެ ޙުކުމް ތަންފީޒު ކުރައްވާނެ ކަމަށް ހޯމް މިނިސްޓަރ އިމްރާން އަބްދުﷲ ވިދާޅުވިތާ ދެތިން ގަޑިއިރު ފަހުންނެވެ.\nހޯމް މިނިސްޓްރީގައި މިއަދު ބޭއްވި ބައްދަލުވުމެއްގައި ވާހަކަފުޅު ދައްކަވަމުން ހޯމް މިނިސްޓަރު ވިދާޅުވީ އަދީބު ގޭގައި ހުންނެވި ނަމަވެސް، އޭނާގެ ހުކުމް ތަންފީޒު ކުރެވޭނެ ކަމަށާއި، ޑޮކްޓަރު ލަފާ ދީފައިވާ މުއްދަތު ނިމުމުން އަލުން އަނބުރާ ޖަލަށް ގެންދާނެ ކަމަށެވެ.\n"ވަގުތީ ގޮތުން ގޭބަންދަށް ބަދަލުކުރެވިފައި އެވަނީ ޑޮކްޓަރުގެ އިރުޝާދުގެ މަތިން، ޑޮކްޓަރު ދެއްވާފައިވާ ލިއުމާ އެއްގޮތްވާ ގޮތުގެ މަތިން. އެހެންވީމާ ކަނޑައެޅިފައިވާ މުއްދަތުގެ ތެރޭގައި އެގޮތަށް އެ އަމަލު ކުރެވެމުންދާނެ،" އިމްރާން ވިދާޅުވިއެވެ.\nއަދީބު ގޭބަންދަށް ބަދަލު ކުރުމާއި އެކު އޭނާ ވަނީ ސިޔާސީ ހަރަކާތްތައް ފަށާފައެވެ. ގޭބަންދުގައި ހުންނަވައިގެން އެމްޓީޑީގެ ނަމުގައި ޕާޓީއެއް ރަޖިސްޓްރީ ކުރައްވާ އެޕާޓީގެ ރައީސް ކަމަށް އަދީބު ވަނީ ވަޑައިގެންފައެވެ. އަދި އޭނާގެ މައްޗަށް ޙުކުމް އައިސްފައިވާ މައްސަލަތަކުން ދިފާޢުވުމަށް ވެސް ބައެއް މަސައްކަތްތައް އެކި ފަރާތްތައް މެދުވެރިކޮށް ކުރައްވާފައި ވެއެވެ.\nޖެނުއަރީ 2, 2019 22:11\nޖެނުއަރީ 2, 2019 22:13\nޖެނުއަރީ 2, 2019 22:14\nގެންދަންވީ. ބައިތުލްމާލް ހުސްކޮއްފަ އެހެން ހުރެވިގެން ނުވާނެ.\nޖެނުއަރީ 2, 2019 22:15\nއަވަހައް ގެންދޭ މިޙާރުވެސް ލަސްވެއްޖެ\nޖެނުއަރީ 2, 2019 22:25\nތިކަން އަވަސްކުރޭ މިހާރުވެސް ލަސްވެއްޖެ ރިޔާސީ އިންތިޚާބަށް ވޯޓުހޯދަންވީ ވައުދު ފުދިއްޖެ އަދީބުގެއަށް ބަދަލުކުރެވިއްޖެ ދެން އޭނަހުރެފިނަމަގައުމަށްވާނީ ނުރައްކާ އުމަރާއި ޔާމީނުގެ ކުރިން ގެންގޮސް ޖަލުގޮޅިއަށްލާ ބޭސްފަރުވާއޭ ކިޔޢިގެންހެދި ދޮގު މިހާރު އެއްމެނަށް އެގޭނެ ޢަބުދުﷲ ރިޔާޒުވެސް ގެންދަންފެނޭ\nޖެނުއަރީ 2, 2019 22:29\nއަދީބަކީ 1 މިނެޱްވެސް ޖަލުންބޭރުގަ ބަހައްޱަން ހެޔޮވާވަރުގެ މީހެއްނޫން އަވަހައް ޖަލައް ގެންދޭ!!\nޖެނުއަރީ 2, 2019 22:34\nސިކުންތަކަށްވެސް ވީއްލިފައި ހުރެގެން ނުވާަނެ. އަދީބު އަވަހަށްޖަލަށްލާ.\nޖެނުއަރީ 2, 2019 22:43\nއަދީބަކީ ޚާއިނެއް، ޓެރެރިސްޓެއް، ގާތިލެއް، މުޖުރިމެއް، އަބަދަށް ޖަލުގަ ބަހަށްޓަން ޖެހެނީ، ތިކަލޭގެ ޖަލުން ނެރެފައިވާތީ އާއްމުރައްޔިތުންވެސް މިތިބީ ބިރުން ގޮތްހުސްވެފައި، ތިއީ ގައުމީސަލާމަތަށް ނުރައްކާހުރި ބިރުބޮޑު މީހެއް،\nޖެނުއަރީ 2, 2019 22:55\nއާނ މިހާރު ހަމަޖެހުމުގެ ނޭވާއެއް ލެވިއްޖެ. ކޮބާތަ މިކަލޭގެ ހިމާޔާތުގައި ގޮވެލިފަތިވގޮވާ އަނގައިން ވަސްލަނޑާ ކަނބުލޭގެ ފާނު. އަދީބަކީ ޗޯރޯންކާ ސަރުދާރެއް. އޭނާ ހުންނަން ޖެހޭނީ ޖަލުގެވެސް އެންމެ ކުޑަ ގޮޅީގަ. ދެން އިވޭނީ ދުވަސްކޮޅަކުން ކަލޯގަޔާ އެކަލޭގެ ބަލިވެ ހަސްނެތިގެން ގޮވާ އަޑުފައްގަނޑު. މި އަދީބަކީ މުސީބާތުލް ގައުމިއްޔަ.\nޖެނުއަރީ 2, 2019 23:12\nނަސްވާ ކުރިޓުއިޓަކީތީދޯ ރަގަޅު ސާބަސް ނަސްވާ ބުނީ ޔާމީނާއުމަރާ2މީހުންގެންދާށޭ އެކަމުގެ ން ދިޔައީ ފިރިސޮރު ދޯ\nޖެނުއަރީ 2, 2019 23:14\nޔާމީން ރަޝީދު އަންނަ މަޖިލިސް އިންތިހާބުގަ ހޮވޭނެ ބާ\nޖެނުއަރީ 2, 2019 23:20\nގިޓާ ދީފަ ބާންދާ ޖަލުގަ ސޭކު ހެއްދެން!\nޖެނުއަރީ 2, 2019 23:32\nއަދީބު ދެކެ މިމީހުންވެސް އެބަ ބިރުގަނޭ. އިބިލީހަށް ކިހާ ވަރެއް ވާނެ.\nޖެނުއަރީ 2, 2019 23:55\nތުބުޅިލީ ސޭހުންނައް މިނިސްޓަރުކަން ދިނީމާ ވާގޮތް މިފެންނަނީ.\nރައްޔިތުން އަތުން ވައްކަން ކުރި ލާރިގަނޑު ތެރެއިން ކަލެއަށް އަދިބު ކިހާ ލާރިގަނޑެއް ދީގެން ތި ކޮމެންޓުކުރީ.\nތި އަދީބުގެ ބަލާވެރިކަން 1500 މީދަލުގެ ބަލާވެރިކަމަށްވުރެ ބޮޑުވާނެ ތީނަ އަބަދުވެސް ބަހަށްޓަން ޖެހޭނީ ޖަލުގައި ދޫނުކުރާތި.\nޖެނުއަރީ 3, 2019 00:10\nއިމްރާނޫ މީހުންނަށް އަނިޔާވެރި ވާކަންނުވާނެ. އެއީ ސިޔާސީ މީހެއް. ޕާޓީއެއްގެ ރައީސެއް. އަދީބު މިނިވަންކުރޭ. އަދީބަށް އިންސާފު ހޯދަދީ.\nޖެނުއަރީ 3, 2019 00:46\n27 ނޮވެންބަރު 2018 ގައި އަދީބު ގޭ ބަންދަށް ބަދަލުކުރީ3ހަފްތާއަށް. އެމުއްދަތު 18 ޑިސެމްބަރުގައި ވަނީ ހަމަވެފައި. ވީމާ ޑޮކޯޓަރު ދިންމުއްދަތު ހަމަވިފަހުން އެ ގެންދިޔައީ. އަދި އަދީބުކުރަން ބޭނުންވާ ކަންތައް ކޮށްނިންމިފަހުން އެގެންދިޔައީ. ސިޔާސީ ޕާޓީއެއް އުފައްދާ، ފިނިފެންމާ ހާދިސާ އޮޅުވާލުމަށް ވީޑިއޯއެއްވެސް ހަދާފި.\nޖެނުއަރީ 3, 2019 01:01\nދެތިން މީހުން އަދީބު ޕާޓީއައް ސޮއެކޮއްލާއިރައް ރަިއްޔިތުންގެ ތާއީދު އޮހޭ ސަރުކާރައް ކެތެއްނުވި. ކިތަންމެ ބިރުން ތެޅި މަރުވިޔަސް މިސަރުކާރު ވެއްޓޭނެ.\nޖެނުއަރީ 3, 2019 01:45\nނަސް ކައެ އަދީބުދެކެ އަސްލު ލޯތްބެއްނުވެއެންނު ދޯ.އެހެން ނޫންނަމަ ކައެ އަދީބު ހައްޔަރު ކުރާށޭކިޔާ ޓުވިޓެއް ނުކުރާނެ ދޯ.\nޖެނުއަރީ 3, 2019 02:23\nކިހިނެތް މި ހެދީ ހެޔޮނުވާނެ އަނިޔާނެވެރި ވާކަށް އެ އެއްވެސް ކަމެއް ކުރި ބޭފުޅެއްނޫން ހަމަ ރ.ނަޝީދު ފަދަ ބޭފުޅެއް އަވަހަށް ދޫކޮށްލާ. އޯ ސޮރީ މި ސަރުކާރުން ކޮށްފިނަމަ، އެވާނީ އިންސާފުން ކުރިކަމަކަށް.\nޖެނުއަރީ 3, 2019 05:55\nޝޚ.އިމްރާން މިހާރު ދައްކުވާއިފި ހިތްވަރާއި\nހަމަ ހަމަކަން. އެކަމަކު އަދީބަށް އިންސާފްވެރި ޝަރީއަތެއް ހިންގޭނެތޯ ސްޕްރިމްކޯޓުގެ ފަހުބަސް ވިދާޅުވުން އޮތީތާ. ދީބަކީ ދީބް.. ހިތްވަރުވެސް ގަދަ ކެރޭނެ..ދީލަތިވެސްވާނެ. މިއަންނަނީ ފެންބޭނުންވާ މޫސުމް ވަރަށްގިނަ މެންބަރުންނާއި އެހެންބޭފުޅުން މަދަދަށް އެދި ވަރަށް ފައްކާވާހަކަ ދައްކާނެ. ވަރަށް ދިގުވާނެ ނާށި ކިއު.\nޖެނުއަރީ 3, 2019 07:38\nޢަބިކަބަލުންގެ އެދުމައް ގޭގަމާބަލާބޮޑުކުރާތީވެ ޖަލައްފޮނުވާލެއްވީ ދެއްތޮ ސުކުރިއްޔާ\nއެބަ ރަނގަޅު ވޭ!!!ހެހެހެެ


Dhonkeyluge Thoshigandun Ves Gina Faidhaathakeh Libey - Vaguthu\nދޮންކޭލުގެ ތޮށިގަނޑުން ވެސް ގިނަ ފައިދާތަކެއް ލިބޭ\nދޮންކޭލަކީ މިއަދު ގިނަ ދިވެހިންނަށް އަނގަޔަށް މީރު މޭވާ އެކެވެ. ރާއްޖޭގެ އެކި ހިސާބުތަކުގައި ވެސް ދޮންކެޔޮ ހެދެއެވެ. ދޮންކޭލަކީ ހަށިގަނޑަށް އެތަކެއް ގިނަ ގުނަ ފައިދާތަކެއް ކުރުވާ އެއް ބާވަތެވެ. ދޮންކެޔޮ ވަކެއް ކާލުމަށް ފަހު އެ ތޮށިގަނޑު އެއްލާލަނީ ކިތައް މީހުންތޯއެވެ؟ ދޮންކޭލުގެ ތޮށި ގަނޑަކީ ވެސް އެއިން އަހަރެމެންނަށް ގިނަ ފައިދާތަކެއް ލިބިދޭ އެއްޗެކެވެ.\nދޮންކެޔޮލުގެ ތޮށިގަނޑު ދަތް ތަކުގައި ހޭކުމުގެ ސަބަބުން ދަތުގައި ހުންނަ ޖަރާސީމުތައް ނައްތާލައި ދަތްޕިލާ ސާފުވެ ހުދުވުމަށް މަގުފަހިވެއެވެ. މަދުވެގެން ދުވާލަކު އެއް ފަހަރު މިކަން ކުރާނަމަ ރީތި ދަތްޕިލާއެއްގެ ވެރިއަކަށް ވުމީ ދުރުގާ އޮތް ކަމެއް ނޫނެވެ.\nމޫނުގައި ނަގާފައި ހުންނަ ކަޅު ލައްތަކުން ސަލާމަތްކޮށްދޭ\nގިނަ ޒުވާނުން މޫނުގައި ކިތަންމެ ކުޑަ ބިއްސެއް ނެގުމުންވެސް ވަރަށް ކަންބޮޑުވެއެވެ. އެ ނައްތާލުމަށް ގިނަ މަސައްކަތެއް ކުރެއެވެ. މޫނުގައި ނަގާފައި ހުންނަ ކަޅުލައްތަކުން ދުރުކޮށްދޭ ދޮންކެޔޮލުގެ ތޮށިގަނޑަކީ އެ ހޭކުމުން މޫނުގައި ހިމެނޭ ޖަރާސީމުތައްވެސް ނައްތާލާ އެއްބާވަތެވެ.\nމަދިރި ހަފާފައި ހުންނަ ތަންތަން ރަނގަޅުކޮށްދޭ\nމަދިރި ހެފުމުން ގައިގެ އެތަން މިތަން ރަތްވެ ބައެއް ފަހަރު ފިތް ނަގަންވެސް ދިމާވެއެވެ. މަދިރި ހަފާފައި ހުރި ތަނެއްގައި ދޮންކެޔޮލުގެ ތޮށިގަނޑު ހާކާލުމުން ހަންގަނޑު އޮމާންވެ ހަންގަނޑުގައި ހުންނަ ރަތް ކަން ފިލާގެން ދެއެވެ.\nދޮންކެޔޮލުގެ ތޮށިގަނޑު ހަންގަނޑުގައި ހޭކުމުގެ ސަބަބުން ހަންގަނޑު އޮމާންވެ ހަންގަނޑުގެ ކުލަ އަލި ވެގެން ދެއެވެ. ހަންގަނޑުގައި ހުންނަ ރޫތައް ފިލުވާލައިދީ މީހާ ތާޒާކަމާއި އެކު ބަހައްޓައިދެއެވެ. ގިނަ ދުވަހުން ޒުވާންކަންމަތީ ދެމިހުރެވެއެވެ.\n57 މިނެޓް ކުރިން 3


މުޒާހަރާތައް ހުއްޓުވުމަށް ތައިލޭންޑްގެ ކުއްލި ހާލަތު އިއުލާންކޮށްފި\nOctober 15, 2020 13:03:24\nދަރިވަރުން އިސްވެތިބެ ތައިލޭންޑްގެ ސަރުކާރާ ދެކޮޅަށް ކުރަމުންދާ މުޒާހަރާތައް ހުއްޓުވުމަށް އެގައުމުގެ ސަރުކާރުން ކުއްލި ނުރައްކަލުގެ ހާލަތު އިއުލާންކޮށްފިއެވެ. މި ނިންމުން ނިންމާފައިވަނީ ހަމަޖެހުމާއި ސުލްހަ މަސަލަސްކަން ގައުމުގައި ގާއިމްކުރަން ކަމަށް އެގައުމުގެ ސަރުކާރުން ޓީވީއިން ނެރުނު ބަޔާނެއްގައި ބުނެފައިވެއެވެ.\nމި ނިންމުން ނިންމީ ޝާހީ މޮޓޯކޭޑަކަށް ހަމަލާދިނުމަށް މުޒާހަރާގެ ބައެއް ބައިވެރިން މަސައްކަތް ކުރުމާއި ގުޅިގެން ކަމަށް ވެސް ސަރުކާރުން ބުނެފައިވެއެވެ. މި މުޒާހަރާތަކުގެ ތެރެއިން މިހާތަނަށް 20 މީހުން ހައްޔަރުކޮށްފައިވާއިރު އޭގެ ތެރޭގައި މުޒާހަރާގެ އިސް ލީޑަރުންގެ ތެރެއިން ތިން މީހަކު ވެސް ހައްޔަރުކޮށްފައިވެއެވެ.\nތައިލޭންޑްގެ ދަރިވަރުން އިސްވެ ތިބެ ކުރަމުން އަންނަ މުޒާހަރާތަކުގައި ވަނީ 2014 ވަނަ އަހަރު ބަޤާވާތަކުން ވެރިކަމަށް ވަޑައިގެންނެވި މިހާރުގެ ބޮޑުވަޒީރު މަގާމުން އިސްތިއުފާ ދިނުމަށް ގޮވާލާފައެވެ. އަދި މި މުޒާހަރާތައް ފުޅާވެ ރަސްގެފާނުގެ ބާރުތައް ވެސް ހަނިކުރުމަށް އަންނަނީ ގޮވާލާމުންނެވެ.\nތައިލޭންޑްގެ ގަޑިން ފަތިހު 04:00 އިން ފެށިގެން ކުއްލި ނުރައްކަލުގެ ހާލަތަށް އަމަލުކުރަން ވަނީ ފަށާފައެވެ. މި މުޒާހަރާތަކާ ދެކޮޅަށް އެގައުމުގެ މަގުތަކަށް އެތައް ހާސް ފުލުހުންނެއް ވަނީ ނެރެފައެވެ. ހަތަރު މީހުންނަށް ވުރެ ގިނަ މީހުން އެއް ތަނަކަށް އެއް ނުވެވޭ ގޮތަށް ހަދާފައިވާއިރު މީޑިއާގެ ބާރުތައް ވެސް ވަނީ ހަނިކޮށްފައެވެ.


ރަށްފުށު ދިރިއުޅުން: ހިތްހަމަ ޖެހުމާއި އުފާވެރިކަން! | Jazeera\tރަށްފުށު ދިރިއުޅުން: ހިތްހަމަ ޖެހުމާއި އުފާވެރިކަން! - Jazeera\nރަށްފުށު ދިރިއުޅުން: ހިތްހަމަ ޖެހުމާއި އުފާވެރިކަން!\nޢަލީ ޔާމީން August 7, 2019 52 views0\nހެނދުނު ހޭލެވެނީ ކުކުޅު ހާގެ "ކައްކަކާކޫގެ" ހިތްގައިމު އަޑަށެވެ. ކޮންމެވެސް ވަރަކަށް ކޮވެލި ކައުޅުގެ މިއުޒިކީ ރާގުތަކުގެ އަޑުވެސް އިވޭނެއެވެ. ފެނުން ތޮޅިލި ގޮތަށް ރަކިވެފައި އިން އިރުން އެދޭ ގަދަ އޮރެންޖު ކުލައިގެ އަވި (ބޭސް އަވިން) ނިދީގެ އަސަރު މުޅި ގައިން ކަނޑުވާދެއެވެ. ދިގަށް ދެމިލާފައި ހުރި ދިވެހި ރުށްތަކުގެ ފަންތައް ކޭއްތޭ އަޑާއި، ބިޔަ ގަސްތަކުގެ ސަބަބުން އެލިބޭ ފިނި ކަމަށާއި، ތެތް ވައިރޯޅިތަކުގެ ސަބަބުން މުޅި މީހާއަށް އިތުރު ހިތްހަމަ ޖެހުމެއް ލިބެއެވެ. މިއީ ރަށްފުށުގެ ދިރިއުޅުމެވެ. ނިކަން އަޑުއައްސަވާށެވެ.\nހެނދުނު ހޭލައިގެން ރަށުތެރެ ބަލާލާ މީހަކަށް ހީވާނީ ރަށަށް އިއްޒަތްތެރިއަކު އަރަނީ ހެންނެވެ. ވާނީވެސް އެހެންތާއެވެ. ހީވާގި ކަނބަލުން އެ މީހުންގެ އިލޮށިފަތިތަކުގެ ކުޅަދާނަކަން އެހުރީ ނިކަން ރަނގަޅަށްވެސް ދައްކާލައިފައެވެ. ބޮޑުވާ ބިއްލޫރި އަޅައިގެންވެސް ކުނި ކޮޅެއް ނުފެންނަ ވަރަށް މަގުތައް އެހުރީ ކުނިކަހާ ސާފުކޮށްފައެވެ. މިވަރަކުން އަދި ނުފުދެއެވެ. ބައި ހަދާލާފައި އަންހެން ވެރީން އެހެރެގެންދަނީ ރަށުގެ ފުށްޓަރަށެވެ. ހުދު އަކިރިން ގޭދޮށް ޒީނަތްތެރިކުރުމަށް އަކިރި ބަލައެވެ. އެއިރު ފިރިހެން ވެރީން އެމީހުންގެ މަސައްކަތުގައި ހޭލަމޭލައަށް އުޅޭނެއެވެ.\nއާންމުކޮށް ރަށްފުށުގައި ދިރިއުޅޭ ގިނަ ފިރިހެނުންނަކީ އަމިއްލަ މަސައްކަތުން ދިރިއުޅޭ މީހުންނެވެ. ދަނޑުވެރިއެއް ނަމަ ދަނޑު ހައްދައިގެން ލިބޭ އާމްދަނީއިންނެވެ. މަސްވެރިއެއް ނަމަ މަހަށް ގޮސްގެން ލިބޭ ފައިސާއިންނެވެ. ރާނާ މީހުންނާއި ވަޑީން އެމީހުންގެ ހުނަރު ވިއްކައިގެން ލިބޭ އާމްދަނީއިންނެވެ. ރަށްފުށުގައި ދިރިއުޅޭ ފިރިހެންވެރީން އާމްދަނީ ހޯދަނީ މިފަދަ ގޮތަކަށެވެ. ހިތްހަމަ ޖެހުމާއި، މަޖުބޫރުކަމެއް ނެތި ކުރާ ހަލާލު މަސައްކަތުންނެވެ. އަނބިދަރީން ކައިރީގައި ތިބެގެން ކުރާ މަސައްކަތުންނެވެ.\nރަށްފުށު ދިރިއުޅުމަށް އެންމެ ބޮޑަށް ލޯބިކުރެވެނީ ރަށްފުށުގައި އެލިބޭ ހިތްހަމަ ޖެހުމުގެ ސަބަބުންނެވެ. ހަޤީޤީ މިނިވަންކަން އިހްސާސް ކުރެވޭނީ ރަށްފުށުގައި އުޅެގެންނެވެ. ހާސްކަމެއް، ބިރެއް ނެތި ކުޑަކުދީން ހޭލަމޭލައެއް އެކި ކުރިވަރުތަކުގައި މަސްއޫލުވެ އެއުޅެނީ ހިނިތުންވުމާއި އެކުގައެވެ. ބަރުގޮނުގެ ހުތުރު އަޑު ކަންފަތުގައި ޖެހެނީ މަދު ފަހަރެއްގައެވެ. ވެހިކަލްތަކާއި ހެދި ހިނގާނުލެވިގެން އުޅޭކަށް ނުޖެހެއެވެ.\nވަށައިގެން މޫދު އެކުލެވިގެން ވުމީ ރަށްފުށުގައި ދިރިއުޅޭ މީހުންނަށް ލިބޭނެ ބޮޑު ހިތްހަމަ ޖެހުމެކެވެ. ހުރިހާ ސަރަހައްދަކަށް މޫދަށް އެރުން މަނާ މަދު ރަށެއްގައި ނޫނީ ނޯންނާނެއެވެ. ރީތި ދޮންވެލި ތުނޑިތަކުން ހިތްއުފާކުރަމުން ކުރިމަތީގައި ފެންނާން އޮތް ވިލުނޫކުލައިގެ މޫދުން ފެންވަރާލަން ނޭދޭނީ ފަހެ ކާކުތޯއެވެ؟\nރަށްފުށުގައި ދިރިއުޅޭ ގިނަ މީހުން ދިރިއުޅެމުން އަންނަނީ ހިތްހަމަ ޖެހިގެން ފުދިގެންނެވެ. ގިނަ މީހުންގެ މޫނުން ފެންނާނީ ހިނިތުންވުމާއި، އުފާވެރިކަމުގެ ކުލަވަރެވެ.. ދުވަހަކުވެސް ރަށްފުށުގެ ހަމަޖެހޭ ދިރިއުޅުން ދޫކުރަން އެބައިމީހުން ބޭނުން ނުވާނެއެވެ. ރަށްފުށުގެ ފޮނި ދިރިއުޅުން ތަޖުރިބާކޮށްފައިވާ މީހަކު އެ ދިރިއުޅުން ދޫކުރަން ބޭނުން ނުވާނެ ކަމީ ޔަޤީންވެ ކަށަވަރުވާ ކަމެކެވެ.


ވައުދުގެ ދަތުރުގައި ނެއްލައިދޫ އާއި ނާވައިދޫއަށް މިއަދު ރައީސް ނަޝީދު ވަޑައިގެންފި – Maldivian Democratic Party\n05 ޑިސެމްބަރު 2012\nވައުދުގެ ދަތުރުގައި ނެއްލައިދޫ އާއި ނާވައިދޫއަށް މިއަދު ރައީސް ނަޝީދު ވަޑައިގެންފި\nބޮޑުތިލަދުންމަތީ ވައުދުގެ ދަތުރުގައި އެމްޑީޕީގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު ހދ.ނެއްލައިދޫ އާއި، ނާވައިދޫއަށް މިއަދު ވަޑައިގެންފިއެވެ.\nމިއަދު ހެނދުނު ހދ.ނެއްލައިދޫ އަށް ވަޑައިގެން އެރަށުގެ ރައްޔިތުންނާއި ބައްދަލުކުރައްވައި ވާހަކަފުޅުދައްކަވަމުން ރައީސް ނަޝީދު ވިދާޅުވީ “ނެއްލައިދޫ އަކީ މިރަށުގެ ގޮނޑުދޮށާ ހަމައިން ހުއްޓޭ ރަށެއް ނޫން”، ކަމަށާއި އެރަށުގެ ތަރައްގީ ގުޅިފައިވަނީ އެ ސަރަހައްދުގެ ހުރިހާ ރަށަކާ ކަމަށް ވިދާޅުވިއެވެ. އަދި ގައުމަށްޓަކައި ކަންތައް ކުރައްވާ ކަމަށް ވިދާޅުވާ ބޭފުޅުން ވަކިވަކި ރަށްރަށް ތަރައްގީކުރުމުގެ ވާހަކަ ނުދައްކަވާ ކަމަށާއި، އެހެން ނަމަވެސް އެމްޑީޕީން އަބަދުވެސް މިދައްކަނީ ތަރައްގީގެ ވާހަކަ ކަމަށާއި، ރާއްޖެ ތަރައްގީ ކުރުން ނޫން އެހެން ފިކުރެއް އެމްޑީޕީގެ ނެތް ކަމަށް ވިދާޅުވިއެވެ.\nމިއަދު މެންދުރުފަހު ނާވައިދޫއަށް ވަޑައިގެން ވެސް ރައީސް ނަޝީދު ވަނީ ހަމަ މިމޭރުމުން ވާހަކަފުޅުދައްކަވާފައެވެ. އެ ގޮތުން އެމްޑީޕީން މަސައްކަތްކުރަނީ ރާއްޖެ ތަރައްގީ ކުރުމަށް ކަމަށާއި، ދިގު 30 އަހަރާއި ނުބައްދަލު ތަރައްގީގެ މަސައްކަތް އެންމެ3އަހަރުގެ ތެރޭގައި ކުރެއްވި ކަމަށް އެމަނިކުފާނު ވިދާޅުވިއެވެ.\nމީގެ އިތުރުން ގައުމަށްޓަކާ ކަމަށް ބުނެ އިދިކޮޅު ސިޔާސީ ފަރާތްތަކުން ދައްކާ ވާހަކަތަކަށް ރައްދު ދެއްވަމުން ރައީސް ނަޝީދު ވިދާޅުވީ ގައުމަށްޓަކާ އަކީ ލައިގެންކާ އެއްޗެއް ނޫން ކަމަށާއި، އެއިން ބަނޑެއް ނުފުރޭނޭ ކަމަށް ވިދާޅުވެފައެވެ.\n” ގައުމަށްޓަކާ އަކީ ލައިގެން ކާ އެއްޗެއް ނޫން. އެއަކުން ބަނޑެއް ނުފުރޭނެ. ބަނޑުފުރޭނީ އާމްދަނީ އިތުރުކުރެވިގެން. އެއީ ބޭރު ދުނިޔެއާ ގުޅިގެން” ރައީސް ނަޝީދު ވިދާޅުވިއެވެ.\nމީގެ އިތުރުން އެ2ރަށުގައި ވެސް އެމްޑީޕީގެ ޕޮލިސީ ކޮމިޓީގެ ފަރާތުން ޕޮލިސީ ފޯކަސްޑް ގްރޫޕް މަޝްވަރާ ބައްދަލުވުން ބޭއްވިއެވެ. އަދި އެމް.ޑީ.ޕީގެ ސަރުކާރުގައި ރައްޔިތުންނަށް ކޮށްދެވިފައިވާ ކަންކަން ބަލައިގެންފައިވާ މިންވަރު ދެނެގަތުމަށް ދޮރުން ދޮރަށް ހިނގުމުގެ ޕްރޮގްރާމް ވެސް ކުރިއަށް ގެންދިޔައެވެ.\nއެމްޑީޕީގެ ވައުދުގެ ދަތުރުގެ ބައިވެރިން ރޭ ހޭދަކުރީ ހދ.ކުރިނބީ ގައެވެ. އެރަށުގައި އެމްޑީޕީން ވަނީ ކޮމިއުނިޓީ މީޓިންގ ބާއްވާފައެވެ. އަދި ރޭ އެރަށު އެމްޑީޕީން ސަޕޯޓަރުންގެ ފަރާތުން ވައުދުގެ ދަތުރުގެ ބައިވެރިންނަށް ކެއުމެއް ދިނެވެ. ރައީސް ނަޝީދު ވެސް ބައިވެރިވެވަޑައިގެންނެވި ރޭގެ ބައްދަލުވުމުގައި ވަނީ އެ ރަށުގެ ތަރައްގީއާ، ރަށަށް ދިމާވެފަިއވާ ދަތިތަކާ ބެހޭ ގޮތުން ފުޅާ ދާއިރާއެއްގައި މަޝްވަރާކޮށްފައެވެ.


Raahjjeyge furathama firihen narus, narus kamuge thaareekhu badhalukohllumaa eku PHD aa dhimaa ah! - One Online\nއަހުމަދު، ރާއްޖޭގެ އެންމެ ފުރަތަމަ ފިރިހެން ނަރުސްކަމުގެ ގްރެޖުއޭޝަން ފޮޓޯ، މިއީ ގައުމަށް ލިބުނު ބޮޑު ފަހުރެއް، ތާރީހަށް އައި ބޮޑު ބަދަލެއް.----ފޮޓޯ: އަހުމަދު\nނަރުހެކޭ ބުނުމުން ހިތަށް ސިފަވަނީ އަންހެނެކެވެ. އެއީ ރާއްޖޭގެ ސިއްހީދާއިރާއިން ނަރުހުންގެ މަގާމުން ދިވެހި ފިިރިހެނުން ނުފެންނާތީވެ ސިފަވާގޮތެކެވެ. އެހެންނަމަވެސް މިއީ އެއްވެސް ހާލެއްގައި ވަކި ޖިންސަކަށް ހާއްސަކުރެވިފައިވާ މަސައްކަތެއް ނުވަތަ ދާއިރާއެއް ނޫނެވެ. ދިވެހިރާއްޖޭގެ އެކި ހިސާބުތަކުގައި ރާއްޖެއިން ބޭރު ގައުމުތަކުގެ ނަރުހުން މަސައްކަތްކުރާއިރު، ދިވެހި ފިރިހެން ނަރުހުން ސަތޭކަ ހަމަނުވާ ވަރަށް މަދުވުމަކީ ހަގީގަތުގައިވެސް ދެރަކަމެކެވެ. ސިއްހީދާއިރާގައި ޑޮކްޓަރުންނާއި އަދިވެސް އެހެން މަގާމުތަކުގައި ފިރިހެނުން ތިބޭއިރު ނަރުހުން މަދުވާން ޖެހޭ ސަބަބެއްވެސް ނެތެވެ. ތަންކޮޅެއް ކުރީގައި، ނާތަހުޒީބު ޒަމާނުގައި، ފެހުމާއި ކެއްކުމާއި، ކޭކުއެޅުމާއި، މޭކަޕްކުރުން ފަދަ އަންހެނުންނަށް ހާއްސަކުރެވިފައިވާ މަސައްކަތްތަކުގެ ތެރޭގައި ނަރުސްކަމަކީވެސް ހިމެނުނު ކަމެކެވެ، އެހެންނަމަވެސް މިއަދު މަންޒަރުމިވަނީ މާބޮޑަށްވެސް ބަދަލުވެފައެވެ. އެއްވެސް މަސައްކަތަކީ ވަކި ޖިންސަކަށް ހާއްސަކުރެވިފައިވާ މަސައްކަތެއް ނޫނެވެ. ފިރިހެނަކަށްވީތީ ނަރުސްކަން ނުކުރެވެން ޖެހޭ އެއްވެސް އެހެންވެސް ސަބަބެއް ނެތެވެ.\nކަންމިހެން އޮތްކަމުގައި ވިޔަސް، މިދާއިރާއަށް ނުކުތުމުގެ ހިތްވަރު އެންމެ ފުރަތަމަ ކުރި ފަރާތަކީ އަބަދަށްވެސް ފާހަގަކުރެވޭނެ ހާއްސަ ފަރާތެކެވެ. ރާއްޖޭގެ އެންމެ ފުރަތަމަ ފިރިހެން ނަރުހަކަށްވުމުގެ ޝަރަފު ލިބިފައިވާ މިނަރުހަކީ ރާއްޖޭގައި މިވަގުތު ތިބި ނަރުހުންގެ ތެރެއިން ކަނޑައެޅޭ ވަކި ހާއްސަ މަގާމެއްގައި ހުރި ނުވަތަ ނަރުހުންގެ ތެރޭގައި ހުރި ހަމައެކަނި ފިރިހެން ސްޕެޝަލިސްޓް ނަރުހެވެ.\n'ކްރިޓިކަލް ކެއާރ ނާސިންގ' ނުވަތަ އިމަޖެންސީ ހާލަތްތަކާގުޅޭ ނަރުސްކަމުން އެޑްވާންސް ޑިޕްލޮމާ ހާސިލު ކޮށްގެން ހުރި ހަމައެކަނި ފިރިހެން ނަރުސް އަދި ރާއްޖޭގެ އެންމެ ފުރަތަމަ ފިރިހެން ނަރުސް ކަމަށްވާ، އަހުމަދު އަލީ، އޭނާގެ ވާހަކަ "ވަން"އާ ހިއްސާކުރިއެވެ.\nފ.އަތޮޅު ނިލަންދުއަށް އުފަން އައިޝަތު މަނިކާއި އެރަށު އަލީ އިސްމާއީލަށް ލިބިފައިވާ5ކުދިންގެ ތެރެއިން އެންމެ ހަގު ފިރިިހެން ދަރިފުޅު، އަހުމަދު އަލީ އަކީ ރާއްޖޭގެ ތާރީހުގައި ކުލަގަދަކޮށް ނަން ފަވާލެވިފައިވާ ހާއްސަ ފަރާތެކެވެ. އުމުރުން 39 އަހަރުގެ އަހުމަދަކީ މީހުންނާ ގުޅޭ، އުފާވެރި މިޒާޖެއްގެ އަދި އެހާމެ ހިތްހެޔޮ އޯގާތެރި ޒުވާނެކެވެ. އަހުމަދު، ސާނަވީ ތައުލީމުގެ ހަޔާތް ނިމުމާއެކު، ރަށުގެ ސިއްހީމަރުކަޒުގައި ދަސްކުރާ ނަރުހެއްގެ ގޮތުން މަސައްކަތް ކުރަން ފެށިއެވެ. ބަލިމީހުންނަށް އެހީވާހިތް އޮންނަލެއް ބޮޑުކަމުންނާއި، އަނެކުންނަށް އޯގާތެރިވެ، އަޅައިލުމާއެކު ހޭހަން ކުރަން ބޭނުންވުމާއެކު، މިފަދަ ކަންތައްތަކަކީ، މީހުންގެ އިހުތިރާމާއި ގަދަރާއި ލޯބި ލިބޭ ކަންތައްތަކެއްކަން އެނގޭތީ، އަހުމަދު ގަސްދުކުރީ ނަރުސްކަމަށް ކުރިމަތިލާށެވެ.\nމީގެ 21 އަހަރު ކުރިން އަހަރު ފ.ނިލަންދޫ ސިއްހީމަރުކަޒުގައި ދަސްކުރާ ނަރުހެއްގެ ގޮތުގައި މަސައްކަތް ކުރަން ފެށި އަހުމަދު ނަރުސްކަމުގެ ދާއިރާއިން ކިޔަވަން ފެށީ 2005 ވަނަ އަހަރުގައެވެ. ކޯހުގައި އުޅުނު ދުވަސްތަކުގެ ތެރޭގައި، އެކުގައި ކިޔަވަން އުޅުނީ މުޅީންވެސް އަންހެންކުދިންކަމަށާއި އެހުރިހާ ކުދިންވެސް ވަރަށް އެހީތެރިވެދިން ކަމަށް އަހުމަދު ބުނެޏެވެ.\n"ހުރިހާ ކުދީންވެސް ވަރަށް ރަނގަޅު. ވަރަށް ސަޕޯޓިވް. އެކުދިން އެގޮތަށް އެހީތެރިވުމުން އަސްލު އެކުލާހުގައި އެކަންޏޭ އިންނަނީ ހިތަކަށް ނުވެސް އަރާ. ދުވަހަކުވެސް ތަފާތު ކުރުމެއް ނުފެނޭ، މިފުރުސަތުގަ ހާއްސަކޮށް މިވާހަކަ ފާހަގަވެސް ކޮށްލަން، ކޯހުގަ އުޅުނު ބައިވެރިންނަށް ވަރަށް ޝުކުރުވެސް އަދާކުރަން، ރައްޓެހި، ގާތް މާހައުލެއްގައި އުޅެވުނީމަ އަސްލު އެހާ ފަސޭހައިން ކިޔެވުން ފުރިހަމަވީވެސް. އެއީ ލިބުނު ހަމައެންމެ ބޮޑު ހިތްވަރުވެސްމެ."\nއަހުމަދު ބުނި ގޮތުގައި، އޭނާއަށް ކިރިޔާވެސް އުނދަގޫވުމެއް އިހުސާސް ކުރެވުނީ ގައިނީގެ ބައިގެ ޕްރެކްޓިކަލް ޓްރެއިނިންގެ ތެރެއިންނެވެ. އެކަމަކު އޭރުވެސް އަހުމަދާއެކު އުޅުނު އެހެން ކުދިން، ބަލިމީހުން ގާތަށް ގޮސް މިއީ އަހުމަދުއޭ، ތިމަންނާމެނާއެކު ނަރުސްކަން ކިޔަވަން އުޅޭ ދިވެހި ފިރިހެންކުއްޖެކޭ ބުނެ ތައާރަފުކޮށްދެއެވެ.\n"ތިމަންނަމެން ތިބޭނަމޭ އަހުމަދު މިވެނިކަމެއް ކުރާއިރު، ކިޔާ އެކުދިން ކޮށްދިން މަސައްކަތުން އަހުމަދަށް އެހާ ކާމިޔާބުކަމާއެކު ކިޔެވުނީވެސް"، އަހުމަދު ކިޔައިދިން ގޮތުގައި އެކުދިންގެ އެހީތެރިކަމާއެކު ނަރުސްކަމުގެ ފުރަތަމަ ހަރުފަތްތައް ވަރަށް ފަސޭހައިން ގިރާކޮށްލެވުނެވެ.\nހަމައެކަނި އެކުގައި ކިޔެވި ކުދިންނެއްވެސް ނޫނެވެ. އޭނައަށް ކިޔަވައިދެއްވި ހުރިހާ ފަރާތްތަކުންވެސް ވަރަށް އެއްބާރުލުން ލިބުނު ކަމަށާއި މިދާއިރާއިން މުޖުތަމައަށް ފިރިހެން ކުއްޖަކު ނެރުމަށް ބޭނުންވެފައި ތިބިކަމުން އެންމެންވެސް ހިތްވަރު ދިންކަމަށާއި ކުރިއަށް ދިއުމަށް އެއްބާރުލުން ދިންކަމަށްވެސް އަހުމަދު ކިޔައިދިނެވެ.\nއަހުމަދު އޭނާގެ އެންމެ ލޮބުވެތި، އެންމެ ގާތް ރަހުމަތްތެރިޔާ ރާއިފާއެކު، މިއީ ހުރިހާ ވަގުތެއްގައިވެސް އަހުމަދާ އެކުގައިވާ، ދެގޮތެއްނުވާ މިތުރެއް ----ފޮޓޯ: އަހުމަދު\nއަހުމަދު މަންމައާއެކު، އަދި އަނބމީހާއާއި ދޮށީ ދަރިފުޅާއެކު. އަހުމަދުގެ އެންމެ ބޮޑު ކާމިޔާބީއަކީ ބުރަ، ޒިންމާބޮޑު ދާއިރާއެއްގައި އުޅެމުން އާއިލާ ބެލެހެއްޓުމުގައި ކާމިޔާބުވެފައިވާކަން ---- ފޮޓޯ:އަހުމަދު\nފިރިހެނަކަށް ވީތީވެ، މިދާއިރާގައި ހުރި ގޮންޖެހުންތަކަކީ ކޮބައިތޯއާއި މިހާރު ހުރި ހިސާބަށް އައުމަށް އަހުމަދަށް ދަތިވީ ކޮންކަންތައްތަކަކުން، ކިހިނެއްތޯ ސުވާލު ކުރުމުން އަހުމަދުގެ ޖަވާބަކަށް އިވުނީ އުފާވެރި، ވާހަކައެކެވެ؛ މިދާއިރާއަކީ ފިރިހެނަކަށް ވީތީއޭ ކިޔާފަ، ވަކިން އެއްވެސް މަލާމާތެއް، ފުރައްސާރައެއް ބަޔަކު ކުރާ ދާއިރާއެއް ނޫނެވެ. އަންހެނުންނެކޭ އެއްފަދައިން، އެއްމިންގަނޑެއްގައި ފިރިހެނުންނަށްވެސް ނަރުސްކަމުގައި މަސައްކަތް ކުރެވޭނެކަމާއި މިކަމަށް އާންމުންގެ ސަޕޯޓާއި އެއްބާރުލުންވެސް އޮތްކަމަށް އަހުމަދު ބުންޏެވެ. 2007ވަނަ އަހަރު ގްރެޖުއޭޝަނަށްފަހު އަހުމަދު، އަމިއްލަ ރަށަށް ދިއުމުން ފިރިހެން ނަރުހަކު އުޅޭކަމެއް އޭރަކު އެއްވެސް ބަޔަކަށް އެނގިފައެއް ނެތެވެ. ހަމައެހެންމެ އަމިއްލަ ރަށްކަމުން އެރަށުން އަހުމަދަށް އެއްވެސް ކަމެއް ދައްޗެއްވެސް ނުވިއެވެ. މީހުންގެ މަލާމާތެއް ނުވަތަ ދިމާކުރުމެެއް އަހުމަދަކާ ދިމާއަކަށް ނާދެއެވެ. އޭރުގެ ސަރުކާރުގެ އުސޫލު އޮންނަ ގޮތުން ކިޔަވައިގެން އައިސް ވަކިމުއްދަތަކަށް ރާއްޖެތެރޭގެ ކޮންމެވެސް ރަށަކަށް ހިދުމަތްކޮށްފައި ނޫނީ މާލެއަށް ވަޒީފާ ބަދަލެއް ނުކުރެވެއެވެ.\nއެހެންކަމުން، ފ. އަތޮޅު ނިލަންދޫގައި ނަރުހެއްގެ ގޮތުގައި އުޅުމަށްފަހު، ބެޗްލާސް އޮފް ނާސިން ހެދުމަށް ދިޔައީއެވެ. އޭގެ ކުރިން، އިމަޖެންސީ ނާސިންގެ އެޑްވާންސް ޑިޕްލޮމާ އިން ކްރިޓިކަލް ކެއާ ނާސިންގ އަށް ފަހު ބެޗްލާސް އޮފް ނާސިންގ ހެދުމަށް އައިޖީއެމްއެޗަށް ބަދަލުވީކަމަށާއި ބެޗްލާސް ޑިގްރީއާއި މާސްޓާސް ޑިގްރީ ނިންމުމަށްފަހު މިހާރު އަހުމަދު ވަޒީފާ އަދާ ކުރަމުން އަންނަނީ ދިވެހިރާއްޖޭގެ ގައުމީ ޔުނިވަރސިޓީގެ ސްކޫލް އޮފް ނާސިންގެ ކުދިން ތަމްރީނު ކުުރުމުގައެވެ. ނުވަތަ ލެކްޗަރާއެއްގެ ގޮތުގައެވެ.\nއަހުމަދު އޭނާގެ އާއިލާގެ އެކިއެކި ފަރާތްތަކާއި އަދި ދަރިފުޅާވެސް އެކުގައި، މިހިސާބަށް އައުމުގައި އަހުމަދަށް އެންމެ ބޮޑު އެހީއެއް ފޯރުކޮށްދިނީ އާއިލާ ---ފޮޓޯ:އަހުމަދު\nއަހުމަދު އޭނާގެ އާއިލާގެ ކުދިންނާއެކު، މިހިސާބަށް އައުމުގައި އަހުމަދަށް އެންމެ ބޮޑު އެހީއެއް ފޯރުކޮށްދިނީ އާއިލާ ---ފޮޓޯ:އަހުމަދު\nހަޔާތުގެ ބައިވެރިޔަކަށް ލިބުނު ފަރާތުންވެސް އަހުމަދަށް ލިބުނީ ބޮޑު ސަޕޯޓެކެވެ. ޒަވާޖީ ހަޔާތެއް ފަށައި، މިއަދު ދެކުދިންގެ ބައްޕައަކަށްވެސް ވެފައިވާ އަހުމަދު އޭނަގެ އެންމެ ބޮޑު ހުވަފެންކަމަށްވާ، ނަރުސްކަމުން ޕީއެޗްޑީ ހާސިލު ކުރުމަށްޓަކައި، މިހާރު އޭނާ އަންނަނީ (މެލޭޝިޔާގައި ފަސްއަހަރު ކިޔެވުމަށްފަހު،) ކޯހުގެ ބާކީ ބައި ފުރިހަމަކުރަމުންނެވެ.\nއަހުމަދަށް މިދާއިރާ ހާއްސަ ވެފައި ލޮބުވެތިކަން ބޮޑެވެ. ސަބަބަކީ ބަލިވެ، ނިކަމެތިވެފައި ތިބޭ ބަޔަކަށް އަޅައިލާ ދާއިރާއަކަށް ވެފައި މިތަނުގައި މަސައްކަތް ކުރުމުން އަމިއްލަ ނަފުސަށް އެލިބޭ ރޫހާނީ ހިތްހަމަޖެހުން ބޮޑުކަމެވެ. މިހާރު މުޖުތަމައަށް ތަފާތު ފެންވަރުގެ ނަރުހުން ތަމްރީނުކޮށް ނެރެދިނުމުގައި އަމިއްލަ މަސައްކަތް ހިމެނޭތީ އަަހުމަދު އިންތިހާއަށް ހިތްހަމަޖެހެއެވެ. އަހުމަދުގެ ފަރާތުން މިދާއިރާއަށް ނުކުތުމަށް ހިތްވަރު ލިބިގަތް އެތައް ފިރިހެންކުދިންނެއް އެބަތިއްބެވެ. އިރެއްގައި އެއްގޮތަކަށްވެސް ފިރިހެނުން ފެންނަން ނުޖެހޭ ދާއިރާއެެއްކަމަށް ގަބޫލުކުރި މީހުންގެ ވިސްނުން މިއަދު ބަދަލުވުމުގެ އެންމެ ބޮޑު ދައުރެއް އަދާ ކޮށްފައި މިވަނީ އަހުމަދެވެ.\nއަހުމަދުގެ ގާތް ރަހުމަތްތެރިން އަހުމަދާ ބެހޭ ގޮތުން ބުނެފައިވާ ގޮތުގައި އަހުމަދަކީ އޯގާތެރިކަމާއި އެހީތެރިކަމުން ފުރިފައިވާ ޒުވާނެކެވެ. އެއްވެސް ކަމެއްގައި ފަސޭހަކަމާއެކު ދޫކޮށްލާފައި، ފަހަތަށް ޖެހޭކަހަލަ މީހެއް ނޫނެވެ. އެކުގައި މަސައްކަތް ކޮށްފައިވާ ނަރުހުން އަހުމަދާ މެދު ދެކެނީ އެއީ ރޫހާނީ އެހީތެރިކަމެއް ލިއްބަައިދޭ، "އިންސްޕިރޭޝަނަލް ޕާސަނަލިޓީ" ފަރާތެއްގެ ގޮތުގައެވެ. އަހުމަދުގެ ދައްތަ، އަހުމަދާ ބެހޭ ގޮތުން ބުނެފައިވާ ގޮތުގައި ރާއްޖޭގެ ފުރަތަަމަ ނަރުހަށް އަހުމަދު ވީތީ އަހުމަދާމެދު ވަރަށްވެސް ފަހުރުވެރިވާކަމަށާއި ކަމަށް ނުހަނުކަމޭ ހިތާ، ފުރަތަމަ އެންމެ އިސްކަންދޭ ކަމަކީ އަހުމަދުގެ މަސައްކަތްކަމަށް، އަދި އަހުމަދަކީ ލާމަސީލު ނަމޫނާ އެދުރެއް ކަމަށެވެ. އަހުމަދުގެ މަސައްކަތާއި އަހުމަދު މިދާއިރާގައި ކުރިއަށް ދިއުމަށް ކުރާ މަސައްކަތާއި ބަލިމީހުންނަށް ހޭހަން ކުރުމުގައި ކުރާ ހިތްވަރަކީ އެތައްބަޔަކަށް މިސާލަކަށް ފުދިފައިވާ ކަންކަމެކެވެ. ބަލިމީހުންނަށް އަޅައިލުމުގައި އަތުކުރި އޮޅައިލައިގެން އަހުމަދު މިސަފުގައި ކުރިއަށް ނުކުތީ އެކަނި ނަމަވެސް، މިއަދު އަހުމަދުގެ ބަސް އަހާ، އަހުމަދަކީ އެދުރެއްކަމުގައި، އައިޑަލްއެއްގެ ގޮތުގައި ދެކޭ އެތައް ފިރިހެން ނަރުހުން މިއަދު މުޖުތަމައުގައި އުފެދެމުން އެބަދެއެވެ.\nމިހިސާބަށް އައުމުގައި އާއިލާ އާއި އަނބިމީހާ އާއި ކިޔަވައިދިން އެދުރުންނާއި ލެކްޗަރާއިންގެ ފަރާތުން ލިބުނު އެހީތެރިކަމާއި އެއްބާރުލުމާއި ގަދަފަދަ ހިތްވަރަށް އަހުމަދު ފަށްފަށުން ޝުކުރުއަދާ ކުރެއެވެ. އެކުގައި އުޅޭ އެކުވެރިންނާއި ހާއްސަކޮށް އެންމެ ގާތް އެކުވެރިޔާ، ރާއިފްގެ ނަން އަހުމަދު ހާއްސަަކޮށް ފާހަގަކޮށްލިއެވެ.\nއަހުމަދުގެ އެންމެބޮޑު އުއްމީދަކީ މިދާއިރާއިން ޕީއެޗްޑީ ހާސިލު ކުރެވޭނެ ދުވަހެވެ. އެދުވަހުގެ އުއްމީދުގައި މަސައްކަތް ކުރަމުން އަންނަ މިނަރުހަކީ ރާއްޖޭގެ ތާރީހުގައި ކުލަގަދަކޮށް ފަވާލެވޭނެ ނަމެކެވެ. ނަރުސްކަމުގެ ތާރީހު ބަދަލުކޮށްލުމާއެކު އިތުރު ޒުވާން ފިރިހެންނަރުހުން މިދާއިރާއަށް ނުކުތުމުގެ ހިތްވަރާއި ބާރު ދިން ފަރާތަކީވެސް އަހުމަދެވެ. އަހުމަދު ދެކޭ ގޮތުގައި ކޮންމެ މީހަކަށްވެސް މިކަން ކުރެވިދާނެއެވެ. އެއްވެސް ބަޔަކު ޖިންސުގެ ތަފާތެއް ނުބަލައެވެ. މިއީ ރަނގަޅު އާމްދަނީއެއް ލިބުމުގެ އިތުރަށް ދީނަށާއި ގައުމަށްވެސް ކޮށްދެވޭ ބޮޑުވެގެންވާ އިންސާނީ ހިދުމަތެއްކަމަށް އަހުމަދު ދެކެއެވެ.\n'ވަން'އިން އަހުމަދަށް ފާގަތި، ކާމިޔާބު މުސްތަގުބަލަކަށް އެދުމާއެެކު އަހުމަދުގެ ހިތްވަރާއި މަސައްކަތަށް ސާބަސްދެމެވެ. ގައުމު އޮތީ މިފަދަ ހިތްވަރުގަދަ ޒުވާނުންގެ އެހީތެރިކަން ބޭނުންވެފައެވެ. ގައުމެއްގެ ފަހުރަކީ އެގައުމެއްގެ މިފަދަ ދަރިންނެވެ. އަހުމަދަކީ ގައުމު ފަހުރުވެރިވާ، އަދި ޝުކުރުވެރިވާ ދަރިއެކެވެ. އަމިއްލަ ވަތަނަށް އޮތް ދަރަނި އަދާ ކުރުމުގައި އަހުމަދު މާބޮޑަށްވެސް ކާމިޔާބުހޯދައިފިއެވެ.\nގުޅޭ ޓެގު ސިއްހަތު ނަރުހުންގެ ދުވަސް ނަރުހުން ނަރުހުން


Firumaaladheyshey, Episode 34\n6 އޯގަސްޓު 20183ކޮމެންޓް\nގޭތެރެއަށް ވަދެވުމާއެކު އީތަންގެ ހިނިތުންވުން ބައްޕަގެ ހިތްހަމަޖެހުމަކަށް ވެއްޖެއެވެ. ދެއަތް ހުޅުވައިލައިގެން އައިސް ބައްޕަގެ ގައިގައި އީތަން ބައްދައިލިއެވެ. އެއީ ދެބަފައިންގެ އާދައެވެ. ނުފެނި ގިނައިރުވެފައި ބައްދަލުވިޔަސް ބައްދާލާފައި ނޫނީ ހާލުއަހުވާލު އަހައިނުލައިނެއެވެ.\n"މަންމަގެ ހާލު ކިހިނެއް؟" އީތަންއަށް، ބައްޕަގެ ފުރަތަމަ ސުވާލެވެ.\n"ހާލު ރަގަޅުނުވާންވީ ސަބަބެއް އޮތްހެން ހިއެއްނުވޭ.." ފަރުވާކުޑަގޮތަކަށް އީތަން ބުނެލިއެވެ. ދަރިފުޅުގެ ފަރާތުން ލިބުނީ އިސްމާއިލް ބޭނުންވި ޖަވާބެއްނޫނެވެ.\n"މަންމަ ނެތީމައި ވަރަށް ހަނދާންވޭދޯ" ސޯފާގައި އިށީންނަމުން އީތަން ބުނެލިއެވެ. ބޮލުގެ ހަރަކާތާއި މޫނުމަތީގެ އަސަރުތަކުން ބައްޕަގެ ޖަވާބު އީތަންއަށް ލިބުނެވެ. ބައްޕަގެ ކަރުނަ ފޮހެލީ ވަރަށް ސިއްރުންނެވެ. އީތަންއަށް ދައްކަން ބައްޕަ ބޭނުންނުވީތީ، އެމަންޒަރު އީތަން ނުދެކެއެވެ. ފެންނަކަމަށް ނުހެދީއެވެ.\n"މަންމައާއި ދެކޮޅަށް ކަންކަން ނިންމުން ބައްޕަ އީތަންއަށް މަނާކޮށްފައި އޮންނަކަން ހަނދާން ނުނެތޭ.. އެކަމަކު ހައްދުން ބޭރުވީމައި މައްމައަށްވިޔަސް، ޖެހޭނީ ހަމަމަގަށް އަޅުވަން.. ހަރުކަށިވުމަށް ބައްޕައަށް މަޖުބޫރުކުރެވުނީތީ މަޢާފުކުރާނެކަމަށް އުއްމީދުކުރަން.. ނަފްސާނީގޮތުން ބައްޕަ ބްލެކްމެއިލްކުރެވުނީތީވެސް ސޮރީ.. ޕާސްޕޯޓް ނުދީފިނަމަ، އެތަނުގެ ޖަލަށްވަންނަ ވަރުގެ ކުށެށްކުރާނެކަމަށް ބުނީ، ކޮންމެހެން އެއްޗެއް ބުނެލުމުގެ ބޭނުމަކު ނޫން.. އެކަން އެދުވަހު ކުރަން އަހަރެންގެ ނަފުސަށް މަޖުބޫރުކުރަންވެސް ތައްޔާރުވީން.. އެނޫން އެހެންގޮތެއް އެދުވަހު އޮތްކަމަކަށް އަހަރެން ގަބޫލެއް ނުކުރަން.." އީތަންގެ ޕާސްޕޯޓް ލިބިގަތުމުގައި ބޭނުންކުރި އުކުޅުތަކާއިމެދު ހިތްހަމަނުޖެހޭކަމަށް އީތަން އަމިއްޔައަށް އިއުތިރާފްވަނީއެވެ. ރީތިގޮތުގައި މަސައްކަތްކޮށްގެންވެސް އެކަން ކާމިޔާބުނުވީތީ، އެނޫންގޮތެއް އިޚްތިޔާރުކުރާންޖެހުނީއެވެ.\n"އެކަން އެނިމުނީ..! ދަރިފުޅު މިހާރުތިހުރީ ބައްޕަގާތުގައި.. މިހާރު އިންތިޒާރުމިކުރަނީ ދަރިފުޅު ދައްކާން އުޅުނު ވާހަކައަށް" އިސްމާއިލް ބުންޏެވެ. ކެތްތެރިކަން ކުޑަވެފައިއެވަނީ އީތަން ދައްކަންއުޅެނީ ސީރިއަސް ވާހަކައެއްކަން އިނގޭތީއެވެ.\nނުނިދިގެން ދެފަރާތަކަށް ފުރޮޅެން އޮވެވުނީ ކިހާއިރަކު ކަމެއްވެސް ޔާދުއަކަށް ނޭގެއެވެ. އެލީ ނިދާފައި އޮތްކަން ޔަގީންކޮށްފައި ޔާދު ނިކުތީ ސިޓިންގރޫމްއަށެވެ. ވަރަށް ފަނޑު އަލިކަމެއްފިޔަވައި އިތުރު ދިރުމެއް ސިޓިންގރޫމްގައި އެވަގުތުހުރިކަމަކަށް ޔާދުއަށް ގަބޫލެއްނުކުރެވުނެވެ. ނަމަވެސް އެކަމަށް ފަރުވާލެއް ނެތެވެ. އެންމެ ފުރަތަމަވެސް ނެގީ ބޭނުންވާ ރިމޯޓްތަކެވެ. ޓީވީގެ ޗެނަލްތައް ބަދަލުކުރަމުން ދަނިކޮށް ޝައުގުވެރި މަންޒަރަކާއި ދިމާވުމުން ޔާދު ހަމަޖެހިލީ ޓީވީ ބަލާށެވެ. އިށީންދެލައިގެން އިނދެފައި އިރުކޮޅަކުން ސޯފާގައި އޮށޯތެވެ. ބޯދަށަށް ކުށަން ލައްވާލާފައި ހަމަޖެހިލިއެވެ.\n"އަހަރެން ހިއެއްނުކުރަން ކޮޓަރީގައި އެކަނިކޮށްލާފައި ޔާދު ބޭރަށް ނުކުންނާނެކަމަކަށް" ކުއްލިޔަކަށް އެލީގެ އަޑު އެހައި ގާތުން އިވުމުން ޔާދު ސިއްސައިގެން ދިޔައެވެ. އެލީ ވާހަކަދެއްކީ ލޯބިންނެވެ.\n"ނިދިފައި އޮތީމައި އުނދަގޫކުރަން ބޭނުންނުވީ.. އާދޭ އިށީންނަން!" ޔާދު ބުންޏެވެ. ސޯފާގެ ފުރަގަހުގައި ހުއްޓިލައިގެން ހުރި އެލީގެ އަތުގައި ހިފައިލާފައި ޔާދުއާއި ގާތަށް އެލީ ގެނައެވެ. ޔާދު އޮށޯވެ އޮތް ސޯފާގެ މަގަތުން، އެލީ އިށީނުމަށް ޔާދުއެދުނެވެ. އެފަދަ ގާތްގޮތަކަށް ތިބެގެން ޓީވީ ބަލައިނުލައި އެތައް ދުވަސްތަކެއް ފާއިތުވެއްޖެއެވެ.\n"ވަރަށް ލޯބިވޭ.." އެލީގެ ގާތްކަން ޔާދުއަށް ކަމުދިޔައެވެ. އެގަޑީގައި ގައިސަރުވެސް ނުނިކުންނާނެކަން ޔަގީންވާތީ، ދެމީހުންގެ ދެމެދުގައި ގާތްކަމެއް ބޭއްވުން ޔާދުއަށްވެސް މައްސަލައަކަށް ނުވިއެވެ. އެއްސޯފާގައި ދެމަފިރިން އޮށޯވެގެން ތިބެ، ޓީވީ ބަލާލަން ކިތަންމެހައިވެސް ހިތްގައިމެވެ.\nދެކަކުލުގައި އަތްވިއްދައިފައި ދެއަތުން ނިއްކުރީގައި ހިފަހައްޓައިލިގޮތަށް އީތަން އިސްނުނެގިއެވެ. އީތަންގެ ބައްޕަ އެއިނީ، އީތަންއަށް ވަގުތުދީގެންނެވެ. ކިތަންމެހައިވެސް ވަރުބަލިވެފައެވެ.\n"މަންމަގެ މާޒީން ބައްޕައަށް އެނގެނީ ކިހައިވަރެއް؟" އީތަންގެ ސުވާލު ވަރަށްކުރެވެ. ބަރުދަނުގައި ހުރިވަރެއް އިނގޭނީ އެވަގުތު އިސްމާއިލްއަށް އެސުވާލުގެ ޒިންމާ އޭނާގެ ކޮނޑުން އުފުލުނުނަމައެވެ.\n"އެވްރިތިންގ..!" އިސްމާއިލް ބުނެލިއެވެ. ހަށިފުރައި ނޭވާއެއް ދޫކޮށްލައިފިއެވެ.\nއީތަން އުއްމީދުކުރީ އެޖަވާބަކަށް ނޫނެވެ. ނިއްކުރިއަށް ރޫއަރުވައިލައިފައި ބައްޕައާއި ދިމާއަށް ބަލައިލެވުނީ، ފުރަތަމަ ފަހަރަށް ބައްޕަ ދޮގެއް ހެދީކަމަށް އިހްސާސްވީތީއެވެ. ދެބަފައިންގެ ހަތަރުކަޅި ހަމަވި ވަގުތެވެ. އީތަންގެ ސިކުނޑި ސުވާލުން ފުރިއްޖެއެވެ. އިސްމާއިލްގެ މޫނުމަތީން މާޔޫސްކަމާއި ޖެހިލުންވުން އީތަންއަށްފެނުނީ، އިސްމާއިލްގެ އިހުސާސްތައް ސިއްރުކުރުމުގައި އެވަގުތު އޭނާ ފެއިލްވީތީއެވެ.\n"ބައްޕައަށް ބުނެދެވެން އޮތްވަރަކަށް ބުނެދީފާނަންތަ؟ އަހަރެންގެ ހަޔާތުގައި މިވަގުތު އާދެވިފައި މިހުރީ އެސުވާލުގެ ޖަވާބު ލިބިގެންނޫނީ ކުރިއަށް ނުދެވޭނެ، މަންޒިލަކަށް.. މި މަންޒިލްގައި ކާމިޔާބުގެ ރާސްތާނޫނީ އަހަރެން އިޚްތިޔާރުނުކުރާނަން.. ކުރިމަތިލާންޖެހުނު ކޮންމެ ގޮނެޖެހުމެއް ހުރަސްކުރާނީ ވަރަށް ކެރިގެން.. އަހަރެންގެ ހައްގަކަށް މާޔާ ހެދުމަށްޓަކައި ހުރެވުނު ހުރިހާ ކަމެއްކުރާނަން" ވަރަށް އަޒުމުގައި އީތަންބުނެލިއެވެ. ހިތުގައި އޮތް މާޔޫސްކަން އެއްކިބައިކުރަމުން އީތަން ހިތްވަރުލިބިގަތީ އޭނާގެ ލޯތްބަށްޓަކައެވެ.\n"ދަރިފުޅާ.. ތެދުވެރި ލޯތްބަކަށް ދުވަހަކުވެސް ޚިޔާނާތްތެރި ނުވާތި!" ބައްޕަގެ ނަސޭހަތް އީތަންގެ ހިތާއި ނަފުސުގައި ރައްކާކުރާނެއެވެ.\n"ބުނެނުދެވޭނެ އެއްޗެއް އޮވެގެންވާނެކަމަށް ބައްޕަގެ ޟަމީރު އެއްބަހެއްނުވޭ.. ދައްކަންޖެހެނީ އުނދަގޫ ވާހަކައެއް.. އެކަމަކު.. މިރޭ، ދަރިފުޅަށް ކިޔައިދޭނަން" އީތަންއަށް ބަލައިލަމުން އިސްމާއިލް ބުންޏެވެ.\n"އެކޮޅުގައި ކަންތައްވީގޮތް އެނގުނީމައި ތިކަމައިގެން ކުރިއަށްދާން ފަސޭހަވާނެ" އިސްމާއިލްގެ ހިތުގައި އަވަސްވެފައިވާ ވިންދު، މައިތިރިކުރާން އޭނާ މަސައްކަތްކުރީ އީތަންއަށް ލިސާނެއްވެސް ނުވާހައި ބުއްދިވެރިކަމާއެކުއެވެ.\nމާލެއިން ފުރައިންގެ ލަންކާއަށްދެވުމާއި އަދި އެނބުރި މާލެއާދެވުމާއި ހަމައަށް ހިނގި، ހުރިހާކަމެއް އީތަންގެ ބައްޕައަށް ކިޔައިދިނީ، ގާތްއެކުވެރިޔަކާއިވެސް ހިއްސާކުރާނެހައި ތެދުވެރިކަމާއި އެކުއެވެ. އަޑުއަހަމުންދިޔައިރު އެވާހަކަތަކަށް އިސްމާއިލްގެ ކަންފަތް ފަރިތައެއް ނޫނެވެ. އެހެންނަމަވެސް ކެތްތެރިވުންނޫން ގޮތެއް މިވަގުތަށްނެތެވެ.\nކޮންމެވެސް އެއްޗެއް ބައްޕަގެ ފަރާތުން އަޑުއިވޭތޯ އީތަން އިންތިޒާރުކުރިއެވެ. އިރުކޮޅެއްވަންދެން ހަމަހިމޭންކަމުގައި އިންނާންޖެހުނީ ބައްޕަގެ އިހުސާސްތަކުގެ އަޑު އީތަންއަށް މުހިއްމުވާތީއެވެ.\n"ސަވާނާއަކީ ނަވީންގެ ދަރިއެއް ނޫން!" އިސްޖަހައިގެން އިނދެ އިސްމާއިލް ބުނެލިއެވެ. އީތަންގެ ކަންފަތަށް އެއަޑުއިވުނީ ކޮންދިމާއަކުންކަން ފާހަގަކުރާންވެސް ނޭގުނެވެ. ގަބޫލެއްނުކުރެވުނެވެ. އެއް ލޯ ކުޑަކޮށްލާފައި، ބޯވެސް އަރިކޮށްލާފައި ބައްޕައާއި ދިމާއަށް އީތަން ބަލައިލިއެވެ. ހަގީގަތުގައިވެސް އެކަން ގަބޫލެއް ނުކުރެވުނެވެ.\n"މިއީ ހަގީގަތް.. ސަވާނާއަކީ ނަވީންގެ ދަރިއެއްނޫން.. އެކަން ފޫބައްދަށް ކައިވެނިކުރިމީހެއް ނަވީންއަކީ.. އެއީވެސް 'ޑީލް'އެއް! އެއީ ދަރިފުޅުގެ މަންމަގެ ލޯތްބަށްޓަކައި ނަވީންގެ ޤުރުބާނީއެއްކަމަށް އަޑުއިވިފައި އޮތީ" ބައްޕަގެ މޫނުމަތީގެ ނުތަވަސްކަން އީތަންއަށް ފެނެއެވެ. ގަބޫލުކުރާކަށް ފަސޭހައެއްނޫނެވެ. އަޑުއަހާކަށް ކުޅަދާނައެއްވެސް ނޫނެވެ.\n"މަންމަގެ ލޯތްބަށްޓަކައި ނަވީން؟ ކޮން ޤުރުބާނީއެއް؟ އެއީ މަންމަގެ ކާކު" ވަރަށް އުނދަގުލުން އީތަން ސުވާލުކޮށްލިއެވެ.\n"މަންމައާއި ނަވީންއަކީ ސްކޫލް ދައުރުންފެށިގެންވެސް ދެ ލޯބިވެރިން.. ގިޔާދާއަކީ މަންމަގެ އެންމެ ގާތް އެކުވެރިޔާ.. މަންމައާއި ގިޔާދާއާއި ދެމެދުގައި ނުދެކެވޭ ވާހަކައެއް، ހިއްސާނުކުރެވޭކަމެއްވެސް ނުހުންނާނެ.. ދެމީހުންނަކީވެސް ވަރަށް އެއްކަހަލަ މިޒާޖެއްގެ ދެމީހުން.. އީތަންގެ މަންމަވެސް ގިޔާދާވެސް އަމީނިއްޔާގައި އެދުވަސްވަރުގެ އެންމެ ރީތި، މަޝްހޫރު ކުދިންގެ ތެރޭގައި ނަންކިޔާނެ.. މާއަބުރުވެރި އުޅުމެއްނޫން ދެމީހުންވެސް އުޅުނީ.. ހަފްތާބަންދުތަކުގައި ރިސޯޓްތަކަށް ދިއުމަކީ އެމީހުންގެ އުފަލެއް.. ދެމީހުންގެ އާއިލާއަކީވެސް އެދުވަސްވަރުގެ ނިސްބަތުން މުއްސަނދިން.. ފައިސާއަކީ އެމީހުންނަށް އެއްވެސް އަގެއްހުރި އެއްޗެއް ނޫން.. އެހެން އުޅުމުގެތެރޭގައި ހިނގިކަމެއް 'ސަވާނާ'އަކީ.. ބަނޑުބޮޑުކަން އެނގުނުއިރު އެކަމުން ސަލާމަތްވެވޭނެ ފުރުސަތެއް ނެތް.. އެތައް މީހެއްގެ ބޮލުގައި އެކަން އަޅުވަންއުޅުނު.. އެކަމަކު ގިޔާދާގެ މަސައްކަތް ކާމިޔާބުނުވީ.. ދެން އެހެން އެއްގޮތެއްވެސް ނެތިގެން، މަންމަ އާދޭސްކޮށް ރޮއެގެން، ނަވީން އެކަމުގައި ޝާމިލްކުރުވީ، ގިޔާދާ ވިހައިގަދަވީމައި ވަރިކުރުވަން ޑީލް ހަދައިގެން!" ވަރަށް ފުން ނޭވާޔަކާއެކު އިސްމާއިލްގެ ފަހު އިބާރާތް ބުނެލިއެވެ. ހިތްހަމަނުޖެހުމުގެ އަސަރުތައް އިސްމާއިލްގެ އަޑުގައިވެއެވެ. ބައިވަރު ސުވާލު އެބަހުއްޓެވެ. އެއްފަހަރާ ޖަވާބު ލިބޭނެނަމަ، އެސުވާލުތައް އީތަން އޮއްސާލީހެވެ.\n"ކޮންކަހަލަ ޑީލް އެއް؟ ދެން ކީއްވެ މަންމައާއި ބައްޕައާއި...؟" މައިންބަފައިންގެ 'ލަވް ސްޓޯރީ'އަށް ޝައުގުވެރިކަމެއް ނެތަސް، މާޒީގެ ވާހަކަތައް މިވަގުތަށް ވަރަށް މުހިއްމެވެ. ސުވާލުކުރަންޖެހޭ ސަބަބަކީ ހަގީގަތާއި ހަމައަށް ދަތުރުކުރެވެން އޮތީ، މާޒީގެ ޞަފްޙާތަކުން ހިރަފުސްފޮޅައި ސާފުކޮށް ކަމަށްވާތީއެވެ.\n"މިބުނީނުން..! ގިޔާދާ ވިހައި ގަދަވަންދެން ކައިވެނީގެ މަތީގައި ތިބީކަން ދުނިޔެއަށް ދައްކަންވެގެން.. ފެށުމުގައިވެސް ބާޠިލްކަން އެނގިތިބެވެސް، އެމީހުންގެ އެކަންތައް ކުރިއަށްގެންދިޔައީ.." ބުނަން އުޅުނު އެތި، ކަރުތެރެއިން ދިރުވާލިހެންވެސް ހީވިއެވެ. ނުރުހުންވެފައި ދަތްތަކަށް ބާރުލާފައި އިސްމާއިލްގެ ކަތުރުކަށިގަނޑު ފިއްތައިލިއެވެ.\n"ކޮންމެ މީހަކުވެސް އެމީހެއްގެ އަމިއްލަ އެދުމާއިގެން އުޅޭނެކަން އެއީ ދުނިޔޭގެ ހަގީގަތެއް.. މަންމަގެ ރޭވުމާއި އެއްގޮތަށް ކަންތައްނުދިޔައީ، ގިޔާދާ އެކަމަށް ތައްޔާރުވިލެއް ކުޅަދާނަކަމުން.. ވިހެއުމާއި އެދެމެދުގައި ނަވީންއަކީ ގިޔާދާގެ އަމިއްލަ ހައްގަކަށް ހަދައި ނިންމާލީ، މަންމައަށް ކެހިދީފައި.. ފަހުން މަންމައަށްވުރެން، ނަވީންއަށްވެސް ކަމުދިޔައި ގިޔާދާ..! އަސްލު އެދުވަސްވަރު ވީގޮތަކީ ދަރިފުޅުގެ ކާފަ ނިޔާވެ، މުދާ ބަހައި ހިސާބަށް ދިޔައިރު އާއިލީ ވަރަށްބޮޑު މައްސަލައަކަށް އެކަންތައްވީ.. މަންމައަކީ އެބަނޑަށް ލިބިފައި ހުރި، ހަމައެކަނި ކުއްޖާ! ފަހުއަނބީގެ ތިބެނީ ހަތަރު ފިރިހެންކުދީން.. އެކުދިންގެ ނުފޫޒުން، ގެ ބަހައި ނިންމާލީ މަންމައަށް ޒައްރެއްގެ މިންވަރުވެސް ނުދީ.. އެހިސާބުން މަންމަ ނިކަމެތިވީ! ނަވީންއާއެކު ގިޔާދާވެސް ދިރިއުޅުމައިގެން ކުރިއަށް.. ދެން އެދުވަސްވަރު ބައްޕައާއި މަންމަ ދިމާވީ، އެއްއޮފީހެއްގައި މަސައްކަތްކުރާންޖެހުމުން.. ރައްޓެހިވެގެން މާގިނަދުވަހަކު ނުވެސްއުޅެން.. މަންމަ އޭރު އުޅުނީ މަންމަގެ ދުރުތާތިމާގެ މީހެއްކައިރީގައި.. އެހެންވެ ވަރަށް އަވަހަށް ކައިވެނިކޮށްފިން.. ކައިވެނީގެ އެންމެކުރީކޮޅު ދަރިފުޅަށް މަންމަ ބަލިވެއިނދެއްޖެ! އެހިސާބުން، މަންމަގެ ދިރިއުޅުންވެސް މުޅިންބަދަލުވީ.. މަންމަގެ ހަޔާތުން ބައްޕައަށް އެނގުނު އެއްޗެއް އެނގުނީ ކައިވެނިކުރިފަހުން.. އެކަމަކު އޭރު އެނގުނީ ވަރަށްކުޑަ މިންވަރެއް" މާޒީގެ ކަނޑުގައި އިސްމާއިލްގެ ޚިޔާލުތައް ނުހަނު ގަދައޮއެގައި ދަތުރުކުރަނީއެވެ. ލިބުނު ފުރުސަތުގައި އީތަންއާއި ހިއްސާކުރުމަށް ގިނަ ވާހަކަތަކެއް އިސްމާއިލް އިޚްތިޔާރުކޮށް އޭނާގެ ލިސްޓަށް އިތުރުކޮށްފިއެވެ.\n"ދެން ކިހައި ހިސާބަކުން..! މަންމަ އަނެއްކާވެސް އެކަން ކުރިއަށްގެންދިޔައީތަ؟" ވަރަށް ތިލަކޮށް ސުވާލުކޮށްލިއެވެ. ދެއަތް އުފުލައިލާފައި އީތަން ސުވާލުކޮށްލިއެވެ.\nފަތިސްވަންދެން ޔާދުއާއި އެލީ ތިބީ ޓީވީ ބަލާށެވެ. ދެމީހުންކުރެ އެކަކުވެސް ނުނިދައެވެ.\n"މާދާމާއަކީ ނަތީޖާފާޅުކުރާ ދުވަސް.. އަހަރެން ވަރަށް އުފާވާނެ އެކަމުގައި އެލީ ބައިވެރިވެއްޖިއްޔާ" އެލީގެ ގައިގައި ބައްދައިލަމުން ޔާދު ބުންނެވެ.\n@ ދިޔެ. ދިޔެ އަށް އެކަހަލަ ކަމެއް ދިމާވީ ދޯ؟ ސޯ ސޭޑް :)\nމިހާރު މާލަހީ އަޕްވާލެއް، އަދި މާކުރީ ގެނެސްދޭލެއްވެސް އެއީ ފުނަމާގެ ސްޓައިލެއް ނޫން.\nކޮބާ މަބުނިގޮތަށްދޯ މިވީ😀ނަވީންއާއި ރާނިޔާގެ ކަންތައް..މިހާރުވަރަށް ދެރަވެއްޖެ ރާނިޔާގެ ލޯބި އޭނައަށް ނުލިބުމުން..އިނގޭ ރާނިޔާއަށް ކުރާނެ ހިތާމަ😢އަދި ވާނެ ދެރަވެސް.. ކިތައްމެ ދުވަހެއްވިޔަސް ތިހިތާމަތަކާއި ދުރުނުވެވޭނެ..އަހަރެންނަން އިނގޭ ކުރަާނެ ހިތާމަ😢


Thilafusheega Higi Hamanujehumaa Gulhigen Hayyaru Kuri Meehunge Bandhah7Dhuvas - Vaguthu\nކޮވިޑާއިއެކު ދިވެހިން އެއްއަހަރު! - 15 ގަޑިއިރު ކުރިން\nތިލަފުށީގައި ހިނގި ހަމަނުޖެހުމާ ގުޅިގެން ހައްޔަރުކުރި މީހުންގެ ބަންދަށް ހަތް ދުވަސް\nމިދިޔަ އަންގާރަ ދުވަހު ތިލަފުށީގައި ހިންގި ހަމަނުޖެހުންތަކާ ގުޅިގެން ހައްޔަރު ކުރި ބިދޭސީންގެ ބަންދަށް ހަތް ދުވަސް ޖަހައިފިއެވެ.\nހަމަނުޖެހުންތަކާ ގުޅިގެން ހައްޔަރު ކުރި ހަތް ބިދޭސީންގެ ބަންދަށް ހަތް ދުވަސް ދިނީ އެމީހުންގެ ބަންދާ މެދު ގޮތެއް ނިންމުމަށް އިއްޔެ ކްރިމިނަލް ކޯޓަށް ގެންދިއުމުންނެވެ.\nތިލަފުށީގައި ހިނގި ހަމަނުޖެހުމުގައި 133 ބިދޭސީއަކު ފުލުހުންގެ ބެލުމުގެ ދަށަށް ގެންދިޔައެވެ. އެކަމަކު، ހަތް މީހުން ފިޔަވައި އެންމެން ވަނީ ދޫކޮށްލައިފައެވެ.\nތިލަފުށީގައި ހަމަނުޖެހުން ހިންގާފައި ވަނީ އެ ރަށުގައި ތިބި އައިމާ ކޮންސްޓްރަކްޝަންގެ ބިދޭސީންނާއި ފުލުހުންގެ މެދުގައެވެ. މި ކުރިމަތިލުންތަކުގައި ދެ ފުލުހަކަށް އެކިވަރުގެ އަނިޔާ ލިބިފައިވެއެވެ.\nއެ ރަށުން ވާހަކަ ދެއްކި މީހަކު "ވަގުތަށް" ބުނީ ހަމަނުޖެހުން ހިނގީ ބިދޭސީންގެ މުސާރަ އައިމާ ކޮންސްޓްރަކްޝަނުން ނުދޭ ކަމަށް ބުނެ ޝުއޫރު ފާޅުކުރަން ހިންގި ހަރަކާތްތަކަށް ފަހުގައި ކަމަށެވެ. އެރަށް ޕެޓްރޯލް ކުރަން އުޅުނު ބައެއް ފުލުހުންނަށް ބިދޭސީންތަކެއް ލަޓިބުރި ފަދަ ތަކެތި ހިފައިގެން އުޅުނު މަންޒަރު ފެނިގެން އެކަން ހުއްޓުވަން އުޅުމުގެ ތެރޭގައި ކުރިމަތިލުންތަކެއް ހިނގީ ކަމަށް އޭނާ ބުންޏެވެ.\nއެރަށުގައި މަސައްކަތް ކުރާ އައިމާ ކޮންސްޓްރަކްޝަންގެ ބިދޭސީންނަށް މުސާރަ ނުދޭ މައްސަލައެއް ފެންމަތިވެ، މީގެ ކުރިންވެސް އެރަށުގައި ހަމަނުޖެހުންތަކެއް ހިނގާފައި ވެއެވެ.\nފުލުހުންނަށް ޗުއްޓީ ދިނުން ވަގުތީގޮތުން ހުއްޓާލައިފި\nމުޒާހަރާއިން ހައްޔަރު ކުރި މީހުން ޖޫރިމަނާ ކުރުމަށް ފަހު ދޫކޮށްލައިފި\nފުލުހުންގެ ބޯޑަށް ހާމިދު އައްޔަން ކުރަން ކޮމިޓީއިން ފާސްކޮށްފި\nޖޫން 4, 2020 11:49\nއަހަރުނމެން މުޝަރަ ނުދެނީ އަހަރުމެން ޕޮލިޝްމޭން މަރަނީ. ކަލޭ ކީއްކުރަނީ. އެއްކަންތައް ކުރާ ނެތީ. ކަލޭ ބާަރު ނެތީ. މީ އަހަރުމެން ޓައުން 50 އަހަރު ފަހުން. މީ ކުޑަ ބަންގަލޭންޑު ހުންނަނީ\nޖޫން 4, 2020 14:14\nކުރަނީ. މައްސަލަނެތީ. މާލެ މީހާ ވަގު ވައްތަރު ކުރަނީ. ލާރި ނުދެނީ. ގިނަ މަސައްކަތް ކުރަނީ. ޟާލެ ވައްތަރު ސަކަރާތް ޕޮލިސް ހުންނަނީ\nޖޫން 4, 2020 12:23\nތިބައިގަނދު އަނބުރާރަށަށް ފޮނުވާލާ މިފަދަބޮޑުކަންތައް ގަނޑެއްހިނގައިގެން އުޅޭއިރުވެސް ސަލާމަތް ނުވެގެން އުޅޭބައެއް ތީ އެހާމެ އުނދަގޫބުޑުވާނެ.\nޖޫން 4, 2020 14:23\nއެއީ މަސައްކަތް ކޮއަފަ މުސާރައިގެ ހައްގު ނުލިބިގެން ނިކުއް ބަޔެއް.. އަދިވެސް އެމީހުންނައް އަނިޔާވެރިވި މީހުން ބައިތިއްބާފަ ހައްގުހޯދަން މަސައްކަތް ކުރި ނިކަމެތީންނައްދޯ ފިޔަވަޅު އަޅަންވީ.. މިއީ ފަލަސްތީނުގެ ރައްޔިތުންނާއި ދޭތެރޭ އިޒުރޭލުގެ ޔަހޫދީން ކަންކަން ކުރާގޮތް.\nޖޫން 4, 2020 12:45\nދިވެހިން ޚާއްސަކޮށް ސަލާމަތީ ބާރުތަކުން ވަރަށް ބޮޑަށް ވިސްނަން ޖެހޭކަމެއް މިއީ. "ދިވެހިރާއްޖޭގެ ސަލާމަތީ ބާރުތަކުގެ ކުރިމައްޗަށް ލަޓިބުރިހިފައިގެން ނިކުންނަށް ކެރޭވަރަށް ބިދޭސީ މަސައްކަތު މީހުންގެ ބާރު މިއަދު ގަދަވީ" މާދަމަޔޯ . . . . .\nޖޫން 4, 2020 14:11\nވަރަށް ބޮޑު ތެދެއް. މާދަމާ ދިވެހިންގެ ކަރަށް ފައިން އަރަާނީ. މިހާރުވެސް ދިވެހިންނަށް ވުރެ ލިޔެ ކިޔުމެއްނެތި ވަގަށް އުލޭ މީހާގެ ބާރުވެސް މާގަދަ.\nޖޫން 4, 2020 14:20\nކީއްވެތަ އައިމާގެ ވެރިން ހައްޔަރު ނުކުރެވިގެން އުޅެނީ.


Kaaehchehin Fenunu Ethi Thahleel Kuree Alhugandu, E Ey Huraheh Noon - Nasheed - Vaguthu\nކާއެއްޗެހިން ފެނުނު އެތި ތަހުލީލް ކުރީ އަޅުގަނޑު، އެއީ ހުރަހެއް ނޫން – ނަޝީދު\nރައްޔިތުން މަޖިލީހުގެ މެންބަރުންނަށް ތައްޔާރުކޮށްފައި ހުރި ކާއެއްޗެހީގެ ތެރެއިން އިއްޔެ ފެނުނީ ހުރަހަކަށް (ކޮންޑަމަކަށް) ބޭނުން ކުރެވޭނެ ބާވަތުގެ އެއްޗެއް ނޫން ކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު ވިދާޅުވީ ކާއެއްޗެހީގެ ތެރެއިން ފެނުނު ރަބަރުކޮޅު ތަހްލީލް ކުރީ އެމަނިކުފާނު ކަމަށެވެ.\n"އަޅުގަނޑު ބަލައި ތަހުލީލް ކުރިން. އެއެތި އަޅުގަނޑު ބެލިން. އަޅުގަނޑަށް ފެންނަ ފެނުމުގައި އެއީ ކާއެއްޗެއްގެ މަތީގައި އަޅާފައި އޮތް ޕްލާސްޓިކް ކޮޅެއް. ނުވަތަ ރަބަރު ކޮޅެއް. ކާއެއްޗެހީގެ ތެރެއަށް ގޮސްފައި އޮތީ." ނަޝީދު ވިދާޅުވިއެވެ.\nނަޝީދު ވިދާޅުވީ ކާއެއްޗެއްގެ ބާވަތައް ބައްދަލު އަންނަ އެއްޗެއް ކާއެއްޗެހީގެ ތެރޭގައި އޮތުމަކީ އެއްވެސް ގޮތަކަށް ބޭނުންވާ ކަމެއް ނޫން ކަމަށެވެ.\nއަމީން އާންމާއި އާންމު ކޮމެޓީގެ އެހީތެރިކަމާއި އެކު މެންބަރުންގެ ކޮއްތާއި ބޯފެނާއި ގުޅޭ ކަންކަން ރަނގަޅަށް ބެލެހެއްޓުމަށް މަސައްކަތް ކުރައްވާނެ ކަމަށް ވެސް މިއަދުގެ ޖަލްސާގައި ނަޝީދު ވިދާޅުވިއެވެ.\nއިއްޔެ ނައިފަރު ދާއިރާގެ މެންބަރު ޝިޔާމް ކޭން ބައްލަވަން އިންނަވަނިކޮށް "ކަރު ތެރޭގައި އަޅައިގަތީ ކޮންޑަމެއް" ކަމަށް ބުނެ ޚަބަރު ފެތުރިގެން ދިއުމާއި އެކު ގިނަ ބަޔަކު އަންނަނީ އެކަމާއި ކަންބޮޑުވުން ފާޅުކުރަމުންނެވެ.\nމަޖިލިސް މެންބަރުންގެ ކާބޯތަކެތީގެ ސާފުތާހިރުކަން މިފެންވަރުގައި ހުންނަނަމަ އާއްމުން ކެއުމަށް ވަންނަ ކެފޭތަކާއި ރެސްޓޯރެންޓްތަކުގެ ސާފުތާހިރުކަން އަދި ހުންނާނީ ކިހައި ހިސާބެއްގައިތޯ އަންދާސާ ކޮށްލަން ވެސް ދަތި ކަމަށް ބައެއް ފަރާތްތަކުން ބުނެއެވެ.\nއޮގަސްޓް 20, 2019 09:49\nކޮޔާ މިސޮރަކީ ދޮގެއް ހެދެން އޮށްވާ ތެދެއް ހަދާނެ މީހެއްތަ؟؟؟.. ދެން ތިޔަބުނަނީ އިއްޔެ ނައިފަރު ދާއިރާގެ މެންބަރު ޝިޔާމް ހައްދަވީ ދޮގެކޭތަ؟\nއޮގަސްޓް 20, 2019 09:57\nއެއްވެސް ހުރަހެއްނެތް. ކަންނެލި ބަނޑަކަށް ތިވާނީ ، ކއިފަ ބަހައްޓާ\nއޮގަސްޓް 20, 2019 10:04\nރާއްޖޭގަހުރި ހުރިހާކަމެއް ދަންނަ ރޯނުއެދުރު\nއޮގަސްޓް 20, 2019 10:06\nތިޔަކަމުންވެސް އެނގެނީ މިސަރުކާރުގެ ދޯދިޔާ\nކަމާއި ހަސްފަސް ނެތްކަމެވެ.\nއޮގަސްޓް 20, 2019 10:15\nކަލޯ މިހާރު ސައިންޓިސްޓަކަށްވެސް ވީތަ؟ ނޫނީ ލެބޯޓަރީ ޓެކްނީޝަނެއްތަ؟ ރޯނުއެދުރެއްތަ؟ ނޫނީ މޮޔައެއްތަ؟\nއޮގަސްޓް 20, 2019 18:28\nކުރިން ރީކޯގެ އޯޑިއޯގެއް އެމްޑީޕީން ކެމްޕޭނުގައި ޖަހާނެ.... އެގޮތަށް..\nމަޖިލީހުގެ ރައީސަކީ ކާކުހޭ... އަންނި އޭ.. ބޮޑުވަޒީރަކީ ކާކުހޭ... އަންނި އޭ.. ލެބޯޓްރީ ޓެކްނީޝަނަކީ ކާކުހޭ.. އަންނި އޭ???\nއޮގަސްޓް 20, 2019 10:43\nސައިންޓިސްޓެއްތޯ. އ.ލ. ތޯ\nއޮގަސްޓް 20, 2019 10:56\nމާލޭގައި ހިނގާ ހޮޓާތަކަކީ އެއްވެސް ގޮތަކަށް ސާފުތާހިރު ތަންތަނެއް ނޫން. އަތްދޮވެފަ ހުންނަ ފެން ރިހަޔަށް އަޅާ ގިނަކޮއްލަނީ. ކުނިވެފަ ހުންނަ ހެދިކާ ހުންނާނީ. ހާއްސަކޮއް އައިޖީއެމް ހޮސްޕިޓާކައި ހުންނަ ހޮޓާތަކަކީ ގިނައިން މިކަންކަން ހިނގާތަންތަން.\nއޮގަސްޓް 20, 2019 10:57\nމިއީ ލެބޯޓްރީ އެއްގައި މަސައްކަތް ކުރާ ބޭފުޅެއްތަ؟\nއޮގަސްޓް 20, 2019 11:27\nޢާއްމު މީހުން ހެޔޮ ކަރުގަ ނާށިގަނޑު ގަނޑު އަޅައިގެން މަރުވިޔަސް، މަޖިލިސް މެންބަރަކަށް ކޮންޑަމެއް ކާލެވޭނެ ލޮދި ކިހަލެއް ހާ ފަސޭހައިން\nއޮގަސްޓް 20, 2019 11:50\nއާން.. މިކަލޭގެ ބަލާފަ ބުނީމަ ދެން އެހެންމީހަކު ކީކޭ ކިޔާނީ...ހުރަސް ހުންނަގޮތް އެންމެ ބޮޑަށް އެނގޭނީ މިކަލޭގެ އަށެއްނު\nލަނދު 20 އޮގަސްޓް 2019\nއޮގަސްޓް 20, 2019 13:46\nމީހާދަ މޮޅުމީހެއް އިޒްރޭލު އެޖެންޓް ރޯނު އެދުރު\nއޮގަސްޓް 20, 2019 11:57\nވަގުތު އެންމެ އެންމެ ޝައުގުވެރިވާ ސްޓޯރީތައް.\nއޮގަސްޓް 20, 2019 12:08\nކިނެއްބާތަހްލީލްކުރީ ތަހުލީލްކުރިގޮތެއްވެސްކިޔާދެއްވާ އޭރުން އަހަރެމެންނައްވެސް އެކަހަލައެއްޗެއްކަމައް ޝައްކުވާއެއްޗެއްފެނިއްޖެއްޔާ ތަހުލީލްކުރަން އެގޭނީ\nއޮގަސްޓް 20, 2019 12:27\nދެންނޭނގޭ ފެނުގެ ބަދަލުގައި ބޯންދޭނެ އެއްޗެއްވެސް\nއޮގަސްޓް 20, 2019 12:28\nމަނިކުފާނުތީ ތިކަން ތަހުލީލު ކުރުމުގެ ލިޔާގަތާއި ގާބިލިއްޔަތު ހުރި އަދި ތަހުލީލު ކުރުމާއި ކަންކަން ދެނެގަތުމުގެ ރޮގުން ފުރޯފިލިސޮރެއް އަދި ވިހަން ވައްދާއި އަންހެނުން ކާއިރީ ހުރުމުން ޑޮކްޓަރޭޓް ހާސިލް ކުރަށް ވާގެން ހުންނެވި ރޯނުއެދުރެއް ކޮކަޑިކޭ މީދާވެސް ވާރޭފެން ބޮއި ގަދަވުމުން އެސޮރު ގެ ނޮހޮރުއްޕާން އިންތިހާޔަ ގަދަވޭނޫންތޯ މިހާަރު އެދަނީ އެއުސޫލުން ހަމަ ހިނިއަންނަނީ\nއޮގަސްޓް 20, 2019 13:08\nކިތަންމެވަރަކަށް ތަހުލީލު ކުރިޔަސް އެއީވެސް ހުރަހެއް. ކާތަކެތިމަތީގައި އަޅާ ހުރަހެއްއެއީ. ހަމަޔަގީނުންވެސް ކޮންޑަމެއްނޫން. އެކަމަކު އެއީވެސް ހުރަހެއް.\nއޮގަސްޓް 20, 2019 13:15\nހުރަސް ނޭގޭތީ ބަފާނެތި ތިބި ކުދިންނާއި ކާވެނި ކުާ ވާހަކަބުނީ .\nއޮގަސްޓް 20, 2019 13:39\nނުވިހައި އޮޕަރޭޝަން ކޮށްފައި ތިބޭ މީހުންނަށް އެކަހަލަ އެއްޗެތި އެއްމެ ރަގަޅަށް އެނގޭނީ! އެ ތަޙުލީލުކުރަންވިއްޔާ އޭތި ހަމަ ފިޓުތޯވެސް މިކަލޭގެ ބަލާނެދޯ!\nހައްލު 20 އޮގަސްޓް 2019\nއޮގަސްޓް 20, 2019 13:41\nމީވާ މޮޅުމީހެއް އިޒްރޭލު ނަސްލު މޮޅުވާނެ ތީއެންމެ ލެޕްޓޮޕަކުން ޤައުމު ހިންގި ސޮރެއްނޫންތަ؟އަދި ކުރިއަށް އޮތީ ކަންތައްތަ ކުޅިވަރު ބަލަން ތިބެމާ\nއޮގަސްޓް 20, 2019 13:43\nއަންނި އަކީ ލެބޯޓަރީއެއްދޯ؟\nއޮގަސްޓް 20, 2019 13:57\nކަލޯގާ ސައިންސިސްޓަކަށް ވީދޯ މިހާރު މަތްސްޓީޗަރު ހެހެހެ\nއޮގަސްޓް 20, 2019 14:05\nއިންވެސްޓިގޭޓިން އޮފިސަރެއްތޯ ؟\nއޮގަސްޓް 20, 2019 15:03\nރައްޔިތުންގެ މަޖުލީހުގެ މެމްބަރުންނަކީވެސް އެހެން އިންސާނުންފަދަބައެއް. އަދި ހަމައެފަދައިން ދިވެި ރައްޔިތުން. ކޮންމެހެން ނުޖެހޭނެ ބޮޑުއަގުދީފަ ރެސްޓޮރަންތްތަކުން ކައްކައިގެން މަޖުލީހަށް ގެންގޮސްކަކަށް. ކޮންމެމެމްބަރަކުވެސް ނަމާދަށާ، ކެއިންބުއިމަށް ގެއަށް ދެވެންޖެނޭ. ރައްޔިތުންގެ ފައިސާ އިސްރަފުކުރާކަށް ނުޖެހޭނެ. ކޮންފަދަކަމެއްދެން.\nއޮގަސްޓް 20, 2019 16:10\nފުޑް އެންޑް ޑްރަގް އޮތޯރިޓީވެސް ހިންގަވަނީ ނަޝީދު ތޯއްޗެ. ދެތިކި ޕީ\nއޮގަސްޓް 20, 2019 16:43\nމިކަލޭގެއަށް ކުރަން ނޭގޭ ކަމެއްވެސް ނޯވޭ ދޯ ؟\nއޮގަސްޓް 20, 2019 18:11\nކޮންޑަމަށް ކިޔާ ދިވެހި ނަމެއް އޮވޭ. އެއަށް ކިޔަނީ ސުންނީ އުރަ...\nބޮޑެތި ފިރިހެނުންނަށް ކޮންޑޮމް ވަކިކުރަންވެސް ނޭނގެނީތާ ދޯ.\nއޮގަސްޓް 20, 2019 18:29\nބިކަވެފައިވާ ބިކާކޯ ދެބަންދިހާރު ވިތް ޓެކްނޯލޮޖީގައި ޑރ ބިކާކޯ ދެބަންދިހާރު، ދެބަންދިހާރުވެފައިވާ ރިސަރޗެއް ހައްދަވައި ކޮންޑަމް ވަކިކުރާނެ ތިއަރީއެއް ހޯއްދަވައިފި.